Vagunnakee kobaa ? | Bithufangi\nތިޔަފެނިވަޑައިގަންނަވަނީ ކުރީގެ ވެރިކަން ކުރެއްވި އަދި ޑިމޮކްރަސީ ރާއްޖެއަށް ދޮމޮކްރަސީ ގެންނެވެ ބޭފުޅާކަމަށް ވަކާލާތުކުރާ ގ. ކެނެރީގޭ މުހަންމަދު ނަޝީދުގެ ވަޒީރުންނެވެ. 2007 ވަނަ އަހަރު ވެރިކަމަށް ވަޑައިގެން ނަމަވެސް ރައްޔިތުންގެ ތާއީދު ނުލިބުމުން7ފެބްރުވަރީ 2011 ގައި އަމިއްލަފުޅަށް އިސްތިއުފާދެއްވައި ވަޑައިގެންނެވި ބޭފުޅެއްގެ ވަޒީރުން ކޮޅެކެވެ.\nމުހަންމަދު ނަޝީދުގެ ވެރިކަމުގެ3އަހަރުދުވަހުގެ ތެރޭގައި ސަރުކާރުގެ އިސް ފަރާތްތަކެއް ވަނީ ދައުލަތުގެ ފައިސާއަށް ހިޔާނާތްތެރިކުވުމެ އަމަލުތަކެއް ވަނީފެންމަތިވެގެން ގޮސްފައެވެ. އެގޮތުން ނަޝީދު ސަރުކާރުގެ ފޮރިން މިނިސްޓަރ އަކަށް މުހަންމަދު ނަސީމް ހުންނެވިއިރު ވީނުވީއެއް ހަރަދުކުރި ގޮތެއް ހަރަދުކުރި މީހެއް ނޭގި ވަނީ 16 މިލިޔަން ރުފިޔާ ދިވެހި ދައުލަތުގެ ބަޖެޓުން ހަރަދު ކޮއްފައެވެ. މުހަންމަދު ނަޝީދުގެ ސަރުކާރުގައި އެމަކުފާނު ފެނިގެން ދިއައީ ނަސީމުގެ ދިފާއުގައި ވާހަކަފުޅު ދައްކަވައި ހިމާޔަތް ކުރެއްވި މަންޒަރެވެ.\nދަތުގެ ފަރުވާއަށް ކިތަންމެ ފުންނާބު އުސް ނަމަވެސް ވަޒީރުކަމަކީ ޑރ ޑީޑީ އަށް އައު ކަމެކެވެ. މުހަންމަދު ނަޝީދު ވެރިކަމަށް ވަޑައިގެންނެވި އިރު އަދި އޭގެ ފަހުންވެސް އެންމެ އަރިސް ބޭފުޅެއްގެ ގޮތުގައި ފެނިގެން ދިޔަ އެއް ބޭފުޅަކީ ޑރ. ޑީޑީ އެވެ. ނަޝީދު ވެރިކަމަށް ވަޑައިގެން ދިވެހިރާއްޖޭގެ މަސްވެރިކަމާ ބެހޭ ވަޒީރަކަށް ޑީޑީ ވަނީ ހަމަ ޖައްސަވައިފައެވެ. މަސްވެރިކަމާބެހޭ ވަޒީރަކަށް ޑީޑީ ހުންނެވި އިރު ވަނީ ދިވެހި ދައުލަތުގެ ބަޖެޓުން 550 މިލިޔަން ދިވެހި ރުފިޔާއައް ހިޔާނާތްތެރިވެފައެވެ. މި ފައިސާއަށް ވީގޮތެއް ހަރަދުކުރިގޮތެއް ޑީޑީ އަށް ބުނެދެވިފައި ނުވި ނަމަވެސް ނަޝީދު ވަނީ ޑީޑީ ދިފާއުކުރައްވާފައެވެ.\nއެމްޑީޕީ އާއި ނަޝީދު ގެ ދިފާއުގައި ކޮންމެ ފަދަ ވާހަކައެއް ދައްކަން ޖެހުނަސް ފަސްޖެހުމެއްނެތި ދައްކަވާ އެއްބޭފުޅަކީ އެމްޑީޕީގެ ޗެއަރ ޕާރސަން ހަސަން ލަތީފެވެ. ނަމަވެސް ހަސަން ލަތީފުގެ ދުލުގައި ކިތަންމެ ކުޅަދާނަކަމެއް ހުރި ނަމަވެސް ދައުލަތެއްގެ ވަޒީރުކަން ކުރެވިދާނެކަމާއިމެދު ސައްކެވެ. ހަސަން ލަތީފް ޒުވާނުންގެ ވަޒީރަކަށް ހުންނެވިއިރު ދައުލަތުގެ މާލިއްޔާތުން 210 މިލިއަން ރުފިއާއަށް ވަނީ ހިޔާނާތްތެރިވެފައެވެ. ހަސަން ލަތީފުގެ ދުލުގައި ތަޅު އެޅުވިގެން ދިޔަ ހިސާބަކީ މިއީ ނަމަވެސް މުހަންމަދު ނަޝީދު ވަނީ ހަސަން ލަތީފުގެ ދިފާއުގައި ތެދުވެ ވަޑައިގެންފައެވެ.\nދެން މިއޮތީ ރީތި ހުތުރު ކިޔައިދުމަށް އެންމެ މޮޅު ކަމަނާގެ ވާހަކަ އެވެ. އެއަށްވުރެ ބޮޑަށް ކުރުވާހަކަ ކިޔާދިނުމާއި ލިޔުމަށް ކުޅަދާނަ ކަނބަލެއްގެ ވާހަކައެވެ. އާދެ ނަޝީދުގެ ސަރުކާރުގައި އެޑިއުކޭޝަން މިނިސްޓަރ ކަން ކުރެއްވި ސިފާ ގެ ވާހަކަ އެވެ. ބާރުލާފައި ރައްޔިތުންގެ ހައްގުގައި ނިކުންނަވާއިރު ރައްޔިތުންގެ ފައިސާއިން 54 މިލިޔަން ރުފިޔާ ވީނުވީއެއް ނޭގި ވަނީ ގެއްލުވާލާފައެވެ.\nމީގެ އިތުރުންވެސް އޭރުގެ ސިއްހަތާއިބެހޭ ވަޒީރު ޖަމީލާ 15 މިލިޔަން ރުފިޔާ އަދި ޑިފެންސް މިނިސްޓަރ ތޮލްހަތު 12 މިލިޔަން ރުފިޔާގެ އިތުރުން އޭރުގެ ހައުސިން މިނިސްޓަރ 715 މިލިޔަން ރުފިޔާ ދިވެހި ދައުލަތުގެ ބަޖެޓުން ވީނުވީއެއް ނޭގި ވަނީ ގެއްލުވާލާފައެވެ. ހިތާމަ ކުރަން ޖެހޭ ކަމަކީ މި ފައިސާ ހަރަދުކުރި މީހެއް ހަރަދުކުރި ގޮތެއް އެނގެން ނެތް ކަމެވެ. އަދި އޭރުގެ ރާއްޖޭގެ ދައުލަތުގެ އެންމެ އިސްވެރިޔާ މުހަންމަދު ނަޝީދު ވަނީ މި ހުރިހާ ބޭފުޅުންގެ ހިމާޔަތުގައި ވަރަށް ބާރަށް " އަނގަ ފުޅާ " ކުރެއްވިތަނެވެ. ވަގުންނަށް ހިމާޔަތްދެއްވިތަނެވެ. މިއިން ބޭފުޅަކަށް އަދަބު ދެއްވާ ކުއްވެރި ކުރެއްވުމުގެ ބަދަލުގައެވެ. އެހެންކަމުން ވަގުންނަކީ ކޮބައިކަން ވަރަށް ސާފެވެ.\n" ފައިނަލީ ގެޓިން ސަމް ވޯކް ޑަން "\nJanuary 16, 2018 by ާަާ ނަސީިރު Reply\nJanuary 16, 2018 by ޚާލިދު ވަޙީދު Reply\nޥަރަށް ރަނދަޅު ތެދު ވާހަކަ ތެކެވެ. މިއީ ރައްޔިތުންނަށް އެގެންޖެހޭ ކަންކަމެވެ.މިiވަގުން އެހެންމީހުނާ ދި.ާއަށް ވަގަށް ގޮވާނީ.. މުޙަންމަދު ނަސީމް އެއްނޫން "އަޙްމަދު ނަސީމް" ކެރަފާ.\nJanuary 17, 2018 by އަލިމަނިކު Reply\nކީއްވެގެންބާ މިމީހުންގެ މައްޗައް ދައުވާ ނުކޮށް ދޫކޮށްފަ ތިބީ. ސިއްރަކީ ކޮބާ\nJanuary 18, 2018 by Anonymous Reply\nމިލިޔުނު މީހެއްގެ އަމާ ފުއި\nJanuary 19, 2018 by Anonymous Reply\nކީއްވެތޯ ދައުވާ ނުކުރަނީ\nJanuary 21, 2018 by ޔާމީން Reply\nއޯކޭ. ގައިމު މިސަރުކާރަކީ ވަގުން ދޫނުކުރާނެ ކަމަށް އަގަ ފުޅާކޮށް އަގަ ފަޗަރާ ކުރާ ސަރުކާރުތާ. ލޯ ލާރި ފޮއްޗެއްވެސް ސަރުކާރަށް ދޭން އޮތް މީހެއްގެ އިދިކީއްޔަށް ހަން ނޮޅާލާ ސަރުކާރުތާ. ވީ އިރު މި ވަޒީރުން ތަކުގެ މައްޗަށް ދަޢުވާ ނުކޮށް އެއިން ހަމަ އެކެއްގެ މައްސަލަވެސް ތަޙުޤީގު ވެސް ނުކޮށް މިސަރުކާރު މި އޮތީ ކީއްވެ؟؟؟\nދެން ފަހަރަކުން އިންސާނުން ގެ ބުއްދި ޤަބޫލު ކުރާ ކަހަލަ ވާހަކަ އރއްލިޔަމާ؟؟ ދޮގެއްވިޔަސް\nMarch 10, 2018 by ާމަށޭ Reply\nވެރިކަމަށް އައީ 2008 ގައި. އިސްތިއުފާ ދިނީ 2012 ގައި


އަދިވެސް ސިޙުރު ބާޠިލެއް ނުވެއެވެ ! – ޙެޔޮބަސް\nPosted byއަޖުނާދު އަލީ\t Jul 3, 2012 Jul 4, 2012 Leaveacomment on އަދިވެސް ސިޙުރު ބާޠިލެއް ނުވެއެވެ !\nއެކިމީހުނަށް އެކި ޙާލު ޖައްސަވައި، އެކި ގޮތްގޮތަށް އިމްތިޙާން ކުރައްވާ ﷲ ސުބްޙާނަހޫ ވަތަޢާލާއަށް ޙަމްދާއި ޝުކުރުކުރަމެވެ. އަދި އެއިން ކޮންމެ ޙާލެއްގައިމެ އަޅުތަކުން ޢަމަލުކުރަންވީ ގޮތް އުނގަންނައިދެއްވި މުޙައްމަދު ޞައްލަﷲ ޢަލައިހި ވަސައްލަމައަށް ޞަލަވާތާއި ސަލާމް ލެއްވުން އެދި ދުޢާކުރަމެވެ.\nސިޙުރަކީ އޮތް އެއްޗެކެވެ. ﷲގެ އިޛުނަފުޅާއި ލައިގެން ޖެހޭވެސް އެއްޗެކެވެ. ބައްޔަކީ ވާއެއްޗެކެވެ. ވާންޖެހޭނެވެސް އެއްޗެކެވެ. ސަބަބަކީ ﷲ އެކަންކަން ލައްވާފައިވަނީ ބޭކާރު ގޮތެއްގައިކަމަށް ނުވާތީއެވެ. ބަލިޖެހުމުން އެކަމުން ދިފާޢުވެ ފަރުވާ ކުރުމަކީ ސަބަބުތަކުގައި ހިފުމުގެ ތެރެއިން ހިމެނޭ ކަމެކެވެ. ކުރަން ޖެހޭ ކަމެކެވެ. އެހެނަސް ބަލި ޖެއްސެވުން ވަނީ ﷲ ސުބުޙާނަހޫ ވަތަޢާލާއަށް ޚާއްޞަވެގެންނެވެ. އަދި ޝިފާ ދެއްވޭނޭ ފަރާތަކީވެސް ހަމައެކަނި އެފަރާތެވެ. އަޅުތަކުންނަށް އޮތީ ސަބަބުގައި ހިފައިގެން ދުޢާކޮށް އެކަލާނގެ ޙަޟުރަތުން ވާގި އެދުމެވެ. ދުޢާ ކުރުން ވަނީ އަޅުތަކުންނަށެވެ. އެހެންނަމަވެސް އިޖާބަކުރެއްވުން ވަނީ ﷲ އަށް ޚާއްޞަ ވެގެނެނެވެ. އަޅަކު ކުރާހާ ދުޢާއެއް ވަގުތުން އިޖާބަކުރެއްވުން އެއީ ﷲ ސުބުޙާނަހޫ ވަތަޢާލާއަށް މަޖުބޫރުކަމެއް ނޫނެވެ. އިރާދަކުރެއްވުމާއި ކަންކަން ނިންމެވުން ވަނީ އެކަލާނގެއަށެވެ. އޭގައި އަޅުތަކުންނަށް ކުރެވޭނެ ޝަކުވާއެއް ނޯންނާނެއެވެ. އެކަލާނގެއަށް އީމާންވާ މީހަކުނަމަ އެކަލާނގެ ކުރެއްވި ކޮންމެ މިންވަރަކަށްމެ ރުހި، ތަބަޢަވާން ޖެހޭނެއެވެ.\nލިޔުމުގެ މިހާހިސާބަށް އައިއިރު މިކިޔަނީ ކީކޭބާއޭ، ކިޔަން މިއުޅެނީ ކީކޭބާއޭ ހިތަށް އަރާފާނެއެވެ. މައްސަލައެއް ނެތެވެ. ދައްކަން މިއުޅެނީ ހަމަ މިވާހަކައެވެ. ވިސްނައިދޭން މިއުޅެނީ ވިސްނެން ޖެހޭ ކަމެކެވެ. މުޖުތަމަޢުގެ މުލުން ލުހެވެމުންދާ ކަމެއްގެ ވާހަކައެވެ. މުސްލިމަކަށް ވީތީވެ ކޮންމެހެންވެސް ހުންނަން ޖެހޭ ކަމެއްގެ ވާހަކައެވެ. ޙައިރާންވެ ނުލައްވާށެވެ. ﷲއަށް އޮންނަ އިތުބާރާއި، އެކަލާނގެ އެއްކައުވަންތަ ކުރުމާއި، ތަވައްކަލް ކުރުމާއި ކެތްތެރި ވުމުގެ ވާހަކައެވެ. ދަތި ޙާލެއްޖެހުމުން ނުވަތަ ބައްޔެއް ޖެހުމުން ދޫކޮށްލެވެނީ އެންމެ ފަސޭހައިން މިކަންކަމެވެ. މިފަދަކަމެއް ޖެހުމުން މިމުސްލިމު މުޖުތަމަޢުން އަޅުގަނޑަށް ކުރިމަތިލާން ޖެހުނު އެންމެ ބޮޑު ކަންތަކުގެ ވާހަކައެވެ. ފިސާރި އަހަރުތަކެއް ވަންދެން ރުޤްޔާކޮށް ޤުރުއާނާއި އަޛްކާރުން މީހުނަށް ފަރުވާ ކުރުމުގައި އުޅެވިއްޖެއެވެ. މިވަރުގެ ކަމެއް ނުދެކެމެވެ. އަބަދުވެސް މިމައްސަލަ ކުރިމަތިވެއެވެ. މުޖުތަމަޢެއް ފަސާދަވާނީ މިހާވަރަށެވެ. މިބައިމީހުންގެ އަޤީދާއާއި އީމާންތެރިކަމުގެ ބަލިކަށިކަމާއެވެ. ﷲ އަޅަމެން އެންމެނަށް ހިދާޔަތު ދައްކަވައި މުއުމިނުން ކަމުގައި ލައްވާފާނދޭވެ.!\nކުރަންވީ ޝަކުވާއާއި ނުކުރަންވީ ޝަކުވާއާއި ވަނީ އޮޅިފައެވެ. ޤަބޫލުކުރަންވީ ގޮތާއި ޤަބޫލު ނުކުރަންވީ ގޮތް ވަނީ އޮޅިފައެވެ. ޝިރުކުވެރިންނާއި ސިޙުރުވެރިން (ސިޙުރު ހަދާމީހުނާއި، އަތްބަލާ، ފާލުބަލާމީހުންނާއި، ޖިންނީގެ އެހީގައި ކަންކަން ކުރާމީހުން) ގެ ދަޅަތަކުގައި ޖެހި ﷲ އަށް ޚާއްޞަ ކަންކަމުގައިވެސް އެމީހުނަށް ބަރޯސާވެ ހުރިހާވެސް ބަޔަކީ އެއީކަމުގައި ވަނީ ހީވެފައެވެ. ސުބްޙާނަﷲ. ޙާލަތުމިވަނީ މިހާވެސް ނުބައިވެފައެވެ. މިފަދަ ޝިރުކުގެ ކަންކަން ޢާއްމުވެ އީމާންތެރިކަން ދަށްވެއްޖެނަމަ އެތަނެއް ހަލާކުވެދާކަށް މާގިނަ ދުވަހެއް ނުވާނެއެވެ. ތަނެއް ހަލާކުވާނީ މިހާކެއް ވަރަށް ތޯއްޗެކެވެ. މިހެންކަމުން ތަޖުރިބާގެ ތެރެއިން އަޅުގަނޑު މިދައްކަން އުޅޭވާހަކަ ކަޝްފުކޮށް މިކަމުގައި މުޖުތަމަޢުގެ ޙާލަތު ބަޔާންކޮށްދޭނަމެވެ. ވަރަށްވެސް ސީރިއަސް މައްސަލައަކަށް ވާތީއެވެ.\nދޮރުން ދޮރަށް ރުޤްޔާ ކުރުމުގައި ޙަރަކާތްތެރިވަމުން އަންނަތާ އަހަރުތަކެއް ވީއިރު ގިނައިން އިވޭ ވާހަކަ އަކީ މިއީއެވެ. ގިނަފަހަރަށް އޮންނަނީ ސިޙުރުގެ ކޮންމެވެސް ކަންތައްގަނޑެއް ލައިގަނެފައެވެ. އެފަދަ މީހުންގެ ކިބައިން އެންމެ ގިނައިން އިވެނީ މިއަޑެވެ. ” މިހާރު އެތައް ބަޔަކު ލައްވާ ފަންޑިތަ ހަދައިފީމެވެ. އެތައް ކަމެއް ކުރެވިއްޖެއެވެ. އެތައް ބޭހެއް ކޮށް އެތައް ފަރުވާއެއް ކޮށްފީމެވެ. އެތައް ދުޢާއެއް ކޮށްފީމެވެ. އެކަމަކު އަދިވެސް ރަނގަޅެއް ނުވެއެވެ.” މިފަދަ ބަސްތަކެވެ. ހެޔޮވާނީ ކިހިނެއްހެއްޔެވެ. މިކިޔެނީ ކީކޭ ކަންވެސް މިބައިމީހުނަށް ހަމަ ނޭނގެނީ ބާއެވެ. ދިޔައީ ކޮންބައެއް ކައިރިއަށްތޯ އަދި ކުރީ ކީއްތޯ އަހާލުމުން ދެން ލިބޭ ޖަވާބުވެސް ވިދާޅުވާށެވެ. މާޔޫސީ އަޑަކުން އެބައިމީހުންގެ ދުލުން ބޭރުވަނީ މިފަދަ ޢިބާރާތްތަކެވެ. “މިވެނި ތަނެއްގައި އިންނަ މިވެނި އެވެނި މީހެއް ކައިރިއަށް ގޮސް ފާލުބެލުމުން ބުނީ ތީ ސިޙުރުގެ ކަމެކޭ. ތި ސިޙުރު ހެދީ ކަލޭގެ ވަރަށް ގާތް ނުވަތަ މިވެނި އެވެނި މީހެކޭ. ދެން ދިނީ ތަވީދުތަކެއް. ގޭގޭ އެކިތަނުގައި ހިއްޕާނެ ތަވީދުތަކަކާއި ގައިގަ އަޅާނެ ތަވީދު. ގާތްގަނޑަކަށް އެއިން ކޮންމެ އެއްޗަކަށްމެ 4000 (ހަތަރު ހާސް) ވަރަކަށް ރުފިޔާ ނެގި. މިހާރު 25000 (ފަންސަވީސް ހާސް ) ރުފިޔާ ވަރު އެމީހާއަށް ޚަރަދުވެއްޖެ. ވީކަމެއް ހަމަ ޙަރާމް !”. މާތް ﷲ އިންސާނުން އިމްތިޙާން ކުރައްވާ ހެޔޮގޮތް އަންގަވައިދެއްވުމުންވެސް ބައެއްމީހުން މަގުފުރެދިގެންދާލެއް ސުންޕާކަމާއެވެ! އެކުރެވެނީ ކިހާވަރެއްގެ ކަމެއްކަންވެސް ހަމަ ނޭނގެނީބާއެވެ. ނޫނީ ޤަބޫލުކުރަން ބޭނުން ނުވަނީ ބާއެވެ. ނުވަތަ ހަމަ އެއްވެސް ގޮތެއްނެތިގެން އެކަން ކުރެވެނީ ބާއެވެ. ފާލު ބެލުމަކީ ޝިރުކުގެ ޢަމަލެކެވެ. އެހެނީ ފާލުބެލެނީ ޖިންނީން ބޭނުން ކޮށްގެނެވެ. އަނެއް ގޮތަކީ ހިތުލަފައަކަށް ނުވަތަ ތަރިރުހަނދުގެ ދައުރުވުންތަކަށް ބަލާ ބުނެވޭ ވާހަކަތަކެކެވެ.\nކަން މިހެން އޮތްއިރު ފާލުބަލާ، އަތްބަލާ މީހުން ކައިރިއަށް ދިއުންވެސް ވަނީ ޙަރާމް ވެގެންނެވެ. އެފަދަ މީހެއް ކައިރިއަށް ގޮސް އެފަދަ ކަމެއް ކޮށްފިމީހާގެ ނަމާދު ވަކި މުއްދަތަކަށް ﷲ ޤަބޫލުނުކުރައްވައެވެ. އަދި އެމީހުން އެދެއްކި ވާހަކަ ނުވަތަ އެއިން ބައެއް ވިޔަސް އެއީ ތެދުކަމަށް ޤަބޫލުކޮށްފި މީހާ އިސްލާމް ދީނުން ބޭރުވެ ކާފަރެއް ކަމުގައި ވެގެން ދެއެވެ. މިކަމުގެ ސާބިތު ދަލީލުތައް ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްފުޅުކުރެއްވިއެވެ. “مَنْ أَتَى كَاهِنًا أَوْ عَرَّافًا فَصَدَّقَهُ بِمَا يَقُولُ فَقَدْ كَفَرَ بِمَا أُنْزِلَ عَلَى مُحَمَّدٍ) “رواه الإمام أحمد 2\_429) މާނައީ: “ކާހިނެއްގެ ގާތަށް (ފާލުބަލާ މީހުން) ނުވަތަ އަތްބަލާމީހެއްގެ ގާތަށްގޮސް އެމީހުން ދައްކާވާހަކަ ތެދުކޮށްފިމީހާ މުޙައްމަދު ޞައްލަﷲ ޢަލައިހިވަސައްލަމްގެ މައްޗަށް ބާވައިލެއްވި ތަކެއްޗަށް ކާފަރުވެއްޖެއެވެ.”\nއަދިވެސް ޙަދީޘްފުޅުކުރެއްވިއެވެ. “مَنْ أَتَى عَرَّافًا فَسَأَلَهُ عنْ شَيْءٍ لَمْ تُقْبَلْ لَهُ صَلاةٌ أَرْبَعِينَ لَيْلَةً” (صحيح مسلم 4\_1751) މާނައީ: ” އަތްބަލާމީހެއްގެ ގާތަށްގޮސް ކަމާކާއި ބެހޭގޮތުން ސުވާލުކޮށްފިމީހާގެ ނަމާދު 40 ރޭ ވަންދެން ޤަބޫލް ނުކުރެއްވޭ ހުއްޓެވެ.”\nވީއިރު މިއީ ކުޑަކަމެއް ހެއްޔެވެ؟ ނޫނެކެވެ. އެންމެ ބޮޑު އެއްކަމަކީ ، އެފަދަ މީހާގެ މައްޗަށް އެސާޅީސްދުވަހުގެ ނަމާދުވެސް ވާޖިބުވެ، އޭނާ އެނަމާދު ކުރަން ޖެހި، ކުރިނަމަވެސް ﷲ އެކަން އޭނާގެ ކިބައިން ޤަބޫލުނުކުރައްވާކަމެވެ. ހުރި ހަލާކެއްގެ ބޮޑުކަމާއެވެ. މިފަދަ ކަންކަމުން މުޅި ދިވެހި އުއްމަތް ސަލާމަތް ކުރައްވާފާނދޭވެ.\nދެން އަނެއް ވާހަކައެވެ. މިއީ ރަނގަޅުގޮތުގައި ދީނުގައި ހުއްދަކުރެއްވި ގޮތަށް ރުޤްޔާ ކުރުވާ ބައެއްމީހުންގެ ކިބައިންވެސް ޢާއްމުކޮށް އިވޭ ވާހަކައެވެ. އެބައިމީހުން ހީކުރާ ގޮތުގައި ބަލި ރަނގަޅުވަނީ ރުޤްޔާ ކުރާމީހާގެ މޮޅުކަމުންނެވެ. ރާޤީއެއް އައިސް ކިޔަވާ އިރަށް މުޅިން އޭނާ ރަނގަޅުނުވެ ދެދުވަހެއް ވެލާއިރަށް ދެން އިވޭނީ މިއަޑެވެ. ” އަދިވެސް ރަނގަޅެއް ނުވެއެވެ. ތިގޮތަށް ކުރިޔަސް ވަކި ވާކަމެއް ނެތެވެ. އިތުރަށް އުނދަގޫ ވަނީއެވެ. މިހާރު ރުޤްޔާކުރާތާ 1 މަސް ނުވަތަ މިވެނި އެވެނި ދުވަހެއް ވީއެވެ. އަދިވެސް މުޅިން ރަނގަޅެއްނުވެއެވެ. އަދިވެސް ސިޙުރު ބާޠިލެއް ނުވެއެވެ.” ޙާލަތަކީ މިއީއެވެ. މިފަދަ މީހުން ހީކުރާ ގޮތުގައި ރުޤުޔާކުރާމީހާ ކިޔަވާ އިރަށް ނުވަތަ ކިޔަވާފައި ފެން ދޭއިރަށް ރަނގަޅުވާންޖެހޭނެއެވެ. މިއީ ދެން ހެއްވާ ކަމެކެވެ. އެންމެ ހެއްވާކަމަކީ މިފަދައިން ބުނާމީހުނާ ޙަވާލުކުރާ ކަންތަކާމެދު ކުރާ ސުވާލުތަކަށް ލިބޭ ޖަވާބެވެ. ރާޤީ ސުވާލުކުރެއެވެ “ކޮބާ ނަމާދު ބަރާބަރަށް ކުރަންތަ ؟ ދުޢާތަކާއި އަޛްކާރުތައް ކިޔަވަންތަ ؟ ކިހާވަރަކަށް ކިޔަވަންތަ؟ ޤުރުއާން ކިޔަވަންތަ ؟ ބުނި ހުރިހާ ސޫރަތްތަކެއް ކިޔަވަންތަ؟ ” މިފަދަ މީހުންގެ ޖަވާބު އެނގިލައްވާތޯއެވެ. ވިދާޅުވާށެވެ. އެބައިމީހުންގެ ޖަވާބުތަކަކީ މިއެވެ. ” ފަތިސް ނަމާދެއް ނުކުރެވޭ. ނޫނީ ކުރެވުނު ވަރަކުން ކުރަން. ދުޢާތްއްވެސް ބައެއް ދުވަސްދުވަހު ނުކިޔެވޭ އެއްކޮށެއް. ނޫނީ ހަނދާނެއް ނުހުރޭ. ބުރަކަމުން ޤުރުއާން ނުކިޔެވޭ. ބައެއް ސޫރަތްތައް ބައެއްފަހަރު ކިޔަވަން. !” އެބައިމީހުންގެ ޖަވާބަކީ މިއެވެ. އެހެންވީއިރު ދަންނާށެވެ. ﷲ ހަނދުމަނުކުރާ މީހާގެ މަތިން ﷲ ހަނދުމަކުރައްވާނެހެއްޔެވެ. ނުވަތަ އެފަދަ މީހަކަށް ﷲ އިޖާބަދެއްވާނެހެއްޔެވެ؟ ނުވަތަ އިޖާބަ ދެއްވަން ޖެހޭނެހެއްޔެވެ؟ މީހާ އުޅެންވަނީ ހިތުހުރި ގޮތަކަށެވެ. ﷲ ގެ ދީނާ ކައިރިނުވެ މިޔުޒިކާއި ލަވަޔާއި ފިލްމުތަކުގައި ދުވާލާއި ރޭގަނޑު ހޭދަކޮށް، ނެތިނުބައިމޮށުމާއި ޣީބަބުނެ، ޙަސަދަވެރިކަމުގައި ހިތް ކިލަނބުކޮށްގެންވާ ޙާލުވެސް ޝަކުވާ މިކުރަނީ ރާޤީއެއް ކިޔަވާލާއިރަށް ބަލި ފަސޭހަނުވާތީއެވެ. ޖޯކަކަށްވުރެ މިކަން މާ ސީރިއަސްއެވެ. ނުރައްކާ ބޮޑެވެ. ޝައިޠާނާ އެދޭ ހުރިހާކަމެއް ކުރަމުން، ތިމާއާ ދުރަށް ލާންވެސް މިއުޅެނީ ޝައިޠާނާއެވެ. އެހެނީ ސިޙުރު ޖެހުމާއި ޖިންނި ބައްޔަކީ ޝައިޠާނީ ކަންކަމެވެ. ނުބައި ކަމަކުން ނުބައި ކަމެއް ފުހެލެވޭނެހެއްޔެވެ. ނުވަތަ ތިމާ މަތިން އެހެންމީހުން ޤުރުއާން ކިޔަވާ ނަމާދުކުރުމުން ތިމާގެ ކިބައިން އެޝައިޠާނާ ދުރުވާނެހެއްޔެވެ. ހަމަހިލާ ނުވާނެއެވެ.\nނަމާދަކީ ވީވަރަކުން ކުރަން އޮތް އެއްޗެއް ނޫނެވެ. ހުރިހާ ޙާލަތެއްގައިވެސް ކުރުން ވާޖިބު އެއްޗެކެވެ. ޤުރުއާން ކިޔެވުމާއި ޛިކުރުތައް ކުރުން ދޫކޮށްލައިފިނަމަ ސިޙުރަކަސް ، ކިތަންމެ ބަލިކަށި ޖިންނިއެއް އަޅައިގަތަސް ޝައިޠާނާއަށް ތަބަޢަނުވެ، ނުވަތަ ޝިރުކުނުކޮށް ދުރެއް ނުކުރެވޭނެއެވެ. ޚާއްޞަކޮށް ސިޙުރު ނުވަތަ ޖިންނި ޝައިޠާނުންގެ ބަލި ޖެހިފައިވާ މީހުން އެންމެ ރައްކާތެރިވާން ޖެހެނީ ފަތިސް ނަމާދަށެވެ. އަދި ރައްކާތެރިވުމަށް ކިޔަވަންޖެހޭ ހެނދުނާއި ހަވީރުގެ އަޛްކާރުތައް ކިޔެވުމެވެ. އަދި ގިނަގިނައިން ޤުރުއާން ކިޔަވާ ހެޔޮކަންތައް ކުރުމެވެ. ކަމެއް ނުޖެހޭ މީހާއަށްވުރެ ސިޙުރުފަދަ ކަމެއް ޖެހުމުން މިކަން ކުރަންޖެހޭ މިންވަރު ޖެހެނީ އިތުރު ކުރާށެވެ. މިޔުޒިކާއި ލަވަ އަޑުއެހުންފަދަ ކަންކަން ކުރާހާ ހިނދަކު ޝައިޠާނާ އޭނާގެ ކައިރީ ނަށަނަށާ ހިތްވަރުދޭން ހުންނާނެއެވެ. އެސޮރަށް ލިބޭނީ އިތުރު ބާރެކެވެ. ޤަބޫލުކުރިޔަސް ނުކުރިޔަސް ޙަޤީޤަތަކީ މިއެވެ. އެފަދަ ގޮތަކަށް ކަންތައް ވާނަމަ މިފަދަ ބަލިތަކަށް ޞައްޙަ ފަރުވާއެއް ނުވަތަ ޝިފާއެއް ނުލިބޭނެކަން ކަށަވަރެވެ. މިކަމާ ކޮންމެ މީހަކު ކޮންމެއެއްޗެއް ކިޔަސް ޗެލެންޖުކޮށް ގޮންޖަހަމެވެ. ރުޤުޔާއަކީ ސަބަބެކެވެ. ފަރުވާ ކުރުމަށް އޮތް ޞައްޙަ މަގެވެ. ރުޤުޔާ ކުރާމީހާއާއި ކުރެވޭ މީހާ ޤަބޫލުކުރަން ޖެހެނީ ބަލި ފަސޭހަ ކުރައްވަނީ ﷲ ކަމާއި، ކިޔެވޭ އެއްޗެއްގެ މޮޅުކަމުން ނުވަތަ ކިޔަވާ މީހެއްގެ މޮޅުކަމުން ނޫންކަމެވެ. ﷲ ގެ ވާގިފުޅާއެކު ކަމެވެ. އެކަލާނގެއަށް އިތުބާރާއި ޚުޝޫޢަތާއި ކެތްތެރި ކަމާއި އެކު ކުރުމުން ކަމެވެ. އެނޫން ގޮތަކަށް ޤަބޫލުކޮށްގެން ނުވަތަ ވިސްނުން ބަހައްޓައިގެން ރުޤްޔާ ކުރުން ހުއްދަނުވާނެއެވެ.\nތަވީދުތަކާއި އަކަތަކުން ޞައްޙަގޮތުގައި ކުރާނެ ފައިދާއެއް ނޯންނާނެއެވެ. ދަންނާށެވެ. އޭގެން ސިޙުރު ހަދާމީހާ، ނުވަތަ އެތަކެތި އެހަދާދޭމީހާއަށް ދުނިޔަވީ މަންފާއެއްކޮށް ބަލިމީހާއަށް ދުވަސްކޮޅަކު ހިންދަމާލެވިދާނެއެވެ. ދުވަސްކޮޅެއް ފަހުން ހަމަ އެމީހާ ކައިރިއަށް ދާންނުޖެހޭނެގޮތަކަށް އެފަދަ ޝިރުކުގެ ތަކެތިން ފަރުވާކުރާ މީހުން ނުކުރާނެއެވެ. އޭގެ އިތުރުން އެތަކެތިން ފަރުވާ ކުރުމުން ދީނުން ބޭރުވެއެވެ. ސިޙުރު ހަދާ މީހުން، އަތްބަލާ، ފާލުބަލާ، އަކަތަވީދާއި ހުއްދަނޫން ގޮތްތަކަށް ފަރުވާ ކުރާމީހުން ކައިރިއަށް ފަރުވާކުރަން ދިއުން ހުއްދަނުވެއެވެ. ސިޙުރަކުން ސިޙުރު ބާޠިލުކުރުން (ނުޝްރާ) ވަނީ ނަހީ ވެގެންނެވެ. ” سنن أبي داود ގައި އަލްބާނީ ޞައްޙަ ކުރައްވާފައިވާ ޙަދީޘް ބަސްފުޅެއްގައި ވެއެވެ. “إِنَّ الرُّقَي وَالتَّمَائِمَ وَالتِّوَلَةَ شِرْكٌ” މާނައީ “ ހަމަކަށަވަރުން ޝިރުކުގެ ޢިބާރާތަކުން މެތުރުމާއި ތަވީދު އެޅުމާއި، އިސްތިރި ހެދުމަކީ ޝިރުކުގެ ތެރެއިން ވާ ކަންކަމެވެ” މި ޙަދީޘްފުޅުގައި އެވާ التِّوَلَةَ އަކީ އަންހެނުން އެކަނބަލުންގެ ފިރިންނަށް ލޯބި ޖެއްސުމަށް ޓަކާ ހަދާ އުޅުނު ފަންޑިތައެކެވެ. އަދިވެސް ޙަދީޘްފުޅުކުރެއްވިއެވެ. “مَنْ تَعَلَّقَ تَمِيْمَةً فَقَدْ أَشْرَك” (السلسلةالصحيحة” 1 / 809 ( މާނައީ: “ތަވީދެއް އަޅައިފިމީހާ ފަހެ ހަމަކަށަވަރުން ޝިރުކު ކޮށްފިއެވެ”. ޙަޤީޤަތަކީ މިއެވެ. ކަންމިހެން އޮތްއިރު މިއަދުގެ ޙާލަތު ވިސްނަވާށެވެ.\nރުޤްޔާ ކުރިޔަސް ރުޤްޔާ ކުރުވިޔަސް ހަނދާން ބަހައްޓާށެވެ. ޝިފާދެއްވަނީ ﷲ އެވެ. ބައްޔަކީ އިމްތިޙާނެކެވެ. ތަވްޙީދުކުރުމާއި ވަކީލުކުރުމާއި ކެތްތެރިކަމާއި ދުޢާއިން ހަމައެކަނި ﷲ ގެ ޙަޒުރަތުން ޝިފާއަށް އެދޭށެވެ. ބަލިފަސޭހަނުވެގެން ޝަކުވާ ނުކުރާށެވެ. ކެތްތެރިކަމާއެކު މިންވަރަށް އީމާންވެ، ކުރަންޖެހޭ ކަންކަން ބަރާބަރަށް ކުރަމުން ގެންދާށެވެ. ﷲ އާއިމެދު ޝައްކުނުކުރާށެވެ. މާތް ﷲ ވަޙީކުރެއްވިއެވެ. وَإِن يَمْسَسْكَ اللَّهُ بِضُرٍّ فَلَا كَاشِفَ لَهُ إِلَّا هُوَ ۖ ﴿١٧﴾ (سورة الأنعام 18) މާނައީ: “އަދި الله، ތިބާޔަށް ގެއްލުމެއް މެދުވެރިކުރައްވާނަމަ، އެކަލާނގެ މެނުވީ އެކަން ފިއްލަވާނެ އެހެންފަރާތެއް ނުވެއެވެ. އަދިވެސް ވަޙީކުރެއްވިއެވެ.\nوَمَا بِكُم مِّن نِّعْمَةٍ فَمِنَ اللَّهِ ۖ ثُمَّ إِذَا مَسَّكُمُ الضُّرُّ فَإِلَيْهِ تَجْأَرُونَ ﴿٥٣﴾ ( سورة النحل 53) މާނައީ: “އަދި ތިޔަބައިމީހުންގެ ކިބައިގައިވާހާ نعمة އެއް ވަނީ، اللَّه ގެ حضرة ންނެވެ. ދެން ތިޔަބައިމީހުންނަށް ދަތިحال ޖެހިއްޖެނަމަ، ފަހެ، ތިޔަބައިމީހުން دعاء ކޮށް ދަންނަވަނީ، ހަމަ އެކަލާނގެ حضرة އަށެވެ.”\nއަބަދުވެސް ﷲގެ މިބަސްފުޅުތައް ހަނދުމަކުރާށެވެ. وَإِذَا مَرِضْتُ فَهُوَ يَشْفِينِ ﴿٨٠﴾( سورة الشعراء80)\nމާނައީ:” އަދި ތިމަން ބަލިވެއްޖެނަމަ، ބަލި ފަސޭހަކުރައްވަނީ، ހަމަ އެކަލާނގެއެވެ”.. އަދިވެސް ހަނދާންކުރާށެވެ.\nމާނައީ: ” اللَّه، އެކަލާނގެ ރުއްސަވާ މަގަށް تبع ވީ މީހަކަށް ސަލާމަތުގެ މަގަށް އެފޮތުން މަގުދައްކަވަތެވެ. އަދި އެކަލާނގެ إذن ފުޅުން އަނދިރިކަމުގެ ތެރެއިން އަލިކަމުގެ ތެރެޔަށް އެއުރެން ނެރުއްވަތެވެ. އަދި ސީދާވެގެންވާ ތެދުމަގަކަށް އެއުރެންނަށް މަގުދައްކަވަތެވެ.\nދިވެހިރާއްޖޭގެ ޢިލްމުވެރިންނަށް އިލްތިމާސްކޮށް ދަންނަވަމެވެ. އާދައިގެ މީހަކު ލިޔުނީތީ މިލިޔުން އެއްފަރާތްކޮށް ނުލައްވާށެވެ. މީގައި މިވާ ވާހަކަތަކަކީ މިހާރު މުޖުތަމަޢުގެ ޙާލަތެވެ. ވިސްނަވާށެވެ. ތިޔަބޭފުޅުންގެ ދަރުސްތަކުގައާއި ޢާއްމުވާހަކަތަކުގައިވެސް މިކަމަށް އަލިއަޅުވާލައްވާށެވެ. މިމަޢުޟޫ ހަނދުމަފުޅުކުރައްވާށެވެ. ޤައުމުގައި ބުދަށް އަޅުކަން ނުކުރިޔަސް ފެތުރިފައިމިވަނީ ޝިރުކުގެ އެންމެ ނުބައި އެއްވައްތަރެވެ. ސިޙުރުވެރިންގެ އަނިޔާގައި ހަނާވަމުންދަނީ އެތައް ބައެކެވެ. މިސިފަކޮށްދިނީ މިޤައުމުގެ ޙާލަތު ތަޖުރިބާއިންނެވެ. މިހާރުވެސް ކަން ހިނގަމުންދާ ގޮތެވެ. މިއީ ސަމާސާ ވާހަކައެއް ނޫނެވެ. ނޫނީ ބަޔަކު ފޫހިފިލުވާލަން ކިޔާލަން ލިޔުނު އެއްޗެއްވެސް ނޫނެވެ. މީގެން އެންމެނަށް މަންފާއަކަށް އެދި ދުޢާކޮށް އެމަޤުޞަދުގައި ލިޔުނު އެއްޗެކެވެ. ޢިލްމުވެރިންނޭވެ. ވިސްނަވާށެވެ. މިކަމަށް ސަމާލުކަން ދެއްވާށެވެ. އަދި ސަރުކާރަށްވެސް މިގޮވާލަނީ މިފަދަ ކަންކަން ބަލައި މިކަމުގައިވެސް އަދި އެހެން ކަންކަމުގައިވެސް އިސްލާމީ ޝަރީޢަތާއި ޝަރީޢަތުގެ ޙައްދުތައް ޤާއިމްކޮށްދެއްވުމަށެވެ. ހަމަކަށަވަރުން މިއީ ޙައްޤުބަހެވެ.\n“حَدَّثَنَا أَحْمَدُ بُنِ مَنِيْعُ , حَدَّثَنَا أَبُو مُعَاوِيَةُ عَنْ إِسْمَاعِيْلُ بُنِ مُسْلِمٍ عَنِ الْحَسَنِ بْنِ جُنْدُبٍ قَالَ , قَالَ رَسُولُ اللهِ حَدُّ السَّاحِرِ ضَرْبَةٌ باِ لسَّيْفِ.”\nމާނައީ: ޙަސަނު ބުނި ޖުންދުބްގެ ކިބައިން އިސްމާޢީލު ބުނި މުސްލިމު ރިވާކުރެއްވިކަމަށް އަބޫ މުޢާވިޔަތުގެ ކިބައިން އަޙްމަދު ބުނި މުނީޢު ތިމަންނާއަށް (ތިރުމިޛީ އަށް) ވިދާޅުވިއެވެ. ރަސޫލުﷲގެފާނު ޙަދީޘްފުޅުކުރެއްވިއެވެ. ސިޙުރުވެރިޔާގެ ޙައްދަކީ ކަނޑިން ޖަހާ މަރާލުމެވެ.(ސުނަނު އައް ތިރުމީޛީ : 1462 ވަނަ ޙަދީޘް)\nPosted byއަޖުނާދު އަލީ Jul 3, 2012 Jul 4, 2012 Posted inUncategorizedTags: ހެޔޮބަސް, ދީން\nތައުޙީދުގެ އަހުލުވެރިޔާ އެއްވެސް ޙިސާބަކާއި އަދި ޢަޛާބަކާ ނުލައި ސުވަރުގެ ވަންނަހުއްޓެވެ


Saudi Shura Councilge raees islaamic uiversityah 1 lakka dollar hadhiyaa kurahvaifi\nސައުދީ ޝޫރާ ކައުންސިލްގެ ރައީސް އިސްލާމިކް ޔުނިވާސިޓީއަށް އެއްލައްކަ ޑޮލަރު ދެއްވައިފި\nސައުދި އަރަބިއްޔާގެ މަޖިލީހުގެ ރައީސް ޑރ. އަބުދުﷲ ބިން މުހައްމަދު ބިން އިބްރާހިމް އަލް ޝެއިޚް ރާއްޖޭގެ އިސްލާމިކް ޔުނިވަސިޓީގެ އިސްވެރިންނާއި ބައްދަލުކުރައްވަނީ.- އަވަސް ފޮޓޯ\nސައުދީ އަރަބިއްޔާގެ ޝޫރާ ކައުންސިލްގެ ރައީސް ޑރ. އަބްދުﷲ ބިން މުހައްމަދު ބިން އިބްރާހިމް އަލް ޝެއިހް ރާއްޖޭގެ އިސްލާމިކް ޔުނިވާސިޓީއަށް ޒިޔާރަތް ކުރައްވާ އެ ޔުނިވާސިޓީއަށް އެއް ލައްކަ ޑޮލަރު (ގާތްގަނޑަކަށް 1.5 މިލިޔަން ރުފިޔާ) ހަދިޔާ ކުރައްވައިފިއެވެ.\nއެމަނިކުފާނު ރާއްޖެއަށް ކުރެއްވި ޒިޔާރަތުގައި މިއަދު އެ ޔުނިވާސިޓީއަށް ވަޑައިގެން ބޭއްވި ބައްދަލުވުމަށްފަހު ޔުނިވާސިޓީގެ ވައިސް ޗާންސެލާ ޑރ. މުހައްމަދު ޝަހީމް އަލީ ސައީދު ވިދާޅުވީ އެ މަނިކުފާނުގެ ޒިޔާރަތުގައި ޔުނިވާސިޓީގެ އިސްވެރިންނާ ބައްދަލުކުރެއްވުމުން ޔުނިވާސިޓީ އާއި ބެހޭ މައުލޫމާތު އެމަނިކުފާނާއި ހިއްސާ ކުރެއްވި ކަމަށެވެ.\n"އަޅުގަނޑުމެން ވާނެ މި ޔުނިވަސިޓީ އަކީ ރާއްޖޭގައި އިސްލާމްދީނަށް ހިދުމަތްކޮށް އިސްލާމްދީން ކަންތައްތައް ރާއްޖޭގައި ފަތުރާ އަގީދާ ކުރިއަރުވަން ގާއިމްކުރި ޔުނިވަސިޓީއެއްކަމަށް ދަންނަވާފަ. އެމަނިކުފާނު ވަނީ އެކަމާއި ވަރަށް ބޮޑަށް އުފާކުރައްވާ ސައުދީގެ އެހީތެރިކަން ހޯއްދަވައި ދިނުމަށް މަސައްކަތްކުރާނެ ކަމަށް ވިދާޅުވެފައި،" ޝަހީމް ވިދާޅުވި އެވެ.\nސައުދި އަރަބިއްޔާގެ މަޖިލީހުގެ ރައީސް ޑރ. އަބުދުﷲ ބިން މުހައްމަދު ބިން އިބްރާހިމް އަލް ޝެއިޚް އިސްލާމިކް ޔުނިވަރސިޓީއަށް ޒިޔާރަތް ކުރައްވަނީ.\nޝަހީމް ވިދާޅުވީ އެމަނިކުފާނު އެއްލައްކަ ޑޮލަރު ހަދިޔާ ކުރެއްވީ އަމިއްލަފުޅު ޖީބުން ކަމަށާއި އެ ފައިސާ ހަދިޔާ ކުރެއްވުމަށްފަހު ސައުދީގެ އެހެނިހެން މުއައްސަސާތަކުންވެސް ރާއްޖޭގެ އިސްލާމިކް ޔުނިވާސިޓީއަށް އެހީތެރިކަން ފޯރުކޮށްދިނުމަށް އެހީތެރިވެދެއްވާނެ ކަމަށް ވިދާޅުވި ކަމަށެވެ.\nރާއްޖޭގެ އިސްލާމިކް ޔުނިވާސިޓީގެ ފެންވަރު ރަނގަޅު ކުރުމަށް އެ ޔުނިވާސިޓީން އަންނަނީ ގިނަ މަސައްކަތްތަކެއް އަންނަނީ ކުރަމުންނެވެ. އެގޮތުން އަންނަ އަހަރު ހާއްސަކޮށް މާސްޓާސް ޑިގްރީގައި އަރަބި ބަހުން ގިނަ މާއްދާތަކާއި ޝަރުއީ ދާއިރާގެ ކޯސްތައް އަރަބި ބަހުން ކިޔަވައިދޭން ވަނީ ނިންމާފަ އެވެ. އަދި އެޔުނިވަސިޓީން ދަނީ ޕީއެޗްޑީ ފެންވަރުގެ ޓީޗަރުން އަޒްހަރު ޔުނިވާސިޓީއިން ގެނައުމަށް ގިނަ މަސައްކަތް ކުރަމުންނެވެ.\nސައުދީ އަަރަބިއްޔާ އިސްލާމިކް ޔުނިވާސިޓީ\nއައިޔޫއެމްގެ ސްޓްރެޓެޖިކް ޕްލޭން އިފްތިތާހުކޮށްފި\nއަރަބިއްޔާގެ ދިފާއުގައި ވައިސް ޗާންސެލާ


Saaid aai Fazeel aa eku9dhuvuntherin thamreenah India ah | Mihaaru\nސާއިދާއި ފަޒީލާ އެކު ނުވަ ދުވުންތެރިން ތަމްރީނަށް އިންޑިއާ އަށް\n21 ފެބުރުއަރީ 2019 - 10:543comments\nޖުލައި މަހު އޮންނަ އިންޑިއަން އޯޝަން އައިލެންޑް ގޭމްސްގެ ކުރިން ލިބުނު ރަނުގެ ފުރުސަތެއްގެ ގޮތުގައި ފާހަގަކުރެވޭ މި ތަމްރީން ސްކޮލަޝިޕް ކުރިއަށްދާނީ މިއަދުން ފެށިގެން އޭޕްރިލް 18 ވަނަ ދުވަހުގެ ނިޔަލަށް ސްޕޯޓްސް އޮތޯރިޓީ އޮފް އިންޑިއާގެ ބެންގަލޫރު ޓްރެއިނިން ސެންޓަރުގަ އެވެ.\nސާއިދާއި ފަޒީލްގެ އިތުރުން ދެން ހިމެނެނީ އުއްމީދީ ދުވުންތެރިން ކަމަށްވާ ހުސެއިން ރިޒާ އާއި ސަރީޝް އަހުމަދާއި އިބާދުﷲ އާދަމާއި އަހުމަދު ޝާމް މުހައްމަދާއި އިބްރާހިމް އަޝްފާން އަލީ (އައްޕި) އަދި މުހައްމަދު ނާއިލެވެ. ކޯޗުންނަކީ އަހުމަދު ފާއިލާއި މުހައްމަދު އާމިރެވެ.\nމީގެ ތެރެއިން ސާއިދަކީ ރާއްޖެ އަށް 2015 ވަނަ އަހަރުގެ އިންޑިއަން އޯޝަން އައިލެންޑް ގޭމްސްގެ 100 މީޓަރު ދުވުމުން ރަން މެޑަލް އަދި އޭގެ ހަ މަސް ފަހުން ބޭއްވި ސައުތު އޭޝިއަން ގޭމްސްގެ 100 މީޓަރު ދުވުމުންނާއި 200 މީޓަރު ދުވުމުން ރިހި މެޑަލް ހޯދައިދީފައިވާ ދުވުންތެރިޔެކެވެ.\nރާއްޖޭން ތަމްރީނަށް ފޮނުވާ ނުވަ ދުވުންތެރިން، އެކްޓިން އެމްބެސެޑަރު އަރްޗަނާ ނަޔަރު (މ) އާ އެކު. --ފޮޓޯ: އެތުލެޓިކްސް އެސޯސިއޭޝަން\nފަޒީލަކީ ރާއްޖޭގެ ފަސް ކިލޯމީޓަރު ދުވުމާއި 10 ކިލޯމީޓަރު ދުވުމުގެ ރެކޯޑް ހޯލްޑަރެވެ. އޭނާ އަށް މި ފުރުސަތު މި ލިބުނީ މޮރޮކޯގައި ތަމްރީން ހެދި ނަމަވެސް، މިދިޔަ އަހަރުގެ އޭޝިއަން ގޭމްސް އިން ފުރުސަތު ނުލިބުމުގެ މާޔޫސްކަމަށް ފަހު އެވެ. އެސޯސިއޭޝަނުން ބުނަނީ އޭނާ އަށް ފުރުސަތު ގެއްލުނީ ޖޫން މަހު ބޭއްވި ޓައިމް ޓްރަޔަލްގައި ބައިވެރިނުވުމުން ކަމަށެވެ. އެކަމަކު ފަޒީލް ބުނީ އެ ޓްރަޔަލްގައި ބައިވެރިނުވީ ސަބަބުތަކެއް ހުރެގެން ކަމަށާއި އޭގެ ކުރިން ވެސް އަދި ފަހުން ވެސް އޭނާ ނެރެމުން އައި ނަތީޖާތަކާ އެކު، ގޭމްސް އިން ފުރުސަތު ލިބެން ޖެހޭނެ ކަމަށް ގަބޫލުކުރާ ކަމަށެވެ.\nރާއްޖޭގެ ދުވުންތެރިންނަށް އިންޑިއާ އިން މީގެ ކުރިން ތިން ފަހަރެއްގެ މަތިން ވަނީ ތަމްރީން ފުރުސަތު ދީފަ އެވެ. އެގޮތުން 2010 ވަނަ އަހަރުގެ ކޮމަންވެލްތު ގޭމްސް އާއި 2015 ވަނަ އަހަރުގެ އިންޑިއަން އޯޝަން އައިލެންޑް ގޭމްސް އދި 2017 ވަނަ އަހަރުގެ އޭޝިއަން އެތުލެޓިކްސް ޗެމްޕިއަންޝިޕަށް ރާއްޖޭން ތަމްރީން ހެދީ އިންޑިއަގަ އެވެ.\nމި ފަހަރުގެ އިންޑިއަން އޯޝަން އައިލެންޑް ގޭމްސްގައި އެތުލެޓިކްސްގެ އަމާޒަކީ މަދުވެގެން ފަސް މެޑަލް ހޯދުމެވެ. އެސޯސިއޭޝަނުގެ ޖެނެރަލް ސެކްރެޓަރީ އަހުމަދު މުންތަގިމް ކުރިން ވިދާޅުވީ ތަޖުރިބާ ހޯދަން އެސޯސިއޭޝަނުން އެތުލީޓުން ނުފޮނުވާނެ ކަމަށާއި ބައިވެރިވާނީ މެޑަލް ލިބޭނެ އިވެންޓްތަކުގައި ކަމަށެވެ.\n"އެތުލީޓުންގެ މިދިޔަ ދެ އަހަރުގެ ޕާފޯމަންސާއި އެހެނިހެން ޑޭޓާތައް އެއްކޮށް ކޯޗުންނާ މަޝްވަރާކުރަމުން މި އަންނަނީ އަޅުގަނޑުމެންނަށް މެޑަލް ހޯދޭނެ އިވެންޓްތައް ބެލުމަށް،" މޮރިޝަސްގައި ޖުލައި މަހު އޮންނަ ގޭމްސްއާ ބެހޭގޮތުން މުންތަގިމް ވިދާޅުވި އެވެ.


Ronaldo Ge Hatrick in Molhuve Portugal Worldcup Ah Qualify Vumaai Gaathah - Vaguthu\nކޮލިފައިންގައި ލަންޒެމްބާގް ފަސޭހަކަމާއެކު 5-0 ގެ ނަތީޖާއިން ބަލިކޮށް ގަތަރުގައި 2022 ވަަނަ އަހަރު ބާއްވާ ފީފާ ވޯލްޑްކަޕަށް ކޮލިފައިވުމާއި ގާތަށް ޕޯޗުގަލް ޖެހިލައިފިއެވެ.\nޕޯޗުގަލްގައި ކުޅުނު މި މެޗުގައި ލަގްޒަމްބާގް އަތުން އެ ޓީމު މޮޅުވެފައިވަނީ 5-0 ގެ ތަފާތުބޮޑު ނަތީޖާއަކުންނެވެ. މި ފަސް ލަނޑުގެ ތެރެއިން ތިން ލަނޑަކީ ރޮނާލްޑޯ ގެ ލަނޑުތަކެވެ. މި ހެޓްރިއާއެކު އޭނާ ގައުމީ ޓީމަށް ހަދައިދިން ހެޓްރިކްތަކުގެ އަދަދު ވަނީ 10 އަށް އަރާފައެވެ.\nމުޅި މެޗު ކަހަލަ ގޮތަކަށް ކޮންޓްރޯލްކޮށްގެން މޮޅަށް ކުޅެފައިވަނީ ޕޯޗުގަލް އެވެ. އެ ޓީމުގެ ފުރަތަމަ ލަނޑަކީ މެޗުގެ9ވަނަ މިނެޓުގައި ލިބުނު ޕެނަލްޓީއެކެވެ. ކްރިސްޓިއާނޯ ރޮނާލްޑޯ ވަނީ މި ޕެނަލްޓީ ފަސޭހަކަމާއި އެކު ކާމިޔާބުކޮށްފައެވެ. މި ލަނޑު ޖެހިތާ ހަތަރު މިނެޓުފަހުން އަނެއްކާވެސް ޕޯޗުގަލްއަށް ޕެނަލްޓީއެއް ލިބުުނެވެ. މި ލަނޑުވެސް ޖެހީ ރޮނާލްޑޯ އެވެ.\nޕޯޗުގަލްގެ ތިންވަނަ ލަނޑު ފެނިގެންދިޔައީ މެޗުގެ 18 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ މުޅި މެޗުގައިވެސް މޮޅު ކުޅުމެއް ދެއްކި ބްރޫނޯ ފެނާންޑޭޒް އެވެ. މެޗުގެ ފުރަތަމަ ހާފު ނިމުނީ ޕޯޗުގަލް ތިން ލަނޑުގެ ލީޑަކާއެކު އެވެ.\nދެވަނަ ހާފުގައި ވެސް ޕޯޗުގަލް ވަނީ މޮޅު ކުޅުމެއް ދައްކާފައެވެ. މި ހާފުގައި ލަގްޒަމްބާގް ބޮޑަށް މަސައްކަތްކުރީ އެޓޭކަށް އެރުމަށްވުރެ ބޮޑަށް ފަހަތަށް ފައިބައިގެން ޕޯޗުގަލްއަށް އިތުރު ލަނޑުތަކެއް ޖެހިޔަނުދީ ހިފެހެއްޓުމަށެވެ. ނަމަވެސް އެކަން އެ ޓީމަށް ނުވިއެވެ. މެޗުގެ 69 ވަނަ މިނެޓުގައި ޕޯޗުގަލްގެ ހަތަރުވަނަ ލަނޑެއް ވަނީ ޖަހާާފަައެވެ. މި ލަނޑު ބްރޫނޯގެ އެހީއާއެކު ޖެހީ ޖާއޯ ޕައުލީނިއޯ އެވެ.\nރޮނާލްޑޯ ހެޓްރިކް ފުރިހަމަކުރި ލަނޑު ފެނިގެންދިޔައީ މެޗު ނިމެން ހަތަރު މިނެޓަށްވެފައި ވަނިކޮށެވެ.\nމި ނަތީޖާއާއެކު ވޯލްޑްކަޕް ކޮލިފައިންގެ ގްރޫޕް އޭގައި ޕޯޗުގަލް އޮތީ ކުޅުނު ހަ މެޗުން ލިބުނު 16 ޕޮއިންޓާއެކު ދެވަނަ މަގާމުގައެވެ. އެއް މެޗު އިތުރަށް ކުޅެގެން މި ގްރޫޕުގެ އެއްވަނައިގައި 17 ޕޮއިންޓާއެކު އޮތީ ސާބިއާއެވެ.\nމިހާތަނަށް ޖުމްލަ ތިން ޓީމެއް ވަނީ ވޯލްޑްކަޕަށް ކޮލިފައިވެފައެވެ. އެއީ މުބާރާތް ބާއްވާ ގައުމުގެ ހައިސިއްޔަތުން ގަތަރާއި ކޮލިފައިވި ދެ ޓީމު ކަމަށްވާ ޑެންމާކް އަދި ޖަރުމަނެވެ.\nވޯލްޑްކަޕަށް ކޮލިފައިވާން ބްރެޒިލްއަށް ދެން ބޭނުންވަނީ އެއް މޮޅު\nގަތަރު ވޯލްޑްކަޕް 2022 އަށް ކޮލިފައިވި ފުރަތަމަ ގައުމަކަށް ޖަރުމަނުވިލާތް\nއޮކްޓޯބަރ 15, 2021 07:56\nރެކޯޑް ހަދަންފޯކައިދުއާ ދެކޮޅަށް ވެސް. ޕެނަލް ދޯ ނެރެންވީނު.!!


Covid-19: Italyge gethakugai thibi rayyithun ekaku anekakah...\nކޮވިޑް-19: އިޓަލީގެ ގެތަކުގައި ތިބި ރައްޔިތުން އެކަކު އަނެކަށް ހިތްވަރު ދިނުމަށް ލަވަކިޔަނީ!\nއިޓަލީގައި މިހާރު ގެތަކުގައި ތިބި މީހުން އަންނަނީ އެއްބަޔަކު އަނެއްބަޔަކަށް ހިތްވަރުދީ އަމިއްލައަށް ހިތްވަރު ހޯދުމަށް ހަރުއަޑުން ލަވަތައް ކިޔަމުން\nކ. މާލެ | 15 މާރޗް 2020 | އާދީއްތަ 22:50 | 6,704\nއިޓަލީ - ރޮއިޓަރސް\nކޮވިޑް-19 މިވަނީ މުޅި ދުނިޔެ ހިސާރުކޮށްފަ އެވެ. އިންސާނުން ދިރިއުޅެމުން އަންނަ ހަލަބޮލި ދިރިއުޅުން މިވަނީ މަޑުޖައްސާލާފަ އެވެ. އެތައް މިލިއަން އިންސާނުން ދިރިއުޅެމުން އަންނަ ބޮޑެތި ސިޓީތަކުގެ މަގުތަކުން މިއަދު ފެންނަނީ ފަޅު ކަމެވެ. މިވައިރަސް މިވަނީ އިންސާނުންގެ ދިރިއުޅުން ހުއްޓުމަކަށް ގެނުވާފަ އެވެ.\nއެންމެ ފުރަތަމަ ދުނިޔޭގެ އެންމެ ބޮޑު އާބާދީ އޮންނަ ޗައިނާގެ ހޫބޭ ޕްރޮވިންސް ދެ މަސްދުވަހަށްވުރެ ދިގު މުއްދަތަކަށް އެއްކޮށް ލޮކްޑައުންކޮށްލި އެވެ. 58 މިލިއަން މީހުންގެ ދިރިއުޅުން ހުއްޓުމަކަށް ގެނެސް އެމީހުން ގެތަކުގައި ބަންދުކުރިއެވެ. މިހާރު އިޓަލީ އެވެ. ހަގީގަތަކީ ލޮކްޑައުންވެފައި އޮންނަ ސިޓީއެއްގައި ދިރިއުޅުމަކީ ނަފްސާނީގޮތުންވެސް އެތައް މައްސަލަތަކެއް ދިމާވާނެ ކަމެވެ. ގެއިން ނުނިކުމެ އާންމު ދިރިއުޅުމުގައި ކުރަމުން އައި އެތައް ކަމަކުން މަހުރޫމްވެފައި ތިބެންޖެހުމަކީ ފަސޭހަ ކަމެއް ނޫނެވެ.\nމިކަންތައް އެންމެ ފުރަތަމަ ތަޖުރިބާ ކުރި ޗައިނާގެ ހޫބޭ ޕްރޮވިންސްގެ ރައްޔިތުން ލޮކްޑައުންގައި ގެތަކުގައި ތިބެގެން ކުރި ކަންތައްތައް ދުނިޔެ ވަނީ ދެކެފަ އެވެ. ފޫހި ފިލުވުމަށް އެމީހުން ތަފާތު ކަންތައްތައް ކުރަމުން އައެވެ. އެކަކު އަނެކަކަށް ހިތްވަރު ދިނުމަށް ހޫބޭ ޕްރޮވިންސް ތެރޭގައިވެސް ގެތަކުގައި ތިބެގެން އެމީހުން ދިޔައީ އަޑުހަރުކޮށް މެސެޖް ފޯރުކޮށްދެމުންނެވެ. މިހާރު އިޓަލީންވެސް ފެންނަނީ އެފަދަ މަންޒަރުތަކެވެ.\nއިޓަލީގައި މިހާރު ގެތަކުގައި ތިބި މީހުން އަންނަނީ އެއްބަޔަކު އަނެއްބަޔަކަށް ހިތްވަރުދީ އަމިއްލައަށް ހިތްވަރު ހޯދުމަށް ހަރުއަޑުން ލަވަތައް ކިޔަމުންނެވެ. އެގައުމުގެ ގެތަކުގެ ކުޑަދޮރުތަކުންނާއި ބެލްކަނިތަކުން އިވެމުންދަނީ ލަވައިގެ އަޑުތަކެވެ.\nޓްވިޓަރ އަށް ޕޯސްޓްކޮށްފައިވާ ވީޑިއޯއެއް ހުކުރު ދުވަހު 77،000 ށް ވުރެ ގިނަ މީހުން ލައިކްކޮށްފައިވާއިރު އެވީޑިއޯ 23،000 ށް ވުރެ ގިނަ ފަހަރު ވަނީ ޝެއަރ ކޮށްފަ އެވެ. މިހާތަނަށް އާއިރު 5.2 މިލިއަން މީހުން ވަނީ މިވީޑިއޯ ބަލާފަ އެވެ.\nއިޓަލީއަކީ މިވަގުތު ޗައިނާ ނެގުމަށްފަހު އެންމެ ގިނަ އަދަދެއްގެ މީހުންނަށް މިވައިރަސް ޖެހިފައިވާ ގައުމެވެ. ހަލުވިމިނުގައި މިވައިރަސް ފެތުރެމުންދާތީ އިޓަލީގައި ވަނީ ހަރުކަށި ފިޔަވަޅުތަކެއް އަޅާފަ އެވެ. ވީޑިއޯއިން ފެންނަނީ އަންހެނަކާއި ފިރިހެނަކު އެގައުމުގައި ކުރީއްސުރެ ކިޔަމުން އަންނަ ގައުމީ ލޯބި އާލާވާފަދަ ލަވައެއް ކިޔާއަޑެވެ. މި ދެމީހުން ހަރުއަޑުން ލަވަކިޔަން ފެށުމާއެކު އެސަރަހައްދުގައި ދިރިއުޅޭ އެހެން މީހުންވެސް ބެލްކަނިތަކުގައި ތިބެގެން ލަވަކިޔާ އިޓަލީން ވައިރަސް ދިޔުމަށް ގޮވާލަމުންނެވެ.\nއެމީހުން ސީއެންއެންއަށް މައުލޫމާތުދެމުން ބުނެފައިވަނީ މިކަންތައް ކުރިޔަށް ހުރި ދުވަސްތަކުގައިވެސް ކުރިޔަށް ގެންދާނެކަމަށެވެ. ވައިރަސް އާ ގުޅިގެން އެމީހުންގެ ހިތްތަކުގައި ނުތަނަވަސްކަން ވެރިވެފައިވީނަމަވެސް މިކަމާއި ކުރިމަތިލާ މީހުންނަށް ހިތްވަރުދޭން ބޭނުންވާކަމަށް އެމީހުން ބުނެއެވެ.\nއަދި ވައިރަސް ޖެހިފައިވާ މީހުންނަށް ފަރުވާދޭ ޑޮކްޓަރުންނާއި ނަރުހުންނަށް ޝުކުރުއަދާ ކުރަން ބޭނުންވާކަމަށް އެމީހުން ބުނެއެވެ.\nއިޓަލީގައި މިހާތަނަށް މިވައިރަސް 24,747 މީހުންނަށް ޖެހިފައިވެ އެވެ. އަދި މަރުވި މީހުންގެ އަދަދު ވަނީ 1,809 އަށް އަރާފަ އެވެ.


Mar 20, 2021, 09:53 ހަސަން ރަޝީދު\nއައްޑޫ ސިޓީ ކައުންސިލުން އިންތިޒާމްކޮށްގެން ކުރިއަށް ގެންދާ އައްޑޫ ފުޓްބޯޅަ ޗެމްޕިއަންޝިޕްގެ ފައިނަލް މެޗު މިއަދު ހަވީރު ކުޅޭނެއެވެ.\nއައްޑޫ ފުޓްބޯޅަ ދަނޑުގައި މިއަދު ހަވީރު 16:00 ގައި ކުޅޭ ފައިނަލް މެޗުގައި ބައްދަލުކުރާނީ މެދުވަލު އެފްސީ އާއި ފޭދޫ ސްޕޯޓްސް އެވެ.\nމެދުވަލު އެފްސީ މުބާރާތުގެ ފައިނަލަށް ދަތުރުކޮށްފައިވަނީ ސެމީގައި މުބާރާތުގެ އެންމެފަހުގެ ޗެމްޕިއަނުން ކަމަށްވާ ބޭރުމަތި އެފްސީގެ މައްޗަށް ޕެނަލްޓީގައި ކުރި ހޯދައިގެންނެވެ. ފޭދޫ ސްޕޯޓްސް ފައިނަލަށް ދަތުރުކުރީ ފާހި ސްޕޯޓްސް ބަލިކުރުމަށްފަހު އެވެ.\nމެދުވަލު އެފްސީ އާއި ފޭދޫ ސްޕޯޓްސް މުބާރާތުގެ ފައިނަލްގައި މިއަދު ބައްދަލުކުރާއިރު، މުބާރާތުގެ ގްރޫޕް ސްޓޭޖުގައި މި ދެ ޓީމު ވަނީ ދެ ފަހަރެއްގެ މަތިން ބައްދަލުކޮށްފައެވެ. އެގޮތުން އެ ދެ މެޗު ވެސް ކާމިޔާބުކޮށްފައިވަނީ ފޭދޫ ސްޕޯޓްސް އިންނެވެ.\nމިއީ މި މުބާރާތް ބާއްވާ ދެވަނަ ފަހަރު ކަމަށްވާއިރު މުބާރާތުގެ ޗެމްޕިއަން ޓީމަށް 15،000 ރުފިޔާގެ ފައިސާގެ އިނާމު ދިނުމަށް ވަނީ ހަމަޖެހިފައެވެ.\nމި މުބާރާތުގެ މީޑިއާ ޕާޓްނަރަކީ އައްޑޫ ލައިވް ކަމަށްވާއިރު މުބާރާތުގެ މެޗުތައް އައްޑޫލައިވް ފޭސްބުކް ޕޭޖް މެދިވެރިކޮށް އަންނަނީ ލައިވް ކުރަމުންނެވެ. އެގޮތުން މިއަދު ހަވީރު ކުޅޭ ފައިނަލް މެޗުގެ ވެސް ލައިވްކޮށް ގެނެސްދިނުމަށް ވަނީ ހަމަޖެހިފައެވެ.


Aharenge Hiyaa: Flat thah faseyhain, agu heyokoh rahkkaatheri kureveyne plan eh - vNews.mv\nއަހަރެންގެ ހިޔާ: ފްލެޓްތައް ފަސޭހައިން، އަގުހެޔޮކޮށް ރައްކާތެރި ކުރެވޭނެ ޕްލޭނެއް\nމަރްޔަމް ލީން 22 September 2021, 18:09\nއެލައިޑް އިންޝުއަރަންސް ކުންފުނީގެ އިސްލާމިކް ވިންޑޯ، އަޔާދީ ތަކާފުލްއިން ހިޔާ މަޝްރޫއުގެ ފްލެޓްތައް ލިބުން ފަރާތްތަކަށް ހާއްސަކޮށްގެން އާ ޕެކޭޖެއް ތައާރަފުކޮށްފިއެވެ.\nއެލައިޑުގެ މައި އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި މިޕެކޭޖު އިއުލާންކޮށްދެއްވީ އެލައިޑް އިންޝުއަރަންސްގެ ޖެނެރަލް މެނޭޖަރ އިބްރާހިމް ފިރުޝާން އާއި އަޔާދީ ތަކާފުލްގެ އެސިސްޓަންޓް މެނޭޖަރ ފަރީދާ ސިއްތިއެވެ.\n"އަހަރެންގެ ހިޔާ"ގެ ނަމުގައި ތައާރަފުކޮށްފައިވާ މިޕެކޭޖުން ރައްކާތެރިކޮށްދެނީ ގޭތެރޭގައި ހިފާގެންގުޅޭ ސާމާނާއި ފަރުނީޗަރު ފަދަ އެހެނިހެން އަގުބޮޑު ތަކެއްޗެވެ.\nޕެކޭޖުގައި3ބާވަތެއްގެ ޕްލޭނެއް ހިމެނޭއިރު، މިއިން ކޮންމެ ޕްލޭނަކުންވެސް ގޭތެރޭގައިވާ ތަކެއްޗަށް ގެއްލުން ލިބިދާނެ އެތަކެއް ހާލަތަށް ބަދަލު ހޯދައިދެއެވެ. އެގޮތުން އަލިފާނުގެ ހާދިސާތަކާއި، ވައްކަން އަދި ގުދުރަތީ ކާރިސާތަކުން ގޭތެރޭގައިވާ ތަކެއްޗަށް ލިބޭ ގެއްލުމުގެ އިތުރުން އެހެނިހެން ހާލަތްތަކަށްވެސް "އަހަރެންގެ ހިޔާ"ގެ ޕްލޭންތަކުން ރައްކާތެރިކަން ފޯރުކޮށްދެއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެލައިޑް ޖެނެރަލް މެނޭޖަރ އިބްރާހީމް ފިރުޝާން ވިދާޅުވީ އަޔާދީއިން މިޕްލޭން ތައްޔާރުކޮށްފައިވަނީ ހެޔޮ އަގެއްގައި ފަސޭހައިން ހޯދޭ ރައްކާތެރިކަމެއް އެކުލަވާލުމުގެ ނިޔަތުގައިކަމަށެވެ.\nއެގޮތުން އަހަރަކަށް އެންމެ 200 ރުފިޔާ ދައްކާލައިގެން ނެގޭ "އަހަރެންގެ ހިޔާ"ގެ ބޭސިކް ޕްލޭނުން އެކަނިވެސް 150،000 ރުފިޔާއާއި ހަމަޔަށް ރައްކާތެރިކަން ޔަގީންކުރެވޭނެކަމަށް އޭނަ ވިދާޅުވިއެވެ. އެހެންކަމުން، ބޮޑު ހަރަދުކޮށްގެން ހިޔާ ފްލެޓްގެ ފިނިޝިންގ މަސައްކަތްތައް ނިންމުމަށްފަހު ފްލެޓަށް ވަންނައިރު، ކުރިމަތިވެދާނެ މާލީ ގެއްލުމަކުން ރައްކާތެރިވުމަށް މިފަދަ ރައްކާތެރިކަމެއް އޮތުން މުހިންމުކަމުގައި ފިރުޝާން ފާހަގަކުރެއްވިއެވެ.\nނޫސްވެރިންގެ ބައްދަލުވުމުގައި ވާހަކަ ދައްކަވަމުން އަޔާދީ ތަކަފުލްގެ އެސިސްޓަންޓް މެނޭޖަރ ފަރީދާ ވަނީ "އަހަރެންގެ ހިޔާ" ޕެކޭޖްގެ ދަށުން އެމީހަކަށް ކަމުދާ ޕްލޭނެއް ނެގުމަށް އިލްތިމާސްކުރައްވާފައެވެ. އަދި ކަސްޓަމަރުންގެ ޖީބަށް ލުއި ވުމުގެ އިތުރުން މިޕްލޭން ނެގުމުގައިވެސް ފަސޭހަތަކެއް އެކުލަވާލުމަށްޓަކައި މިއީ އޮންލައިންކޮށް މައި އެލައިޑުން ނެގޭނެ ހިދުމަތެއްކަމުގައި ފަރީދާ ފާހަގަކުރެއްވިއެވެ.


Inzaaruthakaaeku Obama vadhaaee thagureeru dehevvaifi\nއިންޒާރުތަކާއެކު އޮބާމާގެ ވަދާއީ ތަގުރީރު ކުރައްވައިފި\nއެމެރިކާގެ ފުރަތަމަ އެފްރިކަން އެމެރިކަން ރައީސް ބަރަކް އޮބާމާގެ ރިޔާސީ ދައުރު ނިމެން 10 ދުވަހަށް ވުމާއެކު ވަދާއީ ތަގުރީރު ކުރައްވައިފިއެވެ. އޮބާމާ ވަދާއީ ތަގުރީރު ކުރެއްވީ ޒުވާން ދުވަސްވަރު އޭނާ ވަޒީފާ އަދާކުރެއްވި ޗިކާގޯ ސިޓީގަ އެވެ.\nރިޔާސީ ދައުރުގައި ބައެއް ކަންތައްތައް ކާމިޔާބު ކުރެވިފައި ނުވާ ކަމަށް އެއްބަސްވެވަޑައިގަންނަވަމުން ކުރެއްވި ތަގުރީރުގައި އޭނާ ވަނީ އެމެރިކާއަށް އަންނަމުންދާ ބައެއް ބަދަލުތަކާމެދު އިންޒާރުތަކެއް ކުރައްވާފަ އެވެ. އޭނާގެ އިންޒާރު ތަކުގެ މުރާދަކީ އެމެރިކާގެ ރައީސްކަމަށް އިންތިހާބު ވެވަޑައިގެންފައިވާ ޑޮނަލްޑް ޓްރަމްގެ ސިޔާސަތުތައް ކަމަށް ވަނީ ބެލެވިފައެވެ.\nއޮބާމާ ވިދާޅުވީ ކުރިއަށް އޮތް ދުވަސްތަކުގައި އެމެރިކާގެ މަސައްކަތް ކުރާ އާބާދީގައި "ބްރައުން ކިޑްސް" ( ދޮން ނަސްލު ނޫން އެހެން ނަސްލުތަކުގެ ކުދިން) ގިނަ ވާނެ ކަމަށާއި ހިޖުރަކުރާ މީހުންގެ ދަރިން ކުރިއަށް ދިއުމަށް ރަނގަޅު ގާނޫނުތަކަށް ބޭނުންވާ ކަމަށެވެ.\nއަދި އެއަށް ފަހު އޭނާ އިންޒާރު ކުރެއްވީ އެމެރިކާގެ އެކި ނަސްލުތަކުގެ މެދުގައި ހަމަޖެހުން ގާއިމްކޮށްފައި ބޭއްވުމަކީ ހަމަ އެކަނި ގާނޫނު ތަކަކަކުން ކުރެވޭނެ ކަމެއް ނޫން ކަމަށެވެ.\nކުރުކޮށް އޭނާ ވިދާޅުވީ "ހިތްތައް ބަދަލުވާން ޖެހޭ،" ކަމަށެވެ. އަދި ނަސްލުތަކުގެ މެދުގައި ހަމަޖެހުން ގާއިމްވާންޖެހޭ ކަމަށެވެ.\nގިނަ އަދަދެއްގެ ސަޕޯޓަރުންގެ ކުރިމަތީގައި ތަގުރީރު ފައްޓަވަމުން އޭނާ އެމެރިކާގެ ރައްޔިތުންނަށް ޝުކުރު އަދާ ކުރެއްވިއެވެ. ވިދާޅުވީ އޭނާގެ ރިޔާސީ ދެ ދައުރުގައި މަގާމުގެ މަސްއޫލިއްޔަތު ރަނގަޅަށް އަދާ ކުރެއްވުނީ އެމެރިކާގެ ރައްޔިތުންގެ އެއްބާރުލުމާއި އެހީތެރިކަމާއި އެކުގައި ކަމަށެވެ.\nއޮބާމާ ތަގުރީރު ކުރައްވަމުން ދިޔަ ވަގުތު އޭނާގެ ބައެއް ސަޕޯޓަރުން އަޑު އުފުލައި ޝުއޫރު ފާޅުކުރިއެވެ. އެގޮތުން އޭނާ އަދި އެއް ދައުރު ހުންނަވަން ޖެހޭ ކަމަށް ވެސް ބައެއް މީހުން ގޮވިއެވެ. އެކަމަށް އެއްފަހަރު އޮބާމާ ޖަވާބު ދެއްވިއެވެ. ވިދާޅުވީ އެކަމެއް ނުވާނެ ކަމަށެވެ.\nއެމެރިކާގައި އޮންނަ ރިޔާސީ ނިޒާމުގައި އެކަކަށް ވެރިކަން ކުރެވެނީ ދެ ދައުރުއެވެ.\nއޮބާމާގެ ވަދާއީ ތަގުރީރަކީ އެކަމަށް ގިނަ ދުވަސްތަކެއް ހޭދަކުރައްވައިގެން ތައްޔާރުކޮށްފައިވާ ތަގުރީރެއް ކަމަށް ސީއެން އެން އިން ބުނެއެވެ.\nބަރަކް އޮބާމާ އެމެރިކާ\nޓްރަމްޕާއި އޮބާމާ އާދެމެދު ބަހުގެ ހޫނު ހަމަލާތަކެއް\nއޮބާމާއަށާއި ހިލަރީއަށް ބަޔަކު ބޮންތަކެއް ފޮނުވައިފި\nއޮބާމާގެ ދެކަނބަލުން ފިލްމު އުފައްދަނީ!\nއޮބާމާ ޓްރަމްޕަށް: ރަޝިޔާއަށް އެޅި ފިޔަވަޅާއި ނިއުކްލިއަ ވާހަކަތައް އެއީ ދެކަމެއް


Enme agu bodukoh vikunu gas engeytha?\nއެންމެ އަގު ބޮޑުކޮށް ވިކުނު ގަސް އެނގޭތަ؟\nއަގު ބޮޑުކޮށް ވިއްކި ރަފިޑޮފޯރާ ޓެޓްރަސްޕާމާ ގަސް\nވަރަށް ކުޑަ ކުޑަ ގަހެއް ނިއު ޒިލެންޑް މީހަކު ވަރަށް ބޮޑު އަގެއްގައި ގަނެފި އެވެ. މިއީ ދުނިޔޭގައި ވެސް މަދުން ނޫނީ ނުފެންނަ ބާވަތެއްގެ ގަހެކެވެ. އެހެންވެ މީގެ އަގު އިންތިހާއަށް ބޮޑުވީ އެވެ. ގަސް ކުޑަވެފައި އޭގައި އިނީ އެންމެ ހަތަރު ފަތެވެ. ނަމަވެސް ފަތުގައި ވަރަށް ޚާއްސަ ރީތި ސިފަ ތަކެއް ހުރެ އެވެ. ފަތުގެ ދެ ފަޅި ދެ ކުޅައިގައި އިނުމާއި ފަތުގެ ޑިޒައިން ވެސް އެހެން ގަސްތަކާ ވަރަށް ތަފާތެވެ. މި ގަސް ނިއުޒިލެންޑް މީހާ ގަނެފައިވަނީ 8150 ނިއު ޒިލެންޑް ޑޮލަރެވެ. އެއީ ގާތްގަނޑަކަށް 5500 ޔޫއެސް ޑޮލަރެވެ.\nމި ގަސް ވިއްކީ އޮކްލެންޑްގެ ބޮޓަނިސްޓެކެވެ. މި ގަހުގެ ޚާއްސަ ކަމަކީ މިއީ ވަރަށް މަދުން ނޫނީ ދުނިޔޭން ފެންނަ ގަހަކަށް ނުވުމެވެ. ރަފިޑޮފޯރާ ޓެޓްރަސްޕާމާ ކިޔާ މި ގަހަށް ބައެއް ހިސާބުތަކުގައި ފިލޮޑެންޑްރޮން މިނިމާ ނުވަތަ ވެރިގޭޓެޑް މިނިމާ ވެސް ކިޔަ އެވެ. "ޓްރޭޑް މީ" ކިޔާ ވެބް ސައިޓަކުން ވިއްކި މި ގަސް ގަންނަން ގިނަ ބަޔަކު ބިޑް ކޮށް މި ގަސް ހޯދަން ވަރަށް ވަރުގަދަ ހަނގުރާމައެއް ކޮށްފައި ވެއެވެ.\nނިއު ޒިލެންޑްގެ ނޫހަކުން ބުނި ގޮތުގައި މި ގަހަށް 62 ފަރާތަކުން ބިޑް ކުރި އެވެ. އެންމެ ފަހުން ބިޑް ކާމިޔާބުކޮށް ގަސް ލިބުނީ ނިއުޒިލެންޑް މީހާ އަށެވެ. މިއީ ދުނިޔޭގައި މިހާތަނަށް އެންމެ އަގު ބޮޑުކޮށް ވިކުނު ގަސް ކަމަށް އެ ގަސް ވިއްކި ވެބްސައިޓުގައި ބުނެފައި ވެއެވެ.\nމި ވައްތަރުގެ ގަހަކީ ދުނިޔޭގައި އެހާ މަދު ގަހަކަށް ވެފައިވަނީ މި ގަސް ހެދޭލެއް ލަސް ކަމުންނެވެ. މި ގަސް އާއްމުކޮށް ހޯދަނީ ހޯޓިކަލްޗަރިސްޓުންނާއި ގަހުގެ ޚާއްސަ ބާވަތްތައް އެއްކުރާ މީހުންނެވެ.\nމި ގަސް ވިއްކި ވެބް ސައިޓުއިން ބުނި ގޮތުގައި ފާއިތުވީ ހަތް ދުވަހުގެ ތެރޭގައި އެ ގަހާ ބެހޭ މައުލޫމާތު 1600 އަށް ވުރެ ގިނަ މިހުން އެ ވެބްސައިޓުން ހޯދާފައި ވެއެވެ. ދެން އެންމެ ގިނައިން މީހުން ފާއިތުވީ ހަފުތާގައި އެ ވެބް ސައިޓުން ސާޗް ކޮށްފައިވަނީ ހޯޔާ ކިޔާ ޕްލާންޓެއްގެ މައުލުމާތެވެ.\nހޯޔާ އަކީ މުޅި ދުނިޔޭން ވެސް އެންމެ ގިނަ ބަޔަކަށް އެންމެ މަގްބޫލު ޕްލާންޓްގެ ގޮތުގައި ފާހަގަ ކުރެވިފައިވާ ގަސް ކަމަށާއި ދެ ވަނަ އަށް އެންމެ މަގްބޫލީ މޮންސްޓެރާ ކަމަށް އެ ވެބްސައިޓުގައި ވެއެވެ. ތިން ވަނަ އަށް އެކި ކަހަލަ ސަކްލަންޓްސް އާއި ސްނޭކް ޕްލާންޓެވެ.\nމި ފަހަރު މިހާ އަގުބޮޑުގޮސް މި ގަސް ގަން މީހާ ބޭނުންވަނީ ޓްރޮޕިކަލް ޕެރަޑައިސް އެއް ތައްޔާރުކުރަން ކަމަށް އެމީހާ ބުނެފައި ވެއެވެ.\n"އަހަރެން މިއުޅެނީ ޓްރޮޕިކަލް ޕެރަޑައިސް އެއް ބިނާކުރަން. އެތަނުގައި ދޫންޏާއި ކޮކާލަށް ޚާއްސަ ގެތަކެއް ހުންނާނެ. އަދި މެދުގައި މުޅި ބަގީޗާ ފެންނަ ގޮތަށް ރެސްޓޯރެންޓެއް ވެސް ހުންނާނެ. އެހެންވެ ނިއު ޒިލެންޑުން ވެސް ލިބެން ނެތް ރީތި އަދި މަދު ބާވަތްތަކުގެ ގަސްތައް މި ހޯދަނީ މި ތަނުގައި ބަހައްޓަން،" ގަސް ގަން މީހާ ބުންޏެވެ.


ނަބާ އާއި ނަބީ ދުނިޔޭގެ ރޭންކިންގެ ގަދަ 100 އަށް – DhiDaily\nނަބާ އާއި ނަބީ ދުނިޔޭގެ ރޭންކިންގެ ގަދަ 100 އަށް\nބެޑްމިންޓަން އަންހެން ޑަބަލްސްގެ ދުނިޔޭގެ ރޭންކިންގެ ގަދަ 100 ގައި، ރާއްޖޭގެ ދެ ކުޅުންތެރިން ހިމެނިއްޖެއެވެ.\nއެގޮތުން ބެޑްމިންޓަން ޑަބަލްސްގެ ގޮތުގައި ހޮވިފައިވަނީ ހދ. ނޭކުރެންދޫއަށް އުފަން އައިމިނަތު ނަބާހާ އަބްދުއްރައްޒާގު (ނަބާ) އާއި ފާތިމަތު ނަބީހާ އަބްދުއްރައްޒާގު (ނަބީ) އެވެ.\nމިއީ މިހާތަނަށް އަންހެން ޑަބަލްސްގެ ދުނިޔޭގެ ރޭންކިންގެ ގަދަ 100 ރާއްޖެ ތަމްސީލްކޮށް ހޮވުނު ފުރަތަމަ ފަހަރެވެ. މިކަމާއި ގުޅިގެން ނަބާ ބުނެފައިވަނީ ރޭންކިންގައި މި ލިބުނު ކުރިއެރުމާ އެކު އޮލިމްޕިކްސް އަށް ކޮލިފައިވާން ކުރާ މަސައްކަތަށް އިތުރު ހިތްވަރެއް ލިބިފައިވާ ކަމަށެވެ. އަދި އުއްމީދަކީ ކުރިއަށް އޮތް މުބާރާތްތަކުގައި ރަނގަޅު ނަތީޖާތަކެއް ނެރެގެން އެ ހިސާބަށް ވާސިލްވުން ކަމަށެވެ.\nމިކަމާއިގުޅިގެން ރާއްޖޭގެ ކުޅިވަރާ ބެހޭ ވަޒީރު އަހްމަދު މަހްލޫފް އިއްޔެ ވަނީ މަރުހަބާ ދަންނަވާފައެވެ. މަހުލޫފް ކުރެއްވި ޓްވީޓެއްގައި ވަނީ ނަބާއާ ނަބީގެ ކުރިއެރުމުގެ ސަބަބުން ޖަޕާންގެ ޓޯކިޔޯގައި ބޭއްވުމަށް ހަމަޖެހިފައިވާ އޮލިމްޕިކްސް ކުޅިވަރު މުބާރާތުގައި ރާއްޖެ ތަމްސީލް ކުރުމުގެ ފުރުސަތު ދެ ކުޅުންތެރިންނަށް ލިބިގެން ދާނެކަން ފާހަގަކުރައްވާފައެވެ.\nއެންމެ ފަހުން ބީޑަބްލިއުއެފްގެ މުބާރާތަކުން ހޯދި ފުރަތަމަ ރަން މެޑަލް ހޯދީ ޕާކިސްތާން މުބާރާތުގައި ނަބާ އާއި ޒަޔާން ޒަކީއެވެ. އަދި ހަަމަ އެ މުބާރާތުގައި ނަބީ އާއި ނަބާ ވަނީ އަންހެން ޑަބަލްސް ބައިން ރަން މެޑަލް ހޯދައިފައެވެ.\nރާއްޖެއަށް ބެޑްމިންޓަނުން ހޯދި ކުރިއެރުމުގައި މި ދެބެއިން ވަނީ ރާއްޖެއަށް ރަން މެޑަލް ހޯދަދީފައެވެ. އެގޮތުން ރާއްޖެ އަށް ގެނައި ފުރަތަމަ ރަން މެޑަލް މިދިޔަ އަހަރު މޮރިޝަސްގައި ބޭއްވި އިންޑިއަން އޯޝަން އައިލެންޑް ގޭމްސް (އައިއޯއައިޖީ)ގެ ސިންގަލްސް ބައިން ނަބީ ވަނީ ހޯދާފައެވެ.\nތާވަލްގެ ކުރިން 15 ޕޮއިންޓްގެ ލީޑެއް ސިޓީން ނަގައިފި\nއިނގިރޭސި ޕްރިމިއަރ ލީގުގެ އުސްއަލިތައް


India Gai Dhooni Roagaa Fethuren Feshumaai Eku Biruverikan Boduvejje - Vaguthu\nއިންޑިއާގައި ހަލުވިކަމާއިއެކު ދޫނި ރޯގާ ފެތުރެމުން ދާތީ އެގައުމުގެ ރައްޔިތުންގެ މެދުގައި ބިރުވެރިކަން ބޮޑުވެފައިވާ ކަމަށް މީޑިއާ ރިޕޯޓްތައް ބުނެފިއެވެ.\nޑިސެމްބަރު މަހުން ފެށިގެން އިންޑިއާގެ ދެކުނުގެ ސްޓޭޓްތަކުން ދޫނި ރޯގާ ޖެހިގެން އަސްދޫންޏާއި ގެރި އާއި ކުކުޅުގެ އިތުރުން އިތުރު ބައެއް ދޫނިތައް ވެސް މަރުވަމުން އަންނަ ކަމަށް އިންޑިއާގެ މީޑިއާތަކުން ބުނެއެވެ. އަދި ފާއިތުވި ހަފްތާއެއްހާ ދުވަހު މިގޮތައް މަރުވާ ދޫނީގެ އަދަދު ވަނީ ވަރަށް ބޮޑަށް އިތުރުވެފައެވެ. ދޫނި ރޯގާ ޖެހިގެން ދޫންޏާއި ޖަނަވާރު މަރުވަމުންދާ ނުވަ ސްޓޭޓެއް މިހާތަނަށް ވަނީ ފާހަގަ ކުރެވިފައެވެ. އޭގެތެރޭގައި ކެރެލާ ވެސް ހިމެނެއެވެ.\nދޫނި ރޯގާ އިންޑިއާގެ ޖަނަވަރާއި ދޫނީގެ ތެރޭގައި ފެތުރެމުން ދިޔަ ނަމަވެސް އަދި މިހާތަނަށް އެއްވެސް އިންސާނެއްގެ ގައިން ދޫނި ރޯގާ ފެނިފައެއް ނުވެއެވެ.\nއިންޑިއާގެ އޮފިޝަލުން ވިދާޅުވާ ގޮތުގައި އެގައުމުގައި މިހާރު ދޫނި ރޯގާ ފެތުރެމުން ދަނީ ހިޖުރަކުރާ ދޫނީގެ ސަބަބުން ކަމަށް ބެލެވެއެވެ. ޔޫރަޕްގެ ގައުމުތައް ކަމަށްވާ ފްރާންސް، އިނގިރޭސިވިލާތް އަދި ބެލްޖިއަމުން ވެސް ދާދިފަހުން ދޫނި ރޯގާ ފެނިފައިވެއެވެ.\nއިންޑިއާގެ ސަރަހައްދީ ސަރުކާރުތަކުންނާއި އަދި މައި ސަރުކާރުން ވެސް މިހާރު ގެންދަނި މަރުވެފައިވާ ދޫނިތައް ދޫނި ރޯގާއަށް ޓެސްޓް ކުރުމުގެ މަސައްކަތް ވަރަށް ފުޅާދާއިރާއެއްގައި ކުރަމުންނެވެ. ދޫނި ރޯގާ ފެތުރެމުންދާ ސަރަހައްދުތަކުން ރޯގާ ޖެހިދާނެކަމަށް ބެލެވޭ ބާވަތްތަކުގެ ޖަނަވާރާއި ދޫނީގެ މަސް އަދި ބިސް ވިއްކުން ވެސް އަންނަނީ މަނާކުރަމުންނެވެ.\nދޫނި ރޯގާގެ އަސަރު ކޮށްފާނެތީ ކުކުޅުމާއި ގެރިމަސް އަދި ކުކުޅު ބިސް ފަދަ ތަކެތި ބޭނުންކުރާއިރު ރަނގަޅަށް ރޯފިލުވައިގެން ކެއުމަށް އިންޑިއާގެ ސިއްހީ މާހިރުން އިރުޝާދުދެއެވެ.\nދޫނި ރޯގާ ފެތުރެމުން ދާތީ އިންޑިއާގައި ރޯގާ ޖެހޭ ވައްތަރުގެ ދޫންޏާއި ބިހުގެ އަގު ވެސް މިހާރު ވަނީ ވަރަށް ބޮޑަށް ވެއްޓިފައެވެ.\nޖެނުއަރީ 15, 2021 22:01\nދޫނި ރޯގާ ޖެހުނީމަ ކިހިނެކޯ ވަނީ ؟ އެ ކޭމާ ކަރުން ދޫންޔެއްގެ އަޑު ނިކުންނަނީބާ؟؟؟


vnews - Nihan ge machah aburaa behumuge dhauvaa\nޝައިޚެއްގެ އަބުރާ ބެހުނުކަމަށްބުނެ ނިހާންގެ މައްސަލަ ފުލުހަށް ހުށަހަޅައިފި\nޕީޕީއެމްގެ ޕާލިމެންޓްރީ ގުރޫޕްގެ ލީޑަރު އަހްމަދު ނިހާން ހުސައިން މަނިކު -- ވީފައިލް ފޮޓޯ\nމަޝްހޫރު ދީނީ އިލްމުވެރިޔާ ޝައިހު މުހައްމަދު އަނިލްގެ އަބުރާ ބެހުނު ކަމަށް ވިދާޅުވެ ޕީޕީއެމުގެ ޕީޖީ ލީޑަރު އަހުމަދު ނިހާނު ހުސައިން މަނިކުގެ މައްސަލައެއް ޝައިޚް އަނިލް ފުލުހުންނަށް ހުށަހަޅުއްވައިފިއެވެ.\nޝައިހު އަނިލް މިއަދު ކުރެއްވި ޓުވީޓެއްގައި ވިދާޅުވީ، އަބުރާ ބެހުނު ކަމުގެ މައްސަލައެއް ހުށަހެޅުއްވީ ނިހާން އިއްޔެ ކުރެއްވި ޓުވީޓެއްގައި ހުއްދަނެތި އޭނާގެ ފޮޓޯ ބޭނުން ކޮށްފައިވާތީ ކަަމަށެވެ.\nޝައިހު ވިދާޅުވީ ހުއްދަނެތި ފޮޓޯ ބޭނުންކުރިކަން ވަރަށް ބޮޑަށް ކުށްވެރި ކުރައްވާ ކަމަށާއި، އަބުރާ ބެހުނުކަމުގެ މައްސަލަ މިހާރު ވާނީ ފުލުހުންނަށް ހުށަހަޅުއްވާފައި ކަމަށެވެ. ޝައިހުގެ ޓުވީޓުގައި ވިދާޅުވެފައިވަނީ ގާނޫނު އެންމެންގެ މައްޗަށް ހަމަހަމަކަންމަތީ ހިންގަންވާނެ ކަމަށެވެ.\nނިހާން އިއްޔެ ކުރެއްވި ޓުވީޓުގައި ރައީސް ޔާމީނަށް ތާއީދުކުރާ ޝައިޚުން ކަމަށް ވިދާޅުވެ 66 ޝެއިހެއްގެ ފޮޓޯ ހިމަނާފައިވާއިރު އެހެން ބައެއް މީހުންގެ ފޮޓޯ ހިމަނައި އެއީ ދީނުގެ އަދުއްވުން ކަމަށްވެސް އެ ޓުވީޓުގައިވެއެވެ.\nޓުވިޓާގައި ނިހާންގެ ޓުވީޓު އާންމުވެ އާންމުންގެ ފާޑުކިޔުންތައް އަމާޒުވެ، ފޮޓޯގައި ހިމަނާފައިވާ ބައެއް ޝައިޚުން ހުއްދަނެތި ފޮޓޯ ހިމެނިކަން ކުށްވެރިކޮށް ނުރުހުން ފާޅުކުރެއްވުމުން ނިހާން ވަނީ ޓުވީޓު ޑިލީޓު ކޮށްލައްވާފައެވެ.


Mohamed Shafiu: ބާއްޖަވެރިކަން\nއޭ އަޚުންނާއި އުޚުތުންނޭ! އޭ ދިވެހި ދަރިންނޭވެ އެވެ! ތިމާމެންގެ ވެރި އިލާހު ﷲ އަށް ބިރުވެތި ވާށެވެ. ތިމާމެންގެ ކުރާ ހުރިހާ އަމަލެއް އެއިލާހު އަބަދާއި އަބަދު ބައްލަވާ ވޮޑިގެންވާކަން ހަނދުމަކުރާށެވެ\nއަދި އެ އިލާހު ދެނެގަތުން ޙައްޤުގޮތުގައި ދެނެގަތުމަށް މަސަކަތް ކުރާށެވެ. އަދި އެއިލާހުގެ ރަސޫލާ މުޙައްމަދު ޞައްލައްﷲ އަލައި ވަސައްލަމަ އާއި އެކަލޭގެ ފާނުގެ ސުނަތާއި ގެނެސްދެއްވި ހުރިހާ ކަމެއް ދެނެގަތުމާށް މަސައްކަތް ކުރާށެވެ. އަދި ﷲގެ ދީން އޭގެ އަސްލާއި އެއްގޮތައް ދެނެގަތުމަށް މަސައްކަތް ކުރާށެވެ. އަދި މިހުރިހާކަމަކަށް އިޚްލާޞްތެރިކަމާއި އެކު ޢަމަލުކުރުމަށް މަސައްކަތް ކުރާށެވެ. އަދި އެކަންކަން އުގެނި ތިމާގެ އަހުލުންނަށާއި ގާތްތިމާގެ މީހުންނަށާއި އެހެން މުސްލިމު އަޚުންނާއި އުޚުތުންނަށްވެސް އުގަންނައިދިނުމަށް މަސައްކަތް ކުރާށެވެ. އަދި އިސްލާމް ދީން ނުދަންނަމީށްތަކުންނަށް ދީން ފޯރުކޮށްދިނުމަށްވެސް މަސަކަތް ކުރާށެވެ. އަދި މިހުރިހާކަންކަމުގައި ދިމާވާ ދަތިތަކާއި ހުރަސްތަކާއި ފިއްތުންތަކަށް ކެތްތެރިވެ، ހިތްވަރާއިއެކު އެކަންކަމައިގެން، ފަސްއެނބުރި ބެލުމެއްނެތި ކުރިއަށްދާށެވެ. އޭރުން ތިމާމެންނަށް ﷲގެ ރަޙްމަތާއި ހެޔޮ ޖަޒާ ވާނެކަމާއި މެދަކު ޝައްކެއްނެތެވެ. އަދި އާޚިރުގައި އެމީހެއްގެ ގޮވެއްޗަކީ ބާއްޖަވެރިކަމުގެ ގޮވެއްޗެވެ. ﷲ ތަޢާލާ ވަޙީކުރައްވާފައި ވެއެވެ.\nمَنْ كَانَ يُرِيدُ حَرْثَ الْآَخِرَةِ نَزِدْ لَهُ فِي حَرْثِهِ وَمَنْ كَانَ يُرِيدُ حَرْثَ الدُّنْيَا نُؤْتِهِ مِنْهَا وَمَا لَهُ فِي الْآَخِرَةِ مِنْ نَصِيبٍ (الشورى 20)\nމާނައީ: "އާޚިރަތުގެ ދަނޑުބިމަށް (އެބަހީ އާޚިރަތުގެ ޘަވާބަށާއި ނިޢުމަތްތަކަށް) އެދޭ މީހާ ދަންނާށެވެ. ތިމަން ﷲ އެމީހެއްގެ އާޚިރަތުގެ ދަނޑުބިން އިތުރަށް ތަރައްޤީކޮށްދެއްވާނަމެވެ. އަދި ދުނިޔޭވެ ދަނޑުބިމަށް (އެބަހީ ދުނިޔޭގެ އަރާމާއި ޒީނަތައް) އެދޭ މީހާ ދަންނާށެވެ. ތިމަންﷲ އެމީހަކަށް އެއިން ކޮންމެވެސް ވަރެއް ދެއްވާނަމެވެ. އަދި އާޚިރަތުގައި އެމީހަކަށް އެއްވެސް ނަޞީބެއް ނުވެއެވެ."\nއަޅަމެންނީ ދުނިޔޭގެ ކެހިވެރި މަޅިތަކަށް ހެއްލިގެންދާބައެއްކަމުގައި ނުލައްވާށި. އަދި އަޅަމެންނީ އާޚިރަތުގެ ދަނޑުބިމަށް އެދޭ މީހުންގެ ތެރެއިން ލައްވައި، އާޚިރަތުގައި ބާއްޖަވެރިކަމާއި ނިޢުމަތްތަކުގެ ގޮވެތި ސުވަރުގޭގެ އަހުލުވެރިންކަމުގައި ލައްވައި، ނަޞީބުވެރިންގެ ތެރެއިން ލައްވާށި. އާމީން!\nPosted by Mohamed Shafiu at 10:14 PM\nLabels: ރަޤާއިޤް, ބާއްޖަވެރިކަން, ޢަބްދުﷲ ރަޝީދު


މާބަނޑު ދުވަސްވަރު ނިދުމުގައި ދިމާވާ އުދަގޫތަކުގެ ތެރެއިން... ނިދިނައުން | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު މާބަނޑު ދުވަސްވަރު ނިދުމުގައި ދިމާވާ އުދަގޫތަކުގެ ތެރެއިން... ނިދިނައުން\nމިކަން ހައްލު ކުރާނީ ކިހިނެއް؟\nމިކަމަށް ހައްލުހޯދަން ބޭނުންނަމަ ފުރަތަމަ ކަމަކަށް ގަޑިއަށް ބެލުން ހުއްޓާލާށެވެ. އެއީ ގަޑިއަށް ބެލުމުން މިނެޓަކަށްފަހު މިނެޓަކު ނުތަނަވަސްކަމާއި ހާސްކަން ދާނީ އިތުރުވަމުންނެވެ. އަދި ނިދި ދާނީ އިރެއްއިރެކަށް ލޮލާއި ދުރުވަމުންނެވެ. ވުމާއިއެކު ލޯމަރާލައިގެން ނިދޭތޯ މަސައްކަތްކޮށްލާށެވެ. މިގޮތުން ނުނިދިއްޖެނަމަ ތެދުވެ ތާފަނާ ފެނުން ފެންވަރާލާށެވެ. އަދި ދެމަފިރިންނަށް ފޫހިކަމަކަށް ނުވަތަ އުދަގުލަކަށް ނުވާނަމަ ފިރިމީހާގެ އެހީޔާއި އެކު ގައި މަސާޖުކޮށް ބޮޑިތާން ކޮށްލާށެވެ.\nއަދި ނިދަން އޮށޯވުމުގެ ކުރިން ކޮޓަރީގެ މާހައުލު ހުރީ ނިދަން އެކަށީގެންވާ ގޮތަށް ތައްޔާރު ކުރެވިފައިތޯ ބަލާށެވެ. ފިނިހޫނުމިނާއި އަދިރިކަން މިގޮތުން ބަލާލުން ބުއްދިވެރިއެވެ. އަދި އެކިއެކި އަޑުތަށް ކޮޓަރިއަށް ނުއިވޭގޮތަށް ހަދާށެވެ. މިއީ ހައްތަހާވެސް ނިދުމަށް ހުރަސް އަޅާކަންތައްތަކެކެވެ.\nމިހުރިހާކަމަކަމެއް ކުރުމާއިއެކުވެސް ނިދަން އޮށޯވެ ބައިގަޑިއެއްހާއިރުވާއިރު ނިދިނައިނަމަ އެނދުންތެދުވާށެވެ. އަދިބޭރުގެއަށްގޮސް ވާހަކަފޮތެއް ނުވަތަ މަޖައްލާއެއް ކިޔާލާށެވެ. އިސާހިތަކު ލޮލަށް ނިދިބަރުވެދާނެއެވެ.\nދެންވެސް ނިދިނައިނަމަ ހާސް ނުވާށެވެ. މާދަމަޔާއިމެދު ނުވިސްނާށެވެ. މިކަމާއިމެދު ވިސްނާވަރަކަށް ދާނީ ގޯސްވަމުންނެވެ. އަދި ފަހަރުގައި ޑޮކުޓަރެއްގެ ލަފާވެސް ހޯދަން ޖެހިދާނެއެވެ.


Yaya Toure aa eku Male' gai kudakudhinge festival eh - vNews.mv\nޔާޔާ ޓޫރޭއާއެކު މާލޭގައި ބޭއްވި ކުޑަކުދިންގެ ފެސްޓިވަލްގެ ތެރެއިން -- ވީފޯޓޯ: ޝުރާއު\nޔާޔާ ޓޫރޭއާއެކު މާލޭގައި ކުޑަކުދިންގެ ފެސްޓިވަލެއް\nއިސްމާޢީލް ޝާހު Male' | 21 November 2019, 21:21\nފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) ގެ ހިންގާ ކޮމެޓީގެ އަހަރީ ދުވަސް ފާހަގަކުރުމުގެ ގޮތުން ބާއްވާ ހަރަކާތްތަކުގެ ތެރެއިން ބޭއްވި ކުޑަކުދިންގެ ފެސްޓިވަލްގެ ހާއްސަ މެހެމާނެއްގެ ގޮތުން އައިވަރީ ކޯސްޓްގެ މިޑްފީލްޑަރު ޔާޔާ ޓޫރޭ ބައިވެރިވެއްޖެއެވެ.\nކުޑަކުދިންގެ ހަވީރު ކުރިޔަށްގެންގޮސްފައިވަނީ މިއަދު ހަވީރު ގައުމީ ފުޓްބޯޅަ ދަނޑުގައެވެ. މި ހަވީރުގައި ގިނަ އަދަދެއްގެ އެކަޑަމީތަކަށް ނިސްބަތްވާ ކުޑަކުދިން ވަނީ ބައިވެރިވެފައެވެ.\nމި އިވެންޓުގައި ގާތްގަނޑަކަށް 600 ކުދިން ބައިވެރިވެފައިވާއިރު މި ހަރަކާތުގައި ޔާޔާ ޓޫރޭ އާއެކު ފުޓްބޯޅައިގެ އެކިއެކި ހަރަކާތްތަކުގައި ބައިވެރިވުމުގެ ފުރުސަތު ކުދިންނަށް ވަނީ ލިބިގެންގޮސްފައެވެ. އަދި ޓޫރޭއާއެކު ފޮޓޯ ނެގުމާއި އޮޓޯ ގްރާފް ނެގުމުގެ ފުރުސަތުވެސް ހުޅުވާލިއެވެ. އަދި ގިނަ އަދަދެއްގެ ކުދިން މިކަމުގައިވެސް ބައިވެރިވިއެވެ.\nރާއްޖެ އައުމުގެ ކުރިން ޔާޔާ ޓޫރޭ ސޯޝަލް މީޑިއާގައި އާންމުކުރި ވީޑިއޯއެއްގައި ބުނީ ފީފާގެ ވިޝަން ޕްރެޖެކްޓް އެއްގައި ބައިވެރިވެވޭތީ އުފާކުރާ ކަމަށެވެ. މިއީ އެފްއޭއެމުން އެކަޑަމީތަކަށް ހުޅުވާލައިގެން މިހާތަނަށް ބޭއްވި އެންމެ ބޮޑު ހަވީރެވެ.\nވީސްޕޯޓްސްއަށް ދިން އިންޓަވިއުއެއްގައި އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ އެފްއޭއެމްގެ މިހާރުގެ ހިންގާ ކޮމެޓީގެ އެންމެ ބޮޑު އަމާޒަކީ މުސްތަގުބަލަށް ކުޅުންތެރިން ބިނާކުރުމަށް ކަމަށާއި މިފަދަ ހަވީރެއް ބޭއްވުމުގެ މަގުސަދަކީވެސް އެއީ ކަމަށެވެ. އަދި ޓޫރޭ ފަދަ ކުޅުންތެރިންނަކީ ޓީވީން ފެންނަ މަޝްހޫރު ކުޅުންތެރިއެއް ކަމަށާއި ބޭނުންވަނީ މޮޅު ކުޅުންތެރިއަކަށް ވުމަށް ބޭނުންވާ ނުވަތަ އެ ހުވަފެން ދެކޭ ކުދިންނަށް އިތުރު ހިތްވަރެއް ދިނުން ކަމަށް ބައްސާމް ވިދާޅުވި އެވެ.\nޓޫރޭ ވަނީ ކެރިއަރު ނިންމާލުމުގެ ކުރިން ހަތް ކްލަބަކަށް ކުޅެފައެވެ. 2004 ވަނަ އަހަރު އައިވަރި ކޯސްޓުގެ ގައުމީ ސްކޮޑްގައި ހިމެނި ޓޫރޭ ވަނީ އެ ޓީމަށް ތިން ވޯލްޑް ކަޕްގައި ކުޅެފައެވެ. އެގޮތުން 2006 ވަނަ އަހަރާއި 2010 ވަނަ އަހަރުގެ އިތުރުން 2014 ވަނަ އަހަރު އޭނާ ވަނީ ކުޅެފައެވެ. ގައުމީ ޓީމުގެ އިތުރުން އިނގިރޭސިވިލާތުގެ މެންޗެސްޓަރ ސިޓީގައިވެސް ޓޫރޭ ވަނީ ކާމިޔާބު އަހަރުތަކެއް ހޭދަކޮށްފައެވެ.


Ep.5— Goanaa | Safuhaa\nއާވާ އިއުތިރާފް ވުމުން މާހްޖަބީން ގެ އަތުގެ ހޫނު އެތިފަހަރު ތަކެއް ކަންކަށި މައްޗަށް އަރައިގެން ދިޔައެވެ. އާވާ އެއްގޮތަކަށް ވެސް އޭނަގެ މަންމަ އެގޮތަށް އަތްލަފާނެ ކަމަކަށް ހިޔެއްނުކުރެއެވެ. ބޭރުފުށުން ލިބުނު އަނިޔާއަށްވުރެ ހިތަށް ލިބުނު އަނިޔާ ބޮޑުވިއެވެ. ނާޔާވެސް ހުރީ ދެލޯ ބޮޑުކޮށްލައިގެންނެވެ. އޭނަ ކުރި ކުށެއްގެ ސަޒާ އެލިބުނީ އާވާ އަށެވެ. އާވާ ހާދަ ކެތްގަދައެވެ. ރަނގަޅެވެ.\n"އާވާ، މިކަހަލަ ކަމެއް ދެން ނުކުރާތި....." މާހްޖަބީން އިންޒާރު ކުރިއެވެ. މާހްޖަބީން އިތުރަށް އެ މައުޟޫއަށް ވާހަކަ ނުދައްކާ އެތަނުން ދިއުމުން ނާޔާ މާފަށް އެދުނެވެ. އޭރު އާވާ ހުރީ މޫނުމަތީގައި ގަނޑުފެން އަޅާށެވެ.\n"ނަންނި ބުނީމެއްނު އަވީ ހަވާލުވެއްޖެއްޔާ މަންމަ ކޫލްވާނެއޭ، މަންމަގެ ދަރިވީމަ މަންމަ ކޮންސާންވިޔަސް އަވީ ވީމަ މައްސަލައަކަށް ނުވިއެއްނު، އެހެންނޫނަސް މަގޭ ފްރެންޑް މަޖަލަކަށް އެއަޅާފައި ހުއްޓަސް ބެލީއެއްވެސް ނޫން، ތެންކިއު އަވީ......" ނާޔާ އާވާއަށް އިނާމެއް ދޭނެކަމަށް ވައުދުވިއެވެ. އާވާ އެއްޗެއް ބޭނުމެއް ނޫނެވެ. އޭނަ އެހާ ބޮޑު ކަމަކާއި ހަވާލުވީ ނާޔާއަށް ނޭގުނަސް އޭނަ އާއި ނާޔާގެ ގުޅުން އޭނައަށް އެނގޭތީއެވެ. އެއްބަނޑު ހުރި އެންމެ ކޮއްކޮއަށްވެފައި އެހިތުގައި ލޯބިވާތީއެވެ. މަންމަ އެ ހަގީގަތް ފޮރުވައިގެން ހުރުމަކީ އެހެން ކަމެކެވެ. ހީވާގޮތުން މަންމަ އެ ސިއްރު ކަށްވަޅަށްވެސް ގެންދާނެއެވެ.\nއެފަހުން ނާޔާ ހަދާހާ ގޯސްތައް އާވާގެ ބޮލުގައި އެޅުން އާންމުވާން ފެށިއެވެ. މާހްޖަބީން އަގުބޮޑުކޮށް ގަނެގެން އައި ތަށި ސެޓެއް ތެޅުނީމަ އެކަން ކުރިމީހަކަށްވީ އާވާ އެވެ. ކުޑަދޮރުގެ ފަރުދާގައި ނާޔާ އެލިގަނެގެން ފަރުދާ ކަނޑައިގެން ދިޔައީމަ އާވާ ހަވާލުވާން ޖެހުނެވެ. މަންމަ އިސްތިރިކުރަން ދިން ހެދުން ވިރުނީމަ ނާޔާ ބުނީ އޭނަ ދިނީ އާވާގެ އަތަށް ކަމުގައެވެ. އާވާ މާ ހޫނުގަދަކޮށް އިސްތިރި ޖެއްސީ ކަމުގައެވެ. ނާޔާއަށް ކުރެވޭހާ ކުށެއް އާވާގެ ބޮލުގައި އަޅަން ފެށުމުން އެ ފަކީރު ހުންނަނީ ހާސްވެފައެވެ. މާހްޖަބީން އާވާއާއި ދިމާލަށް އެއްޗެހި ކިޔައިގަތީމަ ނާޔާ ދެރަވެފައި އާވާގާތުން މާފަށް އެދޭނެއެވެ. އެކަމުގެ ބަދަލުގައި ކުޑަ ޗޮކްލެޓެއް، ސުޕާރީ ނޫނީ މެޓާއެއް ގެނެސްދީފާނެއެވެ. ކުޑަކުއްޖަކު ރުއްސަން އުޅޭފަދައިންނެވެ. އިރުއިރުކޮޅާ އޭނަގެ ދޮންބެ ރަފްހާން ގާތަށްގޮސް ލާރި ހޯދަން ކިޔާނެއެވެ. ފަސްރުފިޔާއަށްވުރެ ބޮޑު އެއްޗެއް ހޯދަން ނާޔާވެސް ނުބުނާނެއެވެ. ރަފްހާން ވަޒީފާ އަކަށް ނުދާކަމާއި އެވަރަށް ނުލިބޭނެކަން ނާޔާ ދަނެއެވެ.\nއަންވަރު މާހްޖަބީން އަށްޓަކާ ކުއްޔަށް ހިފައިދިން އެޕާޓްމެންޓް ފެނުމުން މާހްޖަބީންގެ ލޮލުގައިވާ ވިދުވަރު އެތައް ގުނައިތުރުވިއެވެ. މިއީ އޭނަ ހުވަފެނުން ދެކެމުން އައިފަދަ ހިތްފަސޭހަ ތަނެކެވެ.\n"ރަނގަޅުތަ؟ މިތާ ސިކިއުރިޓީވެސް އެހާ ރަނގަޅުވާނެ، އަނެއްކާ ޖަބީ ދެކެބަލަ ވިއު އެހާ ރީތި....." އަންވަރު ނިދާކޮޓަރީގެ ބިއްލޫރި ދޮރު ކައްސާލާފައި ބެލްކަންޏަށް ނުކުމެލިއެވެ.\n"މިހިރީ ނަންނިގެ ރޫމް، ޕިންކް ބެޑްރޫމްދެކެ އޭނަ ވަރަށް ލައިކްވާނެހެން ހީވޭ، ކިހާ ގާލީ...." އަންވަރު މާހުޖަބީންގެ ރީތި ދެލޮލާއި ހަތަރުކަޅި ހަމަކުރި އެވެ. އަންވަރު ކިތަންމެ ވަރަށް ހައްލާލަން އުޅުނަސް މާހްޖަބީންގެ ރަނގަޅު އެންމެ ސިފައެއްވިއެވެ. ކައިވެނީގެ ކުރިން އަންވަރު އާއި ނަހަލާލު ގުޅުމެއް ބާއްވަން މާހްޖަބީން ދެކޮޅުހެދިއެވެ. މިއަދުވެސް އަންވަރުގެ ބޭނުމެއް ނުފުދުނެވެ. މާހްޖަބީންގެ ގޮތްދޫނުކުރުމާއި ހެދި އޭނަ ރުޅިއަންނަ ހިސާބަށް ދިޔައެވެ. މިހާ ދީލަތިކަމާއިއެކު އޭނަ ފައިސާއާއި ހަދިޔާ އޮއްސަމުންދާއިރު އެންމެ ރެއެއް އޭނައާއިއެކު ހޭދަކުރިއްޔާ ވާނީ ކީއްހެއްޔެވެ؟ ކޮންމެގޮތެއްވިޔަސް އަންވަރުގެ ފުރަތަމަ ލޯބިކަމަށްވާތީ މާހްޖަބީން ހަޔާތުން ނެރެ އެއްލާލާކަށް ބޭނުމެއް ނުވިއެވެ. މާހްޖަބީންވެސް ހުންނަނީ ދެ ޚިޔާލެއްގައެވެ.\nރަފްހާންގެ ވަޒީފާ ހަމަޖެހުނީ "ކެންޒީ ހޮޓެލް" އިންނެވެ. ބިޒިނަސް މެނޭޖްމެންޓްއިން ޑިގްރީ ހެދުމަށްފަހު އޭނަ ކިޔެވުން މެދުކަނޑާލީ ބައްޕަ ބަލިވުމާއި ގުޅިގެންނެވެ. ފަހުން މާސްޓަރސް ހަދަން އޭނަވަނީ ޚިޔާލުކޮށްފައެވެ. ބައްޕަގެ ވިޔަފާރި ހުލިވެފައިވާތީ އެވިޔަފާރި ނަގާ ކޮޅަށް ޖެހުމަކީވެސް އޭނަގެ ޒިންމާއެއް ކަމަށް ދެކުނެވެ. އެހެންނޫނަސް ބައްޕަގެ އަންހެނުންނާއި ކުދިންނަށް ޚަރަދުކުރުމަކީވެސް އޭނަގެ ކޮނޑުގައި އެޅިފައިވާ މަސްއޫލިއްޔަތެކެވެ. އިހަށް މާލޭގައި މަޑުކޮށް ވަޒީފާއަކަށް ދާން ރަފްހާން ނިންމި ސަބަބަކީ އެއީއެވެ. ބައްޕަގެ ފަރާތުން ރަފްހާންއަށް ރަނގަޅު ފިލާވަޅުތަކެއް ދަސްވެފައިވެއެވެ. ކިތަންމެ ނިކަމެތިވިޔަސް ލޯނެއް ނުނެގުމާއި ދަރަންޏެއް ނުބޭއްވުމެވެ. ބައެއް ފިރިހެނުން ފަދައިން އަންހެންކުދިންނަށް ފޮނިދައްކާފަދަ ގޮތެއް ރަފްހާންގެ ނުހުރެއެވެ. އަގުބޮޑު ފޯނެއް ނޫނީ ސައިކަލެއް ހޯދުން އޭނައަށް ދުވަހަކުވެސް މުހިއްމުވެފައެއް ނެތެވެ. އޭނަ މީހުން ގާތު ފައިސާ ހޯދަންވެސް ބުނެފައެއްނެތެވެ. ލޯނު ނުނަގާވެސް ކޮންމެވެސް ދުވަހަކުން އާއިލާއެއް ބެލެހެއްޓޭނެފަދަ ތަނަވަސްކަމެއް ހޯދުމަކީ ރަފްހާންގެ އަޒުމެވެ.\nރަފްހާން ކަޅު ފަޓްލޫނަކާއި އަތްދިގު ގަމީހެއް ލައިގެން ހުރިއިރު ސްމާޓް ކަމުން މާހްޖަބީންގެ ދެލޮލުގައި އުފާވެރިކަމުގެ ވިދުވަރެއް އުފެދުނެވެ. ރަފްހާންގެ ރީތި އަޚުލާގާއި މަޑުމައިތިރި ކަމަށްޓަކާ މާހްޖަބީންގެ ހިތް ގުރުބާންވާވަރުވެއެވެ. ކޮންމެ މަޔަކުވެސް މިފަދަ ފިރިހެންދަރިއަކު ލިބުމަށް އެދޭނެއެވެ.\n"ރެއިން، މާވަރަކަށް ނަލަހެދިލައިގެން ހެނދުނު ހެނދުނާ ކޮންތާކަށް؟" މާހްޖަބީން ރަފްހާންއަށް ކޮފީއެއް ކާރިކޮށްލަދެމުން އާވާ ގާތުގައި ބިސްގަނޑެއް ގެނެސްދޭން ބުނެލިއެވެ.\n"ޖޮބް ލިބުނީ، ހުޅުމާލޭ ހޮޓަލަކުން..." ރަފްހާން އިތުރަށް ބުނެދިނެވެ.\n"މުސާރަ ރަގަޅުތަ؟ " މާހްޖަބީންގެ ހިތް ތެޅިލިއެވެ.\n"ފަނަރަ ހާސް...." ރަފްހާން އާދައިގެ ރާގަކަށް ބުނެލައިފިއެވެ. މާހްޖަބީންގެ ހިތުގައި އުފާވެރިކަމުގެ ރާޅެއް ޖަހާލައިފިއެވެ. އެވަރުން ގޭގެ ހުރިހާ ބިލްތަކެއް ދައްކާފައިވެސް އެއްޗެއް ބާކީވާނެއެވެ. އާވާއަށް މުއްސަދި ފިރިޔަކު ނުލިބުނަސް ރަފްހާން މިހިރީ ނޫންހެއްޔެވެ؟ މާލޭ ގެއެއް ހުރުމަކީވެސް މިޒަމާނުގައި ލައްވާނެ ރަހުމަތެކެވެ. އޭނަގެ ހަނދާނުން އެ ތަންކޮޅު ކައްސާލީ ކީއްވެހެއްޔެވެ؟ ރަފްހާންގެ ގެއެއް މާލޭގައި އެބަހުއްޓެވެ. ހަރުދަނާ ޒުވާނެކެވެ. ފަހަރެއްގައި އަމީންއަށް ކާމިޔާބު ނުވިޔަސް ރަފްހާން މުއްސަނދި ވިޔަފާރިވެރި އަކަށް ވުމަކީ އެކަށީގެންވާ ކަމެކެވެ. ދެރައީ ރަފްހާން އާއި އާވާގެ އުމުރުގެ ތަފާތެވެ. ރީތިކަމުގެ ގޮތުން ބެލިއަސް އާވާ ރަފްހާން އާއި އަޅާ ކިޔޭވަރެއް ނޫނެވެ. މާލޭގައި ހާދަ ރީތި އަންހެންކުދިން އުޅެއެވެ. އާވާ އެފަދަ ކުއްޖަކަށްވިނަމައެވެ. ރަފްހާންގެ ހިތް ދީވާނާ ކުރުވާނެފަދަ ޕަރީއަކަށްވިނަމައެވެ. މާހްޖަބީން ދެކޭގޮތުގައި އާވާގެ އެފަދަ ރީތިކަމެއް ނެތެވެ.\n"ދެކޮޅަށް ދަތުރުކޮށްފައި ކެއުމަށް ޚަރަދުކޮށްލީމަ މަސް ދެބައި ނުވަނީސް އަތްމަތި ހުސްވެދާނެ، ތިއީ އަދި އެހާ އެކަށީގެންވާ މުސާރައެއްނޫން....." މާހްޖަބީން ބުނެލިއެވެ. ހިތުގައި ހިނގާލި އުފާވެރިކަން ސިއްރުކުރަމުން ރަފްހާންގެ މޫނަށް ލޯބިވެތި ނަޒަރަކުން ބަލާލައިފިއެވެ. ރީތި މީހުންގެވެސް ޝަޚުސިއްޔަތު އިތުރުކުރުވަނީ ކިޔަވައިގެން ޓައީ އަޅާލާފައި އޮފީހަށް ދާން ފެށީމައެވެ. ރަފްހާންވެސް އަންހެންކުދިންގެ ތެރޭގައި ވިދާލާނެކަން ޔަގީނެވެ.\nއާވާ ބިސްގަނޑު އޮތް ތަށި ރަފްހާންގެ ކައިރީގައި ބަހައްޓާފައި ގޮސް އަނެއްފަޅީގައި ހުރި ގޮނޑިއެއްގައި އިށީދެ ރޮށި ކާން ފެށިއެވެ. ދެމީހުން އުޅޭގޮތުން މާހްޖަބީންއަށް ނެގުނީ އެހެން މާނައެކެވެ. ދެމީހުން އެކަކު އަނެކަކުދެކެ ފޫހިވާކަމެވެ. އެކަމާއިހުރެ އެދުވަހު މާހްޖަބީން ވަރަށް ވިސްނިއެވެ. އެދެކުދިން ގުޅުވަން ހަދަންވީގޮތަކާއި މެދު ފިކުރުކުރުން ނޫންކަމެއް ނުކުރެވުނެވެ. އޭރުން ވަރަށް ފަސޭހައިން މާހްޖަބީންއަށް އާވާގެ ޒިންމާއިން ރެކިގެން އަމިއްލަ ހަޔާތާއިގެން އުޅެވިދާނެއެވެ. ފަހަރެއްގައި މުސްތަގުބަލުގައި އޭނައަށް ފައިދާވެސްވާނެއެވެ. މިވަގުތު އާވާ ކައިވެންޏެއް ކުރުވުން އެއީ މާހްޖަބީންގެ ލިސްޓްގައި އިސްކަންދޭ އެއްކަމެވެ. މާހްޖަބީން ނުސީދާކޮށް ރަފްހާންގެ ގާތު ކައިވެންޏެއް ކުރަން ފެންނަކަމުގެ ވާހަކަ ދެއްކިއެވެ. ރަފްހާން އެކަން އެހާ ސީރިޔަސް ކޮށެއް ނުނެގިއެވެ. އޭނަ މީހަކާއި އިންނަން އަދި ޚިޔާލުކުރާނީ ލޯބިވެރިޔަކުވެސް ހުރެގެންކަމުގައި ބުނެލީ ހީލާފައެވެ.\nމާހްޖަބީން ރީތިވެލައިގެން ބޭރަށް ދަމުން އާވާއާއި މަސައްކަތެއް ހަވާލުކުރިއެވެ. ރަފްހާންގެ ކޮޓަރީގެ އެނދު ތަންމަތި އަޅާފައި ކޮޓަރި ސާފުކުރުމެވެ. ހިލޭ ފިރިހެނެއްގެ ކަންތައް ކުރަން އޭނަގެ ހިތެއް ނުރުހެއެވެ. ނާޔާގެ ބޭބެގެ ކަމެއްވީމަ ނާޔާ ކޮށްދިނިއްޔާ ވާނީ ކީއްހެއްޔެވެ؟ ރަފްހާންގެ ޚިދުމަތަށް އޭނަ ދާންޖެހޭ އެއްވެސް ސަބަބެއް އޭނައަކަށް ނުވިސްނުނެވެ. އާވާ ވިސްނާލާފައި އެކަމާ ދެކޮޅުހެދިއެވެ. އެ މަސައްކަތް ނާޔާއާއި ހަވާލުކުރަން އެދުނެވެ.\n"އާވާ ހާދަ ކަންތައް ބޮޑުކޮށްލާފައި ތިއުޅެނީ؟ ބުނާގޮތަށް ނަހަދަންޏާ ރަށަށް ދޭ...." މާހްޖަބީންގެ ދޮން މޫނު ކަޅުފޮއި ރޭގަނޑެއް ފަދަ ވިއެވެ. މަންމައާއި ކޮއްކޮ އޭނައާއި ދޭތެރޭގައި ކަންތައް ކުރާގޮތުން އާވާ ގެ ހިތަށް އަސަރު ނުކުރަނީއެއް ނޫނެވެ. ދޭތެރެއަކުން ރަށަށް ފޮނުވާލަން ކިޔާވަރުން މަންމައާއި ދޭތެރޭގައި ހިތުގައި ފޫހިކަންވެސް އުފެދުނެވެ. އެހެންހުއްޓާ މިހާ އާދައިގެ ކަމަކާ މަންމަ ރުޅިގަދަވުމުން އާވާގެ ހިތަށް ލިބުނު ދަތިކަމެއްގެ ބޮޑުކަމުން ވަގުތުން ދޮންމަންމަގެ ގާތަށް ދާންވެސް ހިތަށްއެރިއެވެ. ނަމަވެސް ދޮންމަންމަގެ ގާތުގައި އުޅުމަކީ އަޒާބެކެވެ. އެއީ ދުނިޔެމަތީގެ ނަރަކައެވެ. އެހެންނޫނަސް އޭނަގެ އުފަން މަންމަ ދުނިޔޭގައި ހުއްޓާ އެހެން މީހަކު އޭނަގެ ޒިންމާ އުފުލަން ނުވެސް ޖެހޭނެއެވެ. އާވާއަށް އެނގެނީ އޭނަވެސް އަބަދު ކެތްކޮށްގެން މަޑުމަޑުން ނުހުންނާނެ ކަމެވެ. މަންމަމެން ދޫކޮށްލާފައި ދުރަށް ދާންޖެހިދާނެ ދުވަހެއްވެސް އަތުވެދާނެއެވެ. އާވާ ހުރިހާ ވާހަކައެއް ހިއްސާކުރަނީ އޭނަގެ ޑައިރީގައެވެ.\n"އޯކޭ، ރޫމް ސާފުކޮށްދީފާނަން..." އާވާ މަންމަ ދިން ބެޑްޝީޓްހިފައިގެން ގޮސް ރަފްހާންގެ ކޮޓަރިއަށް ވަނެވެ. އޭނަ ހީކުރީ އެހެން ކޮޓަރިތައް އެހާ ރީތި ނުވިޔަސް ރަފްހާންގެ ކޮޓަރީގެ ފަރުނިޗަރުތަކާއި އެއްޗެހި ނިކަން އަގުބޮޑުވެފައި ރީތިވާނެ ކަމުގައެވެ. ކުށްހީއެކެވެ. ރަފްހާންގެ ކޮޓަރި ވަރަށް ސާދާއެވެ. ކޮޓަރި ރީތިކޮށްލަދެނީ ކަޅާއި ހުދުގެ ފަރުނިޗަރުތަކާއި ސާފުތާހިރު ކަމުންނެވެ. ކިންގްސައިޒް އެނދުގައި އަޅާފައިވާ ބެޑްޝީޓް ވަރަށް ހިތްގައިމެވެ. ނިދާލަން އަރާމު ތަނެކެވެ. ކޮންމެ އެއްޗެއް ބަހައްޓާފައިވަނީ ތަރުތީބުންނެވެ. ހުރިހާތަނެއްވަނީ އޮފްއަރުވާފައެވެ. އޭނަ ތަޅުންމަތީގައި ފެންފޮތިލާން ފެށިއެވެ.\n"އޯ، މިތާ ކީއްކުރަނީ....." ރަފްހާން ދޮރު ހުޅުވާލާފައި ދޮރުކަނީގައި އަތްއަޅުވާލަމުން ބުމަ ގޮށްޖަހާލިއެވެ.\n"މަންމަ ބުނެގެން މިތަން ސާފުކުރަނީ...." އާވާ ލަދުގަންނަ ގޮތްވިއެވެ. ރަފްހާންގެ އަތުގައި އަދިވެސް ބޭސްގަނޑު އަޅާފައި ހުރުމުން އޭނަ ދަތްއެޅިކަމުގެ ހަނދާންތައް އާވިއެވެ. ރަފްހާންގެ އަތް އަދިވެސް ރަނގަޅު ނުވަނީ ހެއްޔެވެ؟ ބެންޑޭޖްކޮށްފައި ހުރީ ކީއްވެހެއްޔެވެ؟\n"މަންމަ އެހެން ބުނަންވީ ކީއްވެތަ؟ އަހަރެން ހުންނަނީ ގަވާއިދުން ކޮޓަރި ސާފުކޮށް މޮޕްކޮށްލާފައޭ...." ރަފްހާން ހައިރާންވިއެވެ.\n"ދައްތައަށް ނޭގުނީ ކަމަށްވާނީ، ނޫނީ އަހަރެން ކޮންފިއުޒްވީ، ތަންމަތި އަޅަންބުނީމަ.... އެނީވޭސް ރަފްހާން، އައިމް ސޮރީ، އަހަރެން ނުޖެހޭނެ އެގޮތަށް ދަތްއަޅާކަށް، އަމިއްލައަށް ދިފާޢުވާން އެނޫންކަމެއް ދަސްވެފައެއްނެތް، އެހެންވެ، އެކަމަކު އަހަރެންނަށް ރަފްހާންއާއި މެދު ކުށްހީއެއް ކުރެވުނީ، ނުބައި މީހެއްކަމަށް ހީކުރެވުނީ....." އާވާ ހުރީ ރަފްހާންއާއި ދިމާލަށް ބަލަން އުދަގޫވެފައެވެ. ރަފްހާން ހީލާފައި ބުނީ އެހާވަރުކަމެއް ނޫންކަމުގައެވެ.\n"އާވާ، އަހަންނަށް އެނގޭ ތަންމަތި އަޅަން، އަހަރެން ބޭނުމެއްނުވޭ އާވާ ލައްވާ މަގޭ ކަންތައް ކުރުވަން، މިހުރިހާ ދުވަހުވެސް އަހަރެން އުޅުނީނު....." ރަފްހާން ހައިރާންވީ ދޮންމަންމަ ކުއްލިއަކަށް އޭނައަށް ޚިދުމަތްކޮށްދޭން އާވާ ފޮނުވަންޖެހުނު ސަބަބެއް ނުވިސްނިގެންނެވެ. އޭނަ ކުޑައިރުއްސުރެ އަމިއްލައަށް ހެދުން ދޮވެ އިސްތިރިކޮށް ކައްކަންވެސް ދަސްކުރިއެވެ. މަސްފިހުން އަދި ނޫޑުލްސް ހަދާލަންވެއްޖެއްޔާ އޭނަ ވަރެއް ނުހުންނާނެއެވެ. ގޭގައި ނޯކަރުން ދޭތެރެއަކުން ގެންގުޅުނުއިރު ވެސް އަމިއްލަ ކަންތައް އެހެންމީހުން ލައްވާ ކުރުވަން ރަފްހާން ފޫހިވެއެވެ. އޭނަގެ ކޮޓަރިއަށް އެހެން މީހުން ވަނުން އޭނަ އޮތީ މަނާކޮށްފައެވެ. ރަފްހާންގެ ބަދުނަސީބުކަމުން އޭނައަކަށް މަންމައެއްގެ ލޯތްބެއް ނުލިބުނެވެ. މީހަކާއި އިންނަހާ ތަނަވަސްކަމެއް ހުރިކަމަށް އޭނަ ގަބޫލެއްނުކުރެއެވެ. އޭނަގެ އެކުވެރި އެހެން ފިރިހެންކުދިންގެ އަނބިން އެމީހުންގެ ޚިދުމަތުގައި ތިބޭތަން ފެނުމުން ބައެއްފަހަރު އެފަދަ ބައިވެރިޔެއް ލިބޭނެނަމައޭ ހިތަށް އެރި ފަހަރުވެސް މަދެއް ނޫނެވެ. އޭނައަކީވެސް ފިރިހެނަކަށްވާއިރު ބައިވެރިޔަކަށް ބޭނުންވާފަހަރު އާދެއެވެ. ދެރައީ ވަފާތެރި ތެދުވެރި އަންހެންކުއްޖަކު ހޯދުން ދަތިކަމެވެ. ހިތްއެދޭފަދަ އަންހެންކުއްޖަކު ލިބިދާނެބާވައެވެ.\n"ގަބޫލެއްވެސް ނުކުރެވޭ..." އާވާ ދެލޯ ބޮޑުކޮށްލިއެވެ.\n"ގަބޫލުކުރޭ، އަހަރެން މަންމަ ކައިރީ ބުނިން ބެޑްސީޓް ދާވެފައޭ، ދޮވެފައި ހުރި އެއްޗެހި ލީތަނެއް ނޭގިގެން އަހާލީ..." ރަފްހާންގެ ވާހަކައިން އާވާ ހުރީ ހައިރާންވެފައެވެ. އޭނަ ހީކުރީ ކޮންމެ ދުވަހަކު މިކޮޓަރި ސާފުކޮށްދީ ހަދަނީ އޭނަގެ މަންމަކަމަށެވެ. މިވީ އެހެނެއްނޫނެވެ. ރަފްހާން ހާދަ ހިތްތިރިއެވެ. އެއްވެސް ބޮޑާކަމެއް ނެތެވެ.\n"ވެލް...." އާވާ ހުރީ ހަދާނެގޮތް ހުސްވެފައެވެ.\n"އާވާ އަހަރެންގެ ކޮޓަރިއަށް ދެން ހުއްދަނެތި ނުވަންނައްޗޭ، ނަސީބެއްނު އަހަރެން ފެންވަރަން ހުރިގަޑިއަކާ ދިމާނުވިކަން......" ރަފްހާންގެ ތުންފަތުގައި ލާނެތް ހިނިތުންވުމެއްވިއެވެ. އެހާ އާދައިގެ ޖުމްލައަކުންވެސް އާވާގެ މޫނުގެ ކުލަވަރު ބަދަލުވިއެވެ. ރަފްހާން ރަގަޅުކަމަށް ހީކުރެވި މާފަށް އެދުނީވެސް އޭނަގެ މޮޔަކަމުންނެވެ. ފިރިހެނަކު މާތް ވެދާނެކަމަށް ހީކުރަންޏާ އެއީ ކުށްހީއެކެވެ. ޔަގީނުންވެސް އާވާ އިންސާނުން ރަނގަޅުކުރަން ބޭނުންވާހާ މިންގަނޑަށް ފެތޭނެ މީހަކު ވާނެހެން ހިޔެއްނުވެއެވެ. އާވާ ގަބޫލުކުރާގޮތުން އެމީހަކު ފުރިހަކަމުން މަލާއިކަތެއްހާ ވަރު ވާންޖެހޭނެއެވެ. އާވާއަށް ނޭގުނީ އާވާ އެޚިޔާލު ކުރާ ވަރުގެ އިންސާނަކު ނުވާނެ ކަމުގައެވެ. އެއީ މުސްތަހީލު ކަމެއްކަމެވެ.\nރަފްހާންގެ ކަންފަތަށް އިވުނު ޚަބަރަކުން ރަފްހާންގެ މުޅި ވުޖޫދު ރުޅިވެރިކަމުގެ ތެރެއަށް ގެނބިގެންދިޔައެވެ. އޭނަގެ ދޮންމަންމަ އެހާ ދަށު ދަރަޖައަކަށް ވެއްޓިގެންފާނެ ކަމަކަށް ރަފްހާން އެއްގޮތަކަށްވެސް ގަބޫލެއް ނުކުރެއެވެ. ދޮންމަންމައަކީ ރަނގަޅު އަންހެނެކެވެ. ފިރިމީހާއާއި ދަރިންދެކެ ލޯބިވާ މީހެކެވެ. އެކަމަކު އެއުޅެގަތީ ކިހިނެއް ހެއްޔެވެ؟\n"ރެއިން އަހަރެން ބުނީމަ ގަބޫލު ނުކުރަންޏާ ދޭބަލަ އަމިއްލަ ލޮލުން ދެކެން، އަންވަރު ދީފައި ހުރި އެޕާޓްމެންޓުން ދެމީހުން އެކީގައި ގޮސް ކާރަށް އެރިތަން އަހަރެން ދެކުނިން، ކޮންމެ ރެއަކުހެން މޭކަޕްކޮށްލައިގެން ދަނީ ހަމަ އެކުވެރިންގެ ޑިނަރއަށްތަ؟ ރެއިންގެ ބައްޕަ ބަލިވެގެން ރާއްޖެތެރެއަށް ބޭސްކުރަންދިޔައިރު ދޮންމަންމަ ނުދިޔައީ ކީއްވެތަ؟ މީހުނަށް ހާދަވަރަށޭ ޓްރަސްޓް ތިކުރަނީ...." ރަފްހާންގެ އެކުވެރިޔާ އަރީޝް ރަފްހާންއާއި އެކީގައި ހުޅުމާލޭ ބީޗްގައި ހިނގާލަން ދަމުން ބުނެލިއެވެ.\n"އާނ، އައި ޓްރަސްޓެޑް ހާރ، ހިތަކަށްވެސް ނާރާ އެހާ މަކަރުވެރިވެދާނެއޭ، އަންހެނުން މިއީ ހާދަ ބޭވަފާތެރިބަޔެކޭ ދޯ....." ރަފްހާން އިސްތަށިގަނޑުގައި އަތްހިންގާލި އިރު މޫނުމަތިން ފެނުނީ ހިތާމައިގެ އަސަރުތަކެވެ.\n"އެހެނޭ ކިޔާފައި މީހަކާ ނީދެ އުމުރު ހުސްކޮށްލާކަށް ނުވާނެ.." އަރީޝް ހީގަތެވެ.\n"މިވީގޮތުން ހުސްހަށިބަޔަށް ހުންނަން މަޖުބޫރުވެއްޖެ..." ރަފްހާން ބޯ ހޫރާލިއެވެ.\n"ނޫނޭ ރެއިން، މީހަކާއި އިންނައިރު ސިފަ ރީތި މީހަކާއި ނީނދެ ތަންކޮޅެއް ސިމްޕަލް ގާލްއެއް ހޯދާ، ދޮންމަންމަ ހިސާބަށްވުރެ ރީތިވީމަ އެހެން ފިރިހެނެއްގެ ލޮލުގައި އަޅައިގަތީ ކަމަށް ވާނީ، އެކަމަކު އަހަރެން މިބުނި އެއްޗެއް ރެއިން އަމިއްލައަށް ޔަގީންކޮށްފައި ނޫނީ ދޮންމަންމައަށް ހިތް ބަރުނުކުރާތި..." އަރީޝް ވިސްނާދިނެވެ. ރަފްހާން އޭނަގެ އެކުވެރިޔާ އަރީޝްއަށް އިތުބާރުކުރެއެވެ. އަރީޝް ދޮގުހަދައިގެން ވާހަކަ ނުދައްކާނެކަންވެސް އެނގެއެވެ. ކޮންމެވެސް ކަމެއް ނުފެނި އެހާ ބޮޑު ވާހަކައެއް ދެއްކުމަކީ އަރީޝް ކުރުމަށްވުރެ ނުކުރުން ގާތްކަމެކެވެ.\nރަފްހާން ފެރީއިން ފައިބައިގެން ގެއަށް އައީ ހިނގާލާފައެވެ. ގެ ހުންނަލެއް ކާރިކަމުން ދުއްވާ އެއްޗެއްގެ ބޭނުމެއް ނުޖެހެއެވެ. ރަފްހާން ގެއަށް އައިއިރު އާދައިގެ މަތިން ގެ އޮތީ ހިމޭންކޮށެވެ. އެއްވެސް މީހެއްގެ ހިލަމެއްނުވެއެވެ. ރަފްހާން ބެލްޖެހުމުން ދޮރުހުޅުވާލަދިނީ އާވާއެވެ. އާވާވެސް އޮފީހުން އައިގޮތަށް އޯވަރސައިޒް ޓީޝާޓަކާއި ހަރުވާޅެއްލައިގެން ހުރިއިރު އިސްތަށިގަނޑު އޮތީ ބޭންޑަކުން ކިޔަމަންކުރުވާފައެވެ. ފޮތި ބޭންޑުގެ ސަބަބުން ނިތްކުރި މާ ތަނަވަސްކަމަށް ދައްކައެވެ. ރަފްހާން ހުރީ ހިތްހަމަނުޖެހިފައިކަމުން އާވާއާއި އަނގައިން ބުނެލާހިތެއް ނުވިއެވެ. އެހެންވެ އަވަހަށް ސިޑިން އަރައިގެން ދިޔައީއެވެ.\n"ހީ އިޒް ސޯ އެރެގެންޓް، ހިތަށް އެރި އިރެއްގައި ތަ މަޖާކޮށްލެވެނީ؟ އަހަރެންވެސް ދެން އަނގައިން ނުބުނާނަން، ނޫނީ މޮޅު ޖޮބެއް ލިބުނީމަ ތިމާއަށް ތިމާ ފެނުނީކަމަށްވާނީ، އެކަމަކު ހީ ލުކްސް ސޯ ޓަޔަޑް، ދިގު ދަތުރެއްކުރީމަ މޫޑް އޮފްވީކަމަށްވާނީ، އަހަރެން ކިހާ ލަކީ، އެޓްލީސްޓް ކަނޑު ފަތާފައެއްނޫން ޖޮބަށް މިދަނީ......" އާވާ ސޯފާގައި އިށީންގޮތަށް ނިޔަފަތި ހަފަންއިންއިރު ރަފްހާން އާއި މެދު ވިސްނުނެވެ. ރަފްހާންގެ ޚިޔާލުން ބައެއްފަހަރު ހިތަށް ތަފާތު އުދަގޫތަކެއްވެސް ކުރެވެއެވެ.\nޔާކިން މާލެއައީ އޭނަ ރައްޓެހިވެގެން އުޅުނު އިނގިރޭސި އަންހެންކުއްޖަކާއި އެކު ޔޫރަޕްގައި ދުވަސްކޮޅެއް ހޭދަކޮށްލާފައެވެ. ޔާކިންގެ މިޒާޖު ހުންނަގޮތުން އެކަކާ ރައްޓެހިވެގެން މާގިނަ ދުވަހަކު ހިފަހައްޓައެއް ނުލެވެއެވެ. އޭނަ ބޭނުންކަންތައް ހާސިލުވުމުން ދެން އެކުއްޖަކާއިއެކު އުޅުން މުހިއްމުކަމަކަށް ނުދެކެއެވެ. ސެލީނާ އާއި އެކު ޔޫރަޕް ބަލާލާ މަޖާކޮށްލެވުމުން އޭނަ ފޫހިވާގޮތްވިއެވެ. އޭރު ޔާކިންވަނީ ސެލީނާ އަތުން ފޯނު، ކެމެރާ އަދި ޕްލޭސްޓޭޝަން ހަތަރެކަށް ދާންދެން އަތުލާފައެވެ. މާލެ އައުމުން މާޒީގެ ހަނދާންތައް ހިތަށް އުދަގޫކުރަންފެށިއެވެ. ނަމަވެސް އޭނަ ހުންނަނީ އެކަން ހިތުގެ އެންމެ ކަނުގައި ފޮރުވައިގެންނެވެ.\nޔާކިންއަކީ އުފާވެރި މުއްސަދި ދިރިއުޅުމެއް ބޭނުންވާ ޒުވާނެކެވެ. ކާހިތްވަނީ އަގުބޮޑު ކާއެއްޗެއްސެވެ. ލާން ބޭނުންވަނީ ބްރޭންޑެޑް ހެދުންތަކެވެ. ކޮޓަރީގައި ހުރިހާ އެއްޗެއް ހަމަވާންޖެހެއެވެ. ކްރިމްސަންވިލާ އިން އެފަދަ އެއްވެސް ހިތްހަމަޖެހުމެއް ނުލިބޭނެކަން ޔާކިންއަށް އެނގެއެވެ. ފައިސާ މުހިއްމުވެފައިވާއިރު އޭނަގެ ބައްޕަގެ ވިޔަފާރި ބަނގުރޫޓުވުމަށްފަހު ބައްޕަ އެކުދިންނަށްޓަކާ ވެސް ލޯނެއް ނަގާކަށް ނޫޅުނެވެ. ނިކަމެތިކަން ގަބޫލުކޮށްގެން ބައްޕައާއި ބޭބެ ދިރިއުޅުނަސް އެކަން ގަބޫލުނުކުރެވުނީ ޔާކިންއަށެވެ. ވަޒީފާއަކަށް ނުގޮސް ފަސޭހަ ދިރިއުޅުމެއް އޭނަ ބޭނުމެވެ.\nޔާކިން ރޭގަނޑު ދަންވަރު ގެއަށް ފޯރިގޮތަށް ދުވާލު ބޮޑުބައި ހޭދަކުރީ ނިދުމުގައެވެ. ހޭލެވުނުއިރު ބަނޑުހައިވެގެންގޮސް ހާންތިވާ ވަރުވެފައިވެއެވެ. މާގިނައިން ނިދުނީމާ ބޮލަށް އުނދަގޫގޮތެއްވެ ކޮފީއަކަށްވެސް ބޭނުންވާން ފެށިއެވެ. ޔާކިން ފެންވަރާލައިގެން ރަތްކުލައިގެ ޓީޝާޓަކާއި ސޯޓެއްލައިގެން ކަންނެތްގޮތަކަށް ސިޑިން ފައިބައިގެން އައިއިރު އަދިވެސް ލޮލުން ނިދީގެ އަސަރުތައް ނުފިލައެވެ. އޭނަގެ ބޭބެ ރަފްހާންހާ ރީތި ނުވިޔަސް ދިގު އިސްކޮޅަކާއި ބްރޯންޒްކުލަ އަރާ އޮމާން ހަންގަނޑެއް ޔާކިންއަށް ލިބިފައިވެއެވެ. ރަފްހާންއާއި ރީތިކަމުގެ ގޮތުން އެހާ ވާދަނުކުރެވުނަސް އަންހެންކުދިންގެ ދުނިޔޭގައި ކާމިޔާބު ލިބެނީ ޔާކިންއަށެވެ.\nޔާކިން ކާކޮޓަރީގެ ދޮރުމައްޗަށް އެރިއިރު އަންހެންކުއްޖަކު އަނެއްފަރާތަށް އެނބުރިގެން ހުރެ ކޮންމެވެސް މަސައްކަތެއްގައި ހުއްޓެވެ. ކޮފީހަދަނީކަން ނޭގެއެވެ. ތަން އެއްވަސްވެފައިވަނީ ކޮފީގެ ދެވިހިފާ މީރުވަހުންނެވެ. ޔާކިންގެ ސިކުނޑި ތާޒާވެގެން ދިޔަހެން ހީވިއެވެ.\n"ބޫ....." ޔާކިން ކާރިއަށް ޖެހިލާފައި ކިޔާލިއެވެ.


Fati ge contract aakoffi\nބާސލޯނާގެ ޒުވާން ތަރި އަންސޫ ފަޓީ. އެއްބަސްވުން އާކުރީ 2027 އާއި ހަމައަށް\nބާސެލޯނާގެ ޒުވާން ތަރި އަންސޫ ފަޓީގެ ކޮންޓްރެކްޓް އާކޮށްފި އެވެ.\nފަޓީގެ ކޮންޓްރެކްޓް އާކުރީ 2027 އާއި ހަމައަށެވެ. އަދި ރިލީޒް ކްލޯސްއެއްގެ ގޮތުގައި ހަމަޖައްސާފައި ވަނީ އެއް ބިލިއަން ޔޫރޯ އެވެ.\nމީގެ ކުރިން ބާސެލޯނާއިން ފަޓީ އާއި އެކު ހަދާފައިވާ އެއްބަސްވުމުގެ މުއްދަތު ހަމަވާނީ މި ސީޒަނުގެ ނިޔަލަށެވެ. އަދި ޓީމުން ބޭނުން ވެއްޖެ ނަމަ އިތުރު ދެ އަހަރަށް ކޮންޓްރެކްޓް ދިގުދަންމާލެވެން އޮތެވެ. ނަމަވެސް ބާސެލޯނާއިން އިތުރު ފަސް އަހަރު ދުވަހުގެ މުއްދަތަކަށް ފަޓީ އާއެކު އެގްރީމެންޓެއް ހެދީ ޓީމަށް އޭނާގެ މުހިއްމުކަން ބޮޑު ވުމުންނެވެ.\nއުމުރުން 18 އަހަރުގެ ފަޓީއަކީ ޔޫރަޕުގެ ގިނަ ކްލަބް ތަކަކުން ކަޅި އަޅަމިން އަންނަ ޒުވާން ކުޅުންތެރިއެކެވެ. އެކަމަކު ބާސާއިން ބުނީ ފަޓީ އަކީ ވިއްކާ ވަރަށް ވުރެ މާ މުހިންމު ކުޅުންތެރިއެއް ކަމަށެވެ. މެސީ ޓީމު ދޫކޮށްލުމާއެކު 10 ނަންބަރު ޖާޒީވެސް ބާސާ އިން ވަނީ ފަޓީއަށް ދީފަ އެވެ.\nފަޓީގެ އެއްބަސްވުން އާކުރުމާއި އެކު އެހެން ޓީމަކުން ފަޓީ ގަތުމަކީ ވުމަށް ވުރެ ނުވުން ގާތް ކަމެކެވެ. އެއީ އެހާ ބޮޑު އަގެއް ދައްކާފައި ފަޓީ ގަތުމަކީ ކްލަބު ތަކަށް ދަތި ކަމަކަށް ވާނެތީ އެވެ.\nޓީމުގެ މުސްތަގުބަލުގެ ގޮތުގައި ބާސެލޯނާގެ ރައީސް ލަޕޯޓާ ފާހަގަކޮށްފައި ވަނީ ޕެޑްރީ، ގަވީ އަދި އަރައުހޯގެ އިތުރުން ފަޓީ އެވެ. އެހެންކަމުން މި ކުޅުންތެރިން ހިފަހައްޓަން ބާސެލޯނާއިން ކުރެވެން ހުރި ހުރިހާ މަސައްކަތެއް ކުރާނެ އެވެ.


Border hulhuvaalifahun 24,000 ah vure gina tourist endhu operate kurey: Tourism ministry - vNews.mv\nބޯޑަރު ހުޅުވާލިފަހުން 24،000 އަށް ވުރެގިނަ ޓުއަރިސްޓުއެނދު އޮޕަރޭޓުކުރޭ: ޓުއަރިޒަމް މިނިސްޓްރީ\nޠާހިރާ އަޒްހާރު 10 October 2020, 15:23\nޖުލައި 15 ގައި ބޯޑަރު ހުލުވާލިފަހުން 223 ޓުއަރިސްޓު އެސްޓެބްލިޝްމެންޓު އޮޕަރޭޓްކުރަން ފަށައި، 24،000 އަށް ވުރެ ގިނަ ޓުއަރިސްޓު އެނދު އޮޕަރޭޓުކުރަން ފަށާފައިވާކަމަށް ޓުއަރިޒަމް މިނިސްޓްރީން ބުނެފިއެވެ.\nކޮވިޑް-19 އާއި ގުޅިގެން ރާއްޖޭގެ މައި ބޯޑަރު ބަންދުކޮށްފައި އޮތުމަށްފަހު ޖުލައި 15 ގައި ބޯޑަރު ހުޅުވާލިފަހުން ރާއްޖޭގެ ފަތުރުވެރިކަމަށް އައި ބަދަލުތަކާއި ގުޅޭގޮތުން ތައްޔާރުކޮށްފައިވާ ރިޕޯޓެއްގައި ޓުއަރިޒަމް މިނިސްޓްރީން ބުނީ ބޯޑަރު ހުޅުވާލިފަހުން ޓުއަރިސްޓު ހޮޓާތަކާއި ރިސޯޓުތަކުގެ އިތުރުން ސަފާރީތައް ހިމެނޭހެން މިހާތަނަށް 223 ޓުއަރިސްޓު އެސްޓެބްލިޝްމެންޓެއް އޮޕަރޭޓްކުރަން ފަށާފައިވާ ކަމަށެވެ.\nއަދި ބޯޑަރު ހުޅުވާލިފަހުން 24،000 އަށްވުރެ ގިނަ އެނދު އޮޕަރޭޓްކުރަން ފަށާފައިވާ ކަމަށްވެސް ޓުއަރިޒަމް މިނިސްޓްރީން ބުނެއެވެ.\nބޯޑަރު ހުޅުވާލިފަހުން ރިސޯޓުތަކާއި ސަފާރީތަކުގެ އިތުރުން ހޮޓެލްތައްވެސް އޮޕަރޭޓްކުރަން ފަށާފައިވާއިރު މިހާތަނަށް އަލުން ހުޅުވާނުލެވި އޮތް ހަމައެކަނި ސިނާއަތަކީ ލޯކަލް ޓުއަރިޒަމް ސިނާއަތް ނުވަތަ ގެސްޓްހައުސް ސިނާއަތެވެ. ގެސްޓްހައުސް ސިނާއަތް ފެށުމުގައި ލަސްތަކެއް ދިމާވި ނަމަވެސް މި ސިނާއަތް މިމަހުގެ 15 ވަނަދުވަހު އަލުން ފަށަން ސަރުކާރުން ވަނީ ނިންމާފައެވެ.\nގެސްޓްހައުސް ސިނާއަތް ފެށުމާއި ގުޅޭގޮތުން ޓުއަރިޒަމް މިނިސްޓްރީން ބުނީ މިސިނާއަތް ފެށުމާއެކު ރާއްޖެ އަންނަ ފަތުރުވެރިންގެ އަދަދު އިތުރުވެ، ރާއްޖޭގެ ފަތުރުވެރިކަމުގެ ސިނާއަތް ރަނގަޅުވެގެންދާނެ ކަމަށް އުންމީދުކުރާ ކަމަށެވެ.\nމީގެ އިތުރުން ކޮވިޑް-19 ގެ ހާލަތާއި ގުޅިގެން ފަތުރުވެރިންގެ ރައްކާތެރިކަން ކަށަވަރު ކުރުމަށާއި، ބަލި ފެތުރިދާނެކަމަށްޓަކައި ރާއްޖެ އަންނަ ފަތުރުވެރިން ފުރައިގެން ދިޔުމުގެ ކުރިން ޕީސީއާރު ޓެސްޓް ހަދާކަން ފާހަގަކޮށް ޓުއަރިޒަމް މިނިސްޓްރީން ބުނީ ގެސްޓްހައުސް ސިނާއަތް ފެށުމުންވެސް ހަމަ މިފަދައިން ފަތުރުވެރިން ފުރައިގެން ދިޔުމުގެ 72 ގަޑިއިރު ކުރިން ޕީސީއާރު ޓެސްޓު ހެދޭނެ ކަމަށެވެ.\nއަދި ގެސްޓްހައުސް ސިނާއަތް ފަށަން ތައްޔާރުވުމަށް މިކަމަށް ހާއްސަކޮށްގެން ވަކި ގައިޑްލައިންއެއް ތައްޔަރުކޮށްފައިވާ ކަންވެސް ޓުއަރިޒަމް މިނިސްޓްރީން ފާހަގަކޮށްފައިވެއެވެ.\nމީގެއިތުރުން ބޯޑަރު ހުޅުވާލިފަހުން ކޮންމެ މަހަކުވެސް ރާއްޖެ އައި ފަތުރުވެރިންގެ ތަފާސްހިސާބުތައް މިރިޕޯޓުގައި ހިއްސާކޮށްފައި ވާއިރު، ބޯޑަރު ހުޅުވާލިފަހުން މަހުން މަހަށް ރާއްޖެއައި ފަތުރުވެރިންގެ އަދަދު ވަނީ އިތުރުވެފައެވެ.\nއެގޮތުން ޖުލައި 15 ގައި ބޯޑަރު ހުޅުވާލުމާއެކު އެމަހު ރާއްޖެ އައިސްފައިވަނީ 1752 ފަތުރުވެރިންނެވެ.\nއަދި އޮގަސްޓުމަހު 7628 ފަތުރުވެރިން ރާއްޖެ އައިސްފައިވާއިރު، ސެޕްޓެމްބަރުމަހު 9538 ފަތުރުވެރިން ވަނީ ރާއްޖެ އައިސްފައެވެ. އަދި މިމަހުގެ ފުރަތަމަ ހަފްތާގެ ތެރޭގައި 3140 ފަތުރުވެރިން ރާއްޖެ އައިސްފައިވާކަމަށް ވަނީ ރެކޯޑްކުރެވިފައެވެ.\nމިއާއެކު ބޯޑަރު ހުޅުވާލިފަހުން ރާއްޖެ އައި ފަތުރުވެރިންގެ އަދަދު ވަނީ 22،007 އަކަށް އަރާފައެވެ.\nޓުއަރިޒަމް މިނިސްޓްރީގެ ރިޕޯޓުން ދައްކާގޮތުން މާޗްމަހު ބޯޑަރު ބަންދުކުރުމާއި ހަމައަށް ރާއްޖެ އައިސްފައިވަނީ 3،82760 ފަތުރުވެރިންނެވެ.\nއެހެންކަމުން މިއަހަރުގެ ޖެނުއަރީން އޮކްޓޯބަރު5ގެ ނިޔަލަށް 4،04854 ފަތުރުވެރިން ރާއްޖެ އައިސްފައިވާކަން ރެކޯޑުކުރެވިފައި ވާކަމަށް ޓުއަރިޒަމް މިނިސްޓްރީން ބުނެފައިވެއެވެ.\nބޯޑަރު ހުޅުވާލިފަހުން ރާއްޖެ އައި ފަތުރުވެރިންގެ އަދަދު 22،000 އަށް އަރާފައިވާއިރު، މި މުއްދަތުގައި އެންމެ ގިނަ އަދަދެއްގެ ފަތުރުވެރިން ރާއްޖެ އައިސްފައިވަނީ ރަޝިއާއިންނެވެ. އެއީ 3،598 ފަތުރުވެރިންނެވެ.\nއަދި ދެވަނައަށް އެންމެ ގިނަ ފަތުރުވެރިން ޔުނައިޓެޑް އަރަބް އެމިރޭޓްސްއިން އައިސްފައިވާއިރު، މިމުއްދަތުގައި ޔޫއޭއީއިން އައިސްފައިވަނީ 2،967 ފަތުރުވެރިންނެވެ. އަދި ތިންވަނައަށް އެންމެ ގިނަ ފަތުރުވެރިން ޔުނައިޓެޑް ސްޓޭޓްސްއިން އައިސްފައިވާއިރު، މިމުއްދަތުގައި ޔުނައިޓެޑް ސްޓޭޓްސްއިން އައިސްފައިވަނީ 2،032 ފަތުރުވެރިންނެވެ.\nމިމަހުގެ 15 ވަނަ ދުވަހު ލޯކަލް ޓުއަރިޒަމް ސިނާއަތް އަލުން ހުޅުވާލަން ތައްޔާރުވަމުން ދާއިރު އެމްއެމްޕީއާރުސީން މިހާރު ވަނީ ރާއްޖެ އިޝްތިހާރުކުރުގެ ހާއްސަ ކެމްޕޭންތައް ދުނިޔޭގެ އެކި ކަންކޮޅުތަކުގައި ފަށާފައެވެ. އަދި ރާއްޖޭގެ ލޯކަލް ޓުއަރިޒަމް ސިނާއަތް ބޭރު ގައުމުތަކުގައި އިތުރަށް ޕްރޮމޯޓް ކުރުމަށްވެސް އެމްއެމްޕިއާރުސީން ވަނީ ހާއްސަ މަސައްކަތްތަކެއް ފަށާފައެވެ.


Miee Dhathikoh Ulhey Aailaa Thakah Zakat Fund In Eheevaanvee Vaguthu: Shaheem – adduLIVE\nމިއީ ދަތިކޮށް އުޅޭ އާއިލާތަކަށް ޒަކާތު ފަންޑުން އެހީވާންވީ ވަގުތު\n1 Mar 26, 2020, 19:02 ހަސަން ރަޝީދު\nކޮވިޑް-19 ގެ ސަބަބުން ދަތިތަކާއި ކުރިމަތިލާން ޖެހިފައިވާ އާއިލާތަކަށް ޒަކާތު ފަންޑުން އެހީވުމަށް ކުރީގެ އިސްލާމިކް މިނިސްޓަރު ޑރ.މުހައްމަދު ޝަހީމް ގޮވާލައްވައިފިއެވެ.\nޝަހީމް މިރޭ ކުރެއްވި ޓްވީޓެއްގައި ވިދާޅުވީ މިއީ ރާއްޖޭގެ ޒަކާތު ފަންޑު ފުޅާ ދާއިރާއެެއްގައި އޮޕްރޭޓް ކުރަންވީ ވަގުތު ކަމަށާއި އެގޮތުން މިއީ ވަޒީފާތަކުން ވަކިވާ މީހުންނާއި، ދަތިކޮށް އުޅޭ ޢާއިލާތަކާއި ރާއްޖޭގައި ތިބި އެހެން ޤައުމުތަކުގެ މުސްލިމުންނަށް އެހީވާންވީ ވަގުތ ކަމަށެވެ.\nއަދި މިސްކިތް ފަންޑުން ވެސް މިސްކިތްތަކާއި ގުޅޭ ކަންކަމުގައި އެހީވެވޭނެ ކަމަށް ޝަހީމް ވިދާޅުވިއެވެ.\nމިއީ ރާއްޖޭގެ ޒަކާތު ފަންޑު ފުޅާ ދާއިރާއެެއްގައި އޮޕްރޭޓް ކުރަންވީ ވަގުތެވެ. ވަޒީފާތަކުން ވަކިވާ މީހުންނާއި، ދަތިކޮށް އުޅޭ ޢާއިލާތަކާއި ރާއްޖޭގައި ތިބި އެހެން ޤައުމުތަކުގެ މުސްލިމުންނަށް އެހީވާންވީ ވަގުތެވެ. މިސްކިތް ފަނޑުން ވެސް މިސްކިތްތަކައި ގުޅޭ ކަންކަމުގައި އެހީވެވޭނެ އެވެ.\n— Mohamed Shaheem Ali Saeed (@Mohamedshaheem1) March 26, 2020\nއިސްލާމިކު މިނިސްޓްރީން ބަލަހައްޓަމުންދާ ޒަކާތު ފަންޑަކީ އެކި ގޮތްގޮތުން އެހީތެރިކަން ބޭނުންވާ ފަރާތްތަކަށް އެހީތެރިވުމަށް ބޭނުންކުރަމުން އަންނަ ފަންޑެކެވެ. މިހާތަނަށްވެސް އެ ފަންޑުން ގިނަ ބަޔަކަށް ވަނީ އެކިގޮތްގޮތުން އެހީތެރިކަން ފޯރުކޮށްދީފައެވެ.\nކޮވިޑް-19 ގެ ސަބަބުން ބައެއް ފަރާތްތަކުން މުވައްޒަފުންގެ ވަޒީފާގެ ހާލަތަށް ބަދަލު ގެންނަމުންދާއިރު، އިކޮނޮމިކް މިނިސްޓްރީން ވަނީ އެފަދަ ހާލަތެއް މެދުވެރިވާ މުވައްޒަފުން އެ މިނިސްޓްރީގައި ގާއިމުކޮށްފައިވާ ޖޮބްސެންޓަރަށް ރިޕޯޓުކުރުމަށް އެދިފައެވެ.\nއެގޮތުން މިހާތަނަށް ޖޮބްސެންޓަރަށް އެފަދަ 104 މައްސަލައެއް ވަނީ ރިޕޯޓުކޮށްފައެވެ.\nކޮވިޑް-19 ގެ ސަބަބުން ގެއްލުންތައްވާ ވިޔަފާރިތަކަށް އެހީވުމަށް ސަރުކާރުން 2.5 ބިލިއަން ރުފިޔާގެ އެހީ ޕެކޭޖެއް ތައާރަފްކޮށްފައިވާއިރު، މުވައްޒަފުންގެ ކަންކަމަށް އިހާނެތިކޮށް ކަންކުރާ ކުންފުނިތަކަށް އެ ޕެކޭޖުން އިސްކަން ނުދޭނެކަން ސަރުކާރުން ވަނީ ހާމަކޮށްފައެވެ.


kudahuvadhoo airport gai flying school eh\nކުޑަހުވަދޫ އެއާޕޯޓުގައި ފްލައިން ސްކޫލެއް ހަދަނީ\nދާލު އެއާޕޯޓުގެ އެރައިވަލްސް: އެއާޕޯޓުގައި ފްލައިން ސްކޫލެއް އަޅަން ވަނީ ހުއްދައަށް އެދިފައި-- ފޮޓޯ: ރައީސް އޮފީސް\nކުޑަހުވަދޫގައި ތަރައްގީކޮށްފައިވާ އެއާޕޯޓުގައި ފްލައިން ސްކޫލެއް އަޅަން، ހުއްދައަށް އެދިފައިވާނެ ކަމަށް ދާލު އެއާޕޯޓުން ބުނެފި އެވެ.\nނޭޝަނަލް ފެޑެރޭޝަން އޮފް މޯލްޑިވިއަން އެމްޕްލޮޔާސް (އެންއެފްއެމްއީ) އިން އެއާލައިންސްތަކާއި ވައިގެ ދަތުރު ފަތުރުގެ ދާއިރާ އަށް ހާއްސަކޮށްގެން ބޭއްވި ވެބިނާގައިމ ދ. ކުޑަހުވަދޫގައި ހިންގާ ދ. އެއާޕޯޓް ބަލަހައްޓާ ކުންފުނީގެ ސީއީއޯ މުހައްމަދު ހަލީމް ވިދާޅުވީ އެ ކުންފުނީގެ އެންމެ އިސް އަމާޒަކީ ދިވެހިންނަށް ވަޒީފާ ހޯދައި ދިނުން ކަމަށެވެ. އެކަމަށްޓަކައި ވައިގެ ދަތުރުފަތުރުގެ ދާއިރާ އިން ދިވެހިން ތަމްރީން ކުރަން ސްކޫލެއް އަޅަން ސަރުކާރުގައި ހުއްދަ އަށް އެދިފައިވާނެ ކަމަށެވެ.\n"ޒުވާނުން ނެރެން ޓްރޭނިން ސްކޫލެއް އަޅަނީ ދ. އެއާޕޯޓުގަ. ބޭނުން ވަނީވައިގެ ދަތުރު ފަތުރުގެ ދާއިރާ އަށް ބޭނުންވާ ވަރަށް ލޯކަލް ޓެލެންޓް ހޯދުން. އޭވިއޭޝަން އިންޑަސްޓްރީއަކީ ރަނގަޅު މުސާރައެއް ލިބޭ ސިނާއަތެއް. އެހެންވެ ސްކޫލް ނިންމާ ގޮތަށް 10 ނޫނީ 12 ނިންމާފައި އައިސް ތަމްރީންވެ، ވަޒީފާ އަށް ނުކުމެވޭ ގޮތަށް ތައްޔާރު ކުރެވޭނެ. ހުއްދަ ލިބުނުހާ އަވަހަށް މަސައްކަތް ފެށޭނ،" މަންޓާ އެއާގެ ވެސް ސީއީއޯ ހަލީލް ވިދާޅުވި އެވެ.\nއޭނާ އިތުރަށް ވިދާޅުވި ގޮތުގައި ދ. ކުޑަހުވަދޫ އެއާޕޯޓް އިންޓަނޭޝަނަލް އެއާޕޯޓަކަށް ބަދަލުކުރުމަށްޓަކައި ބޭނުންވާ ހުއްދަތައް ނެގުމުގެ މަސައްކަތް ވެސް ފަށާފައިވާ ކަމަށެވެ. ހަލީލް ވިދާޅުވީ ދ. އެއާޕޯޓްގެ އިންފްރާސްޓްރަކްޗާ ތަރައްގީ ކޮށްފައިވަނީ އިންޓަނޭޝަނަލް ކުރެވޭ ގޮތަށް ކަމަށެވެ. އެހެންކަމުން، ދ. އެއާޕޯޓް އިންޓަނޭޝަނަލް ކުރަން ހަމައެކަނި ޖެހެނީ ހުއްދަތައް ނަގައި ފެށުމަށް ކުރަން ޖެހޭނީ ކުޑަ މަސައްކަތެއް ކަމަށް އޭނާ ވިދާޅުވި އެވެ.\nދ. ކުޑަހުވަދޫ ފަޅުން ބައެއް ހިއްކައި ގާތްގަނޑަކަށް 20 މިލިއަން ޑޮލަރު އިންވެސްޓްކޮށްގެން ތަރައްގީކޮށްފައިވާ ދ. އެއާޕޯޓުގައި 1،800 މީޓަރުގެ ދިގު ރަންވޭއެއް ވަނީ އަޅާފައިވެ އެވެ. އެ އެއާޕޯޓް ތަރައްގީ ކޮށްފައި ވަނީ ޕްރައިވެޓް ޖެޓް ޕާކިން އޭރިއާއަކާ ވެސް އެކުގަ އެވެ. މީގެ އިތުރުން މި އެއާޕޯޓުގައި އެހެނިހެން ވަސީލަތްތައް ވެސް އެންމެ ފުރިހަމަ އެއް އެއާޕޯޓެވެ.\nކުޑަހުވަދޫ ޑޮމެސްޓިކް އެއާޕޯޓް\nރީޖަނަލް އެއާޕޯޓްސްގެ ކޮންސަލްޓެންޓަކަށް މޫސާ ސޯލިހު\nމާފަރުން އިންޑިއާއަށް ޝެޑިއުލް ދަތުރުތައް\nހަޅުތާލަށްފަހު މޯލްޑިވިއަންގެ ސީޕްލޭން ދަތުރުތައް ފަށައިފި


scholarship haasilkuri dharivaraai raeesul Jumhooriyya bahdhalu kurahvaifi - AO News scholarship haasilkuri dharivaraai raeesul Jumhooriyya bahdhalu kurahvaifi\nހޯމް ކަރަންޓީން ގެބަދަލުގައި ފެސިލިޓީތައް އިތުރުކުރަންވީ:ޝަރީފް\nބްރިޖް މަތިން ފުންމާލި މީހަކު ސަލާމަތް ކޮށްފި\nސްކޮލަރޝިޕް ހާސިލުކުރި ދަރިވަރާއި ރައީސުލްޖުމްހޫރިއްޔާ ބައްދަލުކުރައްވައިފި\n2018 ވަނަ އަހަރު ޝަހާދާ ސާނަވިއްޔާ ނިންމައި، ރައީސުލްޖުމްހޫރިއްޔާގެ ސްކޮލަރޝިޕް ޙާސިލުކުރި ދަރިވަރު ނ. ލަންދޫ ކިނާރާ އަލްޙާފިޡާ މާޒިނާ ޢަބްދުއްރަޙީމާއި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިއަދު ބައްދަލުކުރައްވައި ހިތްވަރު ދެއްވައިފިއެވެ. ރައީސުލްޖުމްހޫރިއްޔާގެ އޮފީހުން ވިދާޅުވީ މާޒިނާ ޢަބްދުއްރަޙީމަށް ރައީސުލްޖުމްހޫރިއްޔާ ހިތްވަރު ދެއްވީ، ރައީސުލްޖުމްހޫރިއްޔާގެ ސްކޮލަރޝިޕް ހަމަޖެހުނުކަމުގެ ލިޔުމާއި އިނާމު އޭނާއަށް ދެއްވުމަށް މިއަދު ހެނދުނު ރައީސުލްޖުމްހޫރިއްޔާގެ އޮފީހުގައި ބޭއްވެވި ބައްދަލުކުރެއްވުމުގައި މަޒީނާ ހޯދި ކާމިޔާބީގެ އަގު ވަޒަންކުރައްވައި ވާހަކަފުޅު ދައްކަވަމުން ކަމަށެވެ.\nރައީސްގެ ވާހަކަފުޅުގައި، މަތީ ތަޢުލީމު ހާސިލުކުރުމުގެ މަރުޙަލާގައިވެސް މޮޅު ކާމިޔާބީއެއް ހޯދައި، ދިވެހި ޤައުމުގެ ތަރައްޤީއަށާއި ކުރިއެރުމަށް އިޚްލާޞްތެރި ޚިދުމަތްތަކެއް ކޮށްދެއްވުމަށްވެސް އެދިވަޑައިގެންނެވިއެވެ.\nމާޒިނާ ޢަބްދުއްރަޙީމް ތަޢުލީމީ ޙަޔާތް ފަށްޓާފައިވަނީ އަލްމަދްރަސަތުލް ޢަރަބިއްޔަތުލް އިސްލާމިއްޔާގެ ގްރޭޑް 1ން 2007 ވަނަ އަހަރުއެވެ. ޝަހާދާ ސާނަވިއްޔާއާއި ހަމަޔަށް ކިޔަވައި ނިންމާފައިވަނީވެސް ޢަރަބިއްޔާއިންނެވެ. ޝަހާދާ ސާނަވިއްޔާ އިމްތިޙާނުގައި ބައިވެރިވި 15 މާއްދާގެ ތެރެއިން 13 މާއްދާއިން އޭ ސްޓާރ އާއި، ދެ މާއްދާއިން އޭ ހޯދައި، މާޒިނާ ވަނީ [އިމްތިޔާޒް] ހާސިލުކޮށްފައެވެ. މި ނަތީޖާއާއެކު މާޒިނާއަށް ވަނީ ރައީސުލްޖުމްހޫރިއްޔާގެ ސްކޮލަރޝިޕް ލިބިފައެވެ.\nމާޒިނާއަކީ 2017 ވަނަ އަހަރު ޢަރަބިއްޔާ ސްކޫލުން ތަޢުލީމީ ގޮތުން އެއްވަނަ ދަރިވަރެވެ. ކީރިތި ޤުރްއާން ކިޔެވުމުގެ ގިނަ މުބާރާތްތަކުގައި ބައިވެރިވެ، ގިނަ ކާމިޔާބީތަކެއް މާޒިނާވަނީ ހޯދާފައެވެ. ޤުރްއާން ހިތުދަސްކޮށް، ރައީސުލްޖުމްހޫރިއްޔާގެ މެޑެލްވެސް 2019ވަނަ އަހަރު މާޒިނާ ވަނީ ހާސިލުކޮށްފައެވެ. މާޒިނާއަކީ ޢަރަބިއްޔާ ސްކޫލްގެ އިތުރު ޙަރަކާތްތަކުގައިވެސް ބައިވެރިވެ ކާމިޔާބީތައް ހޯދާފައިވާ ދަރިވަރެކެވެ.\nމާޒިނާ ޢަބްދުއްރަޙީމް މަތީ ތަޢުލީމު ހާސިލުކުރުމަށް ހަމަޖެހިފައިވަނީ [އުޞޫލުއްދީން]ގެ ރޮނގުން މިޞްރުގެ އަލްއަޒްހަރު ޔުނިވަރސިޓީގައެވެ.\nމާޒިނާއަށް ރައީސުލްޖުމްހޫރިއްޔާގެ ސްކޮލަރޝިޕް ހަމަޖެހުނު ކަމުގެ ލިޔުން ހަވާލުކުރެއްވުމަށް ބޭއްވެވި ބައްދަލުކުރެއްވުމުގައި މިނިސްޓަރ އޮފް ހަޔަރ އެޑިޔުކޭޝަން ޑޮކްޓަރ އިބްރާހީމް ޙަސަންގެ އިތުރުން، މާޒިނާގެ މައިންބަފައިން ބައިވެރިވެވަޑައިގެންނެވިއެވެ.\nކުރިއަށް އޮތް2ހަފްތާތެރޭ ކޮވިޑް ފެތުރޭ މިންވަރު މިހާރަށް ވުރެ މައްޗަށް ހިނގައިދާނެ- ރައީސް\nނޫސްވެރިކަމުގެ މިނިވަންކަން ސަރުކާރުން އަބަދުވެސް ދަމަހައްޓާނެ- ރައީސް\nއޭޕްރީލް 30 އާއި ހަމަޔަށް ސަރުކާރު ބަންދުކޮށްފި\nއޮން އެރައިވަލް ވިސާ ދިނުން މެދުކަނޑާލައިފި


ޕްރޮޑިއުސާސް ގިލްޑުން ބަޔާނެއް – DhiDaily\nޕްރޮޑިއުސާސް ގިލްޑުން ބަޔާނެއް\nޖޫން މަހު އެކްޓަރު ސުޝާންތު ސިންގް ރާޖްޕޫތު މަރުވި ފަހުން ބޮލީވުޑާ ގުޅޭ ގޮތުން އާންމުންގެ މެދުގައި ނުތަނަވަސްކަން އުފެދޭ ގޮތަށް ގިނަ ވާހަކަތަކެއް މީޑިއާތަކުގައި ފެތެރުމުންދާތީ ފިލްމު އިންޑަސްޓްރީގެ ގަދަރާއި އަގު ވެއްޓޭ ފަދަ ވާހާކަތައް ނުފެތުރުމަށް ގޮވާލައި ޕްރޮޑިއުސާސް ގިލްޑް އޮފް އިންޑިއާ އިން ބަޔާނެއް ނެރެފި އެވެ.\nއެތަނުން ނެރުނު ދިގު ބަޔާނުގައި ބުނީ ފާއިތުވި މަސްތަކުގައި ފިލްމީ ދާއިރާއާ ބެހޭ ގޮތުން ވަރަށް ކަންބޮޑުވާން ޖެހޭ ކަހަލަ ގިނަ ވާހަކަތަކެއް ދެކެވެމުން އަންނަ ކަމަށެވެ.\nނަމަވެސް މި އެ އިންޑަސްޓްރީ އަކީ އަބަދު ވެސް އެތައް ބަޔަކަށް ފުރުސަތު ލިބެމުން އަންނަ އަދި ފުރުސަތު ހޯދަމުން އަންނަ އިންޑަސްޓްރީއެއް ކަމަށް ބުންޏެވެ. އަދި އެ އިންޑަސްޓްރީގައި ފައިތިލަ ސާބިތުކޮށްފައިވާ ކޮންމެ މީހަކީ އެތައް ދަތިތަކަކާއި ހުރަސްތަކަކާ ކުރިމަތިލައިގެން ކާމިޔާބު ހޯދާފައިވާ މީހުން ކަމަށާއި ކޮންމެ މީހަކު ވެސް އަޒުމަކާ އެކު ބުރަކޮށް މަސައްކަތްކޮށްފި ނަމަ ކާމިޔާބު މީހަކަށް ވެވޭނެ ކަމަށް ބުންޏެވެ. އެހެންވެ ބޮލީވުޑްގެ ތަސައްވުރު ހަޑިވާ ގޮތަށް ވާހަކަތައް ނުފެތުރުމަށް އިލްތިމާސްކޮށްފައިވެ އެވެ.\nއެހެން ނަމަވެސް ސުޝާންތްގެ މަރާއި އެކު ބޮލީވުޑްގައި ގެންގުޅޭ ތަފާތުކުރުންތަކާއި މެދު އާއްމުން ވަނީ ފާޅުގައި ވާހަކަދައްކަން ފަށާފައެވެ. އަދި ވަކިވަކި ފަންނާނުންގެ ނުފޫޒު ގަދަވުމުގެ ސަބަބުން އެތައް ބައެއްގެ ފިލްމީ ކެރިއާ ހަލާކުވެފައިވާކަން އެ މީހުން ދަނީ ފާހަގަކުރަމުންނެވެ.\nމީގެ އިތުރުން ސުޝާންތްގެ މަރާއި ގުޅިގެން ކަންގަނާ ރަނައުތު ވަނީ އޭނާގެ މަސައްކަތުގެ އަގު ވަޒަން ނުކުރުމުން ސުޝާންތްއަށް ވަރަށް ބޮޑު ހިތްދަތިކަމެއް ލިބުނު ކަމަށާ އެއީ ބޮލީވުޑްގެ ބޮޑެތި އާއިލާތަކަށް ނިސްބަތްވާ ފަންނާނުންނާއި އެ މީހުންނާއި ދެމެދު ގެންގުޅޭ ތަފާތުކުރުމުގެ އުސޫލުތަކުގެ ސަބަބުން ކަމަށް ބުނެފައެވެ.\nއަދި ސުޝާންތް އަށް މަލާމާތްކޮށް އޭނާ އަށް ފުރައްސާރަކުރުމުގެ އަމަލުތައް ވެސް ބޮލީވުޑްގައި ހިނގާފައިވާކަން އޭނާގެ އިތުރުން އެހެން ބައެއް ފަންނާނުން ވެސް ވަނީ ފާހަގަކޮށްފައެވެ.\nޝުޝާންތު އެންމެ ފުރަތަމަ ފެނިގެން ގޮސްފައި ވަނީ ޓީވީ ސީރީޒް ”ޕަވިތްރާ ރިޝްތާ“ އިންނެވެ. އޭނާ 2013 ވަނަ އަހަރު ބޮލީވުޑުގައި ހަރަކާތްތެރިވާން ފެށުމާއެކު ގިނަ ބައެއްގެ ތަރުޚީބު އޭނާއަށް ލިބިގެން ދިޔައެވެ. އޭނާގެ ފުރަތަމަ ފިލްމަކީ ”ކައި ޕޯ ޗޭ“ އެވެ. އޭގެ ފަހުން މަޝްހޫރުވި ފިލްމް، ”ޕީކޭ“ އިންނާއި ”ޝުދް ޑޭސީ ރޮމޭންސް“ އަދި ”އެމް.އެސް ދޯނީ – ދަ އަންޓޯލްޑް ސްޓޯރީ“ އިން ވެސް އޭނާ ފެނިގެން ގޮސްފައި ވެއެވެ.\nރާޖަމޯލީގެ އެކްޝަން ފިލްމަށް އާމިރު ހާން އިތުރުކޮށް ޝައުގުވެރިކަން އަތުލައިފި


SunOnline: Control delivery operation ehggai hayyaru kuri2meehaku umurah jalah\nކޮންޓްރޯލް ޑެލިވަރީ އޮޕަރޭޝަނެއްގައި ހައްޔަރު ކުރި ދެ މީހަކު އުމުރަށް ޖަލަށް\nނަޖާހު މަސްއޫދު 17 Jan 2021, 08:55\nފުލުހުން މީހަކު ހައްޔަރުކޮށްގެން ގެންދަނީ --- ފޮޓޯ ފުލުހުން\nފުލުހުން ހިންގި ކޮންޓްރޯލް ޑެލިވަރީ ޑްރަގް އޮޕަރޭޝަނެއްގައި ހައްޔަރު ކުރި ދެ މީހެއްގެ މައްޗަށް ކުރި ދައުވާތައް ސާބިތުވެ އެ ދެ މީހުން އުމުރަށް ޖަލަށްލާން ކްރިމިނަލް ކޯޓުން ހުކުމްކޮށްފި އެވެ.\nސ. މަރަދޫ، ޒިކުރާވިލާ، އިމްރާން ވަޖުދީއާއި ކ. މާލެ، މއ. ދޭލިޔާގޭ، އަލީ ޖިބުރީލް ހައްޔަރު ކުރީ ޕޯސްޓް އޮފީހުގެ ސްކޭނިން އޭރިގައި ހުރި ޕާރުސަލްތައް އެކްސްރޭ ސްކޭން ކުރަމުން ދަނިކޮށް އެހެން މީހެއްގެ ނަމުގައި ހުރި ޑޮކިއުމެންޓް އެންވަލޮޕެއްގެ ތެރެއިން މަސްތުވާތަކެތި ހުރިކަމަށް ތުހުމަތު ކުރެވިގެން އެ ތަކެއްޗާ ހަވާލުވުމަށްދާ ފަރާތެއް ހޯދުމަށް، 31 ޖެނުއަރީ 2018ގައި ފުލުހުން ހިންގި ކޮންޓްރޯލެ ޑެލިވަރީ އޮޕަރޭޝަނެއްގަ އެވެ.\nކޮންޓްރޯލް ޑެލިވަރީ އޮޕަރޭޝަނަކީ މަސްތުވާތަކެތި ގެންނަކަން ފުލުހުންނަށް އެނގިގެން، އެ ތަކެއްޗާ ހަވާލުވާން އަންނަ މީހާ މެދުވެރިކޮށް، ދެން އެކަމުގައި ހިމެނޭ މީހުން ހޯދަން ރޭވިގެން ހިންގާ ބާވަތުގެ އޮޕަރޭޝަނެެވެ.\nއިމްރާން އާއި ޖިބްރީލް ހިމެނޭ މައްސަލައިގައި ޕޯސްޓުން ގެނައި ޕާރުސަލް ފުލުހުން ލީ ވެލާނާގޭ ޕިކްޕޯސްޓުގެ ލޮކަރަކަށެވެ. އެއީ އެ ތަކެއްޗާ ހަވާލުވާން އަންނަނީ ކާކުތޯ ބެލުމަށެވެ. އެ ޕާރުސަލް ނަގަން އައީ އިމްރާން އެވެ. އޭނާ ކޯޑު ޖަހައި ޕާރުސަލް ނަގައިގެން ދިޔުމުން ފުލުހުން ވަނީ އޭނާ ހައްޔަރު ކޮށްފަ އެވެ.\nއިމްރާން ފުލުހުން ގާތުގައި ބުނީ އެ ތަކެއްޗަކީ އެއީ ޖިބްރީލްގެ ތަކެތި ކަމަށެވެ. އެހެންވެ ފުލުހުން ޖިބްރީލް އެ ތަކެތި ނަގަން އަންނަންދެން ފުލުހުން ތިބީ އިމްރާންގެ ގޭގެ ތެރޭގަ އެވެ. އިމްރާން ދިރިއުޅުނު ގޭގައި ފުލުހުން ހަރަކާތްތެރިވަނިކޮށް، ޖިބްރީލް ވަނީ އެ ގެއަށް ގޮސްފަ އެވެ. އަދި އޭނާ ޕާރުސަލް ކަނޑައި އޭގެ ތެރޭގައި އޮތް ސިޓީ އުރަ ނަގަން އުޅެނިކޮށް ފުލުހުން ވަނީ އޭނާ ހައްޔަރުކޮށްފަ އެވެ.\nޖިބްރީލްގެ ޖީބުގައި އޮތް ތަޅުދަނޑިފައްޗެއް ބޭނުންކޮށްގެން ކޯޓު އަމުރެއްގެ ދަށުން އެ ގޭގެ ކޮޓަރިއެއް ހުޅުވައި ބަލާފާސްކުރަމުން ދަނިކޮށް އެ ކޮޓަރީގެ އަލަމާރިއެއްގެ ތެރޭގައި ހުރި ތިޖޫރިއެއްގެ ތެރޭގައި އޮތް ދެ ރަބަރު ޕެކެޓުން 10.45 ގްރާމުގެ ޑައިމޯފިން ފެނިފައިވާ ކަމަށް ދައުލަތުން ބުނެފައިވެ އެވެ. އެ ތިޖޫރި ހުރި އަލަމާރީގެ ތެރެއިން ފެނުނު މާސްކަކުން ފެނުނު ޑީއެންއޭގެ ޕްރޮފައިލް އިމްރާން އާއި ޖިިބުރީލްގެ ޑީއެންއޭ ޕްރޮފައިލްއާ ދިމާވާ ކަމަށްވެސް ބުނެފައިވެ އެވެ. އޭގެ އިތުރުން އެ ތަނުން މަސްތުވާތަކެތި ބަންދު ކުރަން ބޭނުންކުރާ ގިނަ އަދަދެއްގެ ސާމާނު ފެނުނު ކަމަށްވެ އެވެ.\nދައުލަތުގެ ފަރާތުން ދައުވާ ސާބިތު ކުރަން ހުށަހެޅި ހެކީންގެ ތެރޭގައި ހިމެނެނީ އެ އޮޕަރޭޝަނުގައި ބައިވެރިވި ފުލުހުންނާއި ތަހުލީލު ރިޕޯޓުތަކާއި އެހެނިހެން ރިޕޯޓުތައް ތައްޔާރު ކުރި ފުލުހުންނެވެ. ދިފާއުން އެ މައްސަލައިގައި ހެކި ހުށަހަޅާފައި ވަނީ މާ ލަހުން ކަމަށް ބުނެ ހެކި ބަލައިގަނެފައި ނުވެ އެވެ.\nމަސްތުވާތަކެއްޗާ ބެހޭ ގާނޫނުގައިވާ ގޮތުން، ދެވިހިފާފައި ނުވާ މީހެއްގެ އަތުގައި ހަތަރު ގްރާމަށް ވުރެ ގިނައިން ޑައިމޯފިން ފެނިއްޖެ ނަމަ އެ މީހަކު އަތުގައި އެ ތަކެތި ހުރީ ޓްރެފިކް ކުރަން ކަމަށް ބެލެވޭނެ އެވެ.\nއެ މައްސަލައިގައި ފާހަގަކުރި އެއް ނުކުތާއަކީ ދައުވާ ކުރީ ކޮޓަރީގެ ތެރެއިން ފެނުނު މަސްތުވާތަކެއްޗާ ގުޅިގެން ކަމާއި ޕޯސްޓު މެދުވެރިކޮށް ގެނައި ތަކެތީގެ ސަބަބުން ނޫން ކަމެވެ. އެެހެންކަމުން ތުހުމަތު ކުރެވުނު އަސްލު ފިލައިގެން ގޮސްފައިވާ ކަމަށާއި ދައުވާ ނުކުރެވޭނެ ކަމަށް ދިފާއުން ބުނެފައިވެ އެވެ. ނަމަވެސް، ހުކުމުގައި ވަނީ، ޕޯސްޓުން ގެނައި ތަކެތީގެ ވާހަކަ ދައުވާ ސީޣާގައި ބަޔާންކޮށްފައި އޮތީ ކަން ހިނގައިދިޔަ ގޮތް ބަޔާން ކުރަން ކަމަށެވެ.\nއެ މައްސަލައިގައި ހެކި ހޯދާފައި ވަނީ ގާނޫނާ ހިލާފަށް ކަމަށް ދިފާއުން ބުންޏަސް އެ އެޕާޓްމެންޓަށް ވަނީ އިމްރާންގެ ހުއްދައާއެކު ކަމަށް ހުކުމުގައިވެ އެވެ. އަދި ހެކި ނަގާފައި ވަނީ ކޯޓު އަމުރެއްގެ ދަށުން ކަމަށް ބުނެފައިވެ އެވެ.\nފެނުނު މަސްތުވާތަކެތި އިމްރާނާއި ޖިބްރީލާ ނުގުޅުވޭ ކަމަށް ބުނި ނަމަވެސް، އެ މަސްތުވާތަކެތި ފެނުނު ކަބަޑުން ފެނުނު މާސްކުތަކުން އެ ދެ މީހުންގެ ޑީއެންއޭ ފެނިފައިވާ ކަމަށްވެސް ބުނެފައިވެ އެވެ.\nމަސްތުވާތަކެތި ފެނުނު އެޕާޓްމެންޓަކީ ހަމައެކަނި އިމްރާންއާއި ޖިބްރީލް އުޅޭ ތަނެއް ނޫން ކަމާއި އެހެން މީހުންވެސް އެތަނުގައި އުޅޭކަން ސާބިތުކުރުމަށް ދިފާއުން މަސައްކަތް ކުރި އެވެ. ނަމަަވެސް، ފުލުހުން އޮޕަރޭޝަން ހިންގި އިރުވެސް އެތަނުގައި ދިރިއުޅޭ އެހެން ފަރާތެއް އުޅޭކަން އެނގެފައި ނުވާ ކަމަށް ފުލުހުންގެ ހެކިބަހުން އެނގޭ ކަމަށް ހުކުމުގައިވެ އެވެ.\nއެ ދައުވާ އެ ދެ މީހުންގެ މައްޗަށް އެކަށީގެންވާ ޝައްކެއް ނެތް މިންވަަށް ސާބިތުވާ ކަމަށް ބުނެ، އެ ދެ މީހުން އުމުރަށް ޖަލަށްލައި 100،000 ރުފިޔާއިން ޖޫރިމަނާ ކުރަން މި މަހުގެ 11 ވަނަ ދުވަހު އެ މައްސަލައިގައި ހުކުމްކޮށްފައިވެ އެވެ. މައްސަލަ ބެއްލެވީ ގާޒީ ހަސަން ސައީދެވެ.\nމަސްތުވާތަކެތީގެ ގާނޫނުގައިވާ ގޮތުން ޑައިމޯފިން ޓްރެފިކް ކުރުމުގެ ކުށުގެ އަދަބަކީ އުމުރަށް ޖަލަށްލުމާއެކު 100،000 ރުފިޔާއާއި 10،000،000 ރުފިޔާއިން ޖޫރިމަނާ ކުރުމެވެ. އުމުރަށް ޖަލަށް ލުމުގެ މާނައަކީ 25 އަހަރަށް ޖަލަށްލުމެވެ.\nބިޔަރު ދަޅުތަކަކާ އެކު މާލެއިން މީހަކު ހައްޔަރުކޮށްފި\nމަސްތުވާތަކެތީގެ އޮޕަރޭޝަނެއްގައި ބަޔަކު ހައްޔަރުކޮށްފި


Panda Kurehi Kurehumah Baazaaru Bodu Ageh - Vaguthu\nޕެންޑާ ކުރެހި ކުރެހުމަށް ބާޒާރުން ބޮޑު އަގެއް\nޕެންޑާ، އެސޮރުގެ ކުރެހުންތަކާއެކު\nކުރީގައިވެސް އަދި މި ޒަމާނުގައިވެސް، ބާޒާރުގައި އެންމެ އަގުބޮޑުކޮށް ވިއްކާލެވޭ އެކައްޗަކީ ކުރެހުމާއި، އެފަދަ ފަންނުވެރި މަސައްކަތްތަކެވެ. ދުނިޔޭގެ މަޝްހޫރު މީހުންގެ ކުރެހުންތަކާއި، މަޝްހޫރު ކުރެހުންތެރިންގެ ކުރެހުންތަކަކީ، ބޮޑު އަގުގައި ވިއްކާލެވޭ އެއްޗެއްސެވެ. މިއީ، އެކި މީހުންނަށް ވާދަ ޖެހުމަށާއި، ތަންތަން ފަޅުފިލުވާ، މުއްސަނދިކަމާއި ހައިބަތު ދައްކުވައިދޭން ކޮށް އުޅޭ ކަމެކެވެ.\nއެހެންނަމަވެސް، އިންސާނުން ފިޔަވައި، އެހެން ޖަނަވާރަކު ކުރަހާފައިވާ ކުރެހުމެއް، އަގުބޮޑުކޮށް ވިއްކާލެވިދާނެކަމަށް ހީކުރިން ހެއްޔެވެ؟ އެހެންނޫންނަމަ، ޖަނަވާރަކަށް ވަރުގަދަ ކުރެހުމެއް ކުރަހާލެވިދާނެކަމަށް ހީކުރިން ހެއްޔެވެ؟\nކޮންމެ ގޮތަކަށް ހީކުރިކަމުގައިވިޔަސް ވަރިހަމައެވެ. ޕެންޑާ އަކު ކުރަހާފައިވާ ކުރެހުމަކަށްވަނީ ބޮޑު އަގެއް ލިބިފައެވެ. މިއީ، މަޝްހޫރު މީހުން ކުރަހާ ކުރެހުންތަކަށް ލިބޭ އަގަށްވުރެ، ޖުމުލަ ގޮތެއްގައި ކުޑަ އަގެއްކަމުގައިވިޔަސް، އާދައިގެ ކުރެހުންތެރިންނަށް ބަލާކަމުގައިވާނަމަ މިއީ ބޮޑު އަގެކެވެ. އެއީ، ދިވެހި ރުފިޔާ އިން ބަލާކަމުގައިވާނަމަ 8769 ރުފިޔާ އެވެ.\nވިއެނާގެ ޝޯންބްރަން ޒޫގައި ދިރިއުޅޭ މި ޕެންޑާ ކުރަހާފައިވާ ކުރެހުމަށް މި ވަރުގެ ބޮޑު އަގެއް ލިބިފައިވާއިރު، ޕެންޑާ ކުރަހާފައިވާ ކުރެހުން ލިސްޓުކޮށްފައިވަނީ އެބްސްޓްރެކް ކުރެހުމެއްގެ ގޮތުގައެވެ.\nއާއްމުވެފައިވާ ފޮޓޯތަކުން ފެންނަ ގޮތުގައި، މި ޕެންޑާ ކުރަހާފައިވަނީ ހުދުކުލައިގެ ގަނޑެއްގައި ނުވަތަ ކެންވަސް އެއްގައެވެ. ހުދު ކުލައިގެ ބެކްރައުންޑުގައި ޕެންޑާ ކުރެހުމަށް ބޭނުންކޮށްފައިވަނީ ކަޅު ކުލައެވެ. މި ދެ ކުލައަކީ ޕެންޑާގެ ގައިގައިވެސް ހުންނަ ކުލަތަކެވެ.\nބޮޑު ފިއްސެއް ބޭނުންކޮށްގެން، ޕެންޑާގެ އެއް މޮއްގަނޑުން ކުރަހާފައިވާއިރު، މިއީ މިނިމަލިސްޓިކް ސްޕްލޮޗް އާޓް އެއްކަމަށްވެސް ބައެއް ފަރާތްތަކުން ބުނެފައިވެއެވެ. މި ބާވަތުގެ ކުރެހުންތަކަކީ، އާއްމު މީހުންނަށް މާ ބޮޑު މާނައެއް ދޭހަ ނުކުރެވުނުކަމުގައިވިޔަސް، އޭގައި ފުން މާނަތަކެއް އެކުލެވިފައިވާ މަޝްހޫރު ބާވަތެއްގެ ކުރެހުންތަކެކެވެ.\n18 އަހަރުގެ މި ޕެންޑާގެ ނަމަކީ ޔަންގ ޔަންގ ކަމަށް މައުލޫމާތު ލިބެއެވެ.\nރޭޕްގެ ތުހުމަތާއި ޖަލު ބަންދުން ވެސް ހަގީގީ ލޯބި މަރެއްނުވި\nކަޅު ކޮފީ އަދި ތިބޮނީ މާމަދުން!\nޕްރައިވެޓް ޖެޓެއްގައި ދަތުރެއް ކޮށްލަން ބޭނުން ވަނީ އެންމެ ހަތްހާސް ރުފިޔާ!\nއޮގަސްޓް 29, 2018 15:13


World Tourism Conference ah Ali Waheed Malaysia ah vadaigenfi\nމިނިސްޓަރު އަލީ ވަހީދު މެލޭޝިއާއަށް ވަޑައިގަތުން-- ފޮޓޯ: ޓޫރިޒަމް މިނިސްޓްރީ\n25 އޯގަސްޓު 20190ކޮމެންޓް\nވޯލްޑް ޓޫރިޒަމް ކޮންފެރެންސްގައި ބައިވެރިވެވަޑައިގެންނެވުމަށް މިނިސްޓަރު އަލީ ވަހީދު މެލޭޝިއާއަށް ވަޑައިގެންފި\nވޯލްޑް ޓޫރިޒަމް ކޮންފެރެންސް ގައި ބައިވެރިވެވަޑައިގަތުމަށް ޓޫރިޒަމް މިނިސްޓަރު އަލީ ވަހީދު މިއަދު މެލޭޝިއާއަށް ފުރާވަޑައިގަންނަވައިފި އެވެ.\nއެ ދަތުރަކީ ދުނިޔޭގެ ފަތުރުވެރިކަމާ ބެހޭ ޖަމިއްޔާގެ ދައުވަތަކަށް ދުނިޔޭގެ ފަތުރުވެރިކަމާ ބެހޭ ފަސްވަނަ ކޮންފެރެންސްގައި ބައިވެރިވެވަޑައިގެންނެވުމަށް ކުރައްވާ ދަތުރެކެވެ.\nއޯގަސްޓް މަހު މެލޭޝިއާގައި ކުރިއަށް ގެންދާ ވޯލްޑް ޓޫރިޒަމް ކޮންފަރެންސްގެ މިއަހަރުގެ ޝިއާރަކީ "ބިޔޯންޑް ޓޫރިޒަމް ބިޔޯންޑް އެކްސްޕެކްޓޭޝްން" އެވެ.\nއެ ކޮންފެރެންސް ރަސްމީކޮށް ފައްޓަވައި ދެއްވާނީ މެލޭޝިޔާގެ ބޮޑު ވަޒީރު މަހާތިރު މުހައްމަދެވެ. ކޮންފެރެންސްގެ ފުރަތަމަ ސެޝަނުގައި އަލީ ވަހީދު ތަގުރީރު ކުރައްވާނެ އެވެ.\nޓޫރިޒަމް މިނިސްޓްރީން ބުނީ މިނިސްޓަރު ތަގުރީރު ކުރައްވާނީ ރާއްޖޭގެ ފަތުރުވެރިކަމުގެ ކުރިމަގު އާ މިސްރާބަކަށް ގެންދިއުމަށްޓަކައި ކުރައްވާ ތަސައްވުރާއި އެކަން ހާސިލުކުރެވޭނެ ގޮތްތަކާއި ގުޅޭ ގޮތުން ކަމަށެވެ.\nއެގޮތުން އަލީ ވަހީދު ތަގުރީރު ކުރައްވަން ހަމަޖެހިފައިވާ ސުރުހީ އަކީ "ފިއުޗާ އޮފް ޓޫރިޒަމް - ނިއު ސޯސް އޮފް ގްރޯތު" އެވެ.\nއެ ކޮންފެރެންސް ގައި ބައިވެރިވެވަޑައިގެންނެވުމުގެ އިތުރުން، ރާއްޖޭގެ ފަތުރުވެރިކަމުގެ ސިނާއަތު އިތުރަށް ފުޅާކޮށް ތަރައްގީ ކުރުމުގެ މަގްސަދުގައި އަލީ ވަހީދު މެލޭޝިއާގެ ޓޫރިޒަމް މިނިސްޓަރު މުހައްމައްދީން ކެޓާޕީ އާ މަޝްވަރާ ކުރައްވާނެ އެވެ.\nއޭގެ އިތުރުން ލިމްކޮކްވިންގް ޔުނިވާސިޓީގެ ދައުވަތަކަށް، އެ ޔުނިވާސިޓީގެ ރައީސް އާއި ބައްދަލުކުރެއްވުމަށް ވެސް ވަނީ ރޭވިފަ އެވެ.\nއެ ބައްދަލުވުމުގައި މިނިސްޓްރީ އާއި، ފަތުރުވެރިކަމުގެ ސިނާއަތުގެ އިންސާނީ ވަސީލަތް ތަރައްގީކުރުމަށްޓަކައި ލިމްކޮކްވިންގް ޔުނިވާސިޓީއިން ފުރުސަތު ފަހި ކުރުމާއި ގުޅޭ ގޮތުން މަޝްވަރާ ކުރައްވާނެ ކަމަށް ޓޫރިޒަމް މިނިސްޓްރީން ބުނެ އެވެ.\nމިނިސްޓްރީގެ ތަފާސްހިސާބުތަކުން ދައްކާ ގޮތުގައި މެލޭޝިޔާއަކީ ދެކުނު އިރުމަތީ އޭޝިޔާ ގައުމުތަކުގެ ތެރެއިން މިއަހަރުގެ ޖުލައި މަހުގެ ނިޔަލަށް ރާއްޖެއަށް ދެވަނައަށް އެންމެ ގިނައިން ފަތުރުވެރިން ޒިޔާރަތްކޮށްފައިވާ ގައުމެވެ.\nއެ މުއްދަތުގައި 11،256 މެލޭޝިޔާ ފަތުރުވެރިން ރާއްޖެއަށް ޒިޔާރަތްކޮށްފައި ވެއެވެ. އަދި ފާއިތުވެ ދިޔަ އަހަރު މުޅި ޖުމުލަ 22،202 ފަތުރުވެރިން މެލޭޝިޔާއިން ރާއްޖެއަށް ޒިޔާރަތްކޮށްފައި ވެއެވެ.\nޓޫރިޒަމް މިނިސްޓްރީ އަލީ ވަހީދު ފަތުރުވެރިކަން\nއަވަސް އިންތިހާބަކަށް ގޮވާލާ މަޖިލީހަށް ގަރާރެއް ހުށަހަޅައިފި\nޕީޖީ ބިޝާމް މަގާމުން ވަކިކުރުމުގެ މައްސަލަ މަޖިލީހުގެ ޖަލްސާއަށް އެޖެންޑާކޮށްފި\nފުވައްމުލައް ސިޓީގެ އިޖުތިމާއީ މަރުޒަކަޒުގެ ޖާގައިގެ ދަތިކަން ވަރަށް ބޮޑު: މިނިސްޓްރީ\nހުޅުމާލޭގަ ބަނގުރާ ބޯން ތިބި ބަޔަކު ފުލުހުން ހައްޔަރުކޮށްފި\nވަލީއަހުދު ނަޙްޔާން އަވަހާރަވުމާއި ގުޅިގެން ރައީސް ތަޢުޒިޔާ ފޮނުއްވައިފި


ފޮއްދޫ ސުކޫލް ނ. ފޮއްދޫ\nމަޤާމް ނަންބަރު: J-276064\nމަޤާމުގެ ރޭންކް: CS11 އިން CS15އާއި ދެމެދު\nމަޤާމުގެ ދާއިރާ:ކިޔަވައިދިނުމުގެ ދާއިރާ\nވަޒީފާ އަދާކުރަން ޖެހޭ ތަން: ފޮއްދޫ ސްކޫލް / ނ.ފޮއްދޫ\nމުސާރަ: 7070/- ރުފިޔާ އިން/-10640 ރުފިޔާ އާއި ދެމެދު\nސަރވިސް އެލަވަންސް: -/2500 ރ (ދެހާސް ފަސްސަތޭކަ ރުފިޔާ)\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުންއިތުރުގަޑީގެ ފައިސާ.\n1- ޙަވާލުކުރެވިފައިވާމާއްދާނުވަތަމާއްދާތައް މުޤައްރަރުގައިވާމިންވަރަށްދަރިވަރުންނަށްއުގަންނައިދިނުން\n5- އިސްލާމް ދީނާއި ދިވެހިރާއްޖޭގެ ގާނޫނާއި ގަވާޢިދުތަކާއި ސްކޫލް ކުދިންގެ ގަވާޢިދުތަކާއި ސްކޫލުގެ ގަވާޢިދުތަކަށް ދަރިވަރުން އަހުލުވެރިކުރުމާއި ރީތި އާދަތައް ދަރިވަރުންގެ ކިބައިގައި ހަރުލެއްވުމަށް މަސައްކަތްކުރުން\n21- ދިވެހި ސަރުކާރުގެ ގަވާއިދުތަކާއި، ދިވެހި ސިވިލްސަރވިސްގެ ގަވާއިދުތަކާއި، މިނިސްޓްރީ އޮފް އެޑިޔުކޭޝަނާއި ސްކޫލުގެގަވާއިދުތަކަށް ޙުރުމަތްތެރިކޮށް ހިތުން.\n- ޕްރީ ސްކޫލްޓީޗަރުކަމަށްހަމަޖައްސާނަމަޕްރީ ސްކޫލްޓީޗަރުންގެޝަރުޠުފުރިހަމަވުން.\nކިޔަވައިދިނުމުގެ ރޮނގުން ނުވަތަ ކިޔަވައިދޭ މާއްދާއަކުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް7ނުވަތަ އެއްވުރެމަތީ ސަނަދެއް ޙާޞިލުކޮށްފައިވުމާއިއެކު ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން.\nކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް5ނުވަތަ6ގެ ސަނަދެއް ޙާޞިލުކޮށްފައިވުމާއިއެކު ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި މިސްކޫލްގެ ކައުންޓަރުން ލިބެންނުންނާނެއެވެ.)\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ، މުއްދަތު ހަމަނުވާކާޑުގެ ދެފުށުގެ ލިޔުންތައް ފެންނަ، އަދި ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް.\n)ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވަލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމްދޭ މަރުކަޒުން ދޫކޮށްފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަ ކުރިކަމުގެ ލިޔުމާއިއެކު ކޯހުން ލިބޭ ސެޓްފިކެޓް ވަކި ފެންވަރެއްގައި ޤަބޫލުކުރެވޭނެކަމަށް މޯލްޑިވިސް ކޮލިފިކޭޝަންސް އޮތޯރިޓީން ދޫކޮށްފައިވާ ލިޔުމުގެ ކޮޕީ.\n(ށ) މަތީ ތަޢުލީމް ދޭ، ރާއްޖޭގެ މަރުކަޒުން ދޫކޮށްފައިވާ ތަޢުލީމީ ސެޓްފިކެޓްތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\nވަޒީފާގެ މަސައްކަތުގެ ދާއިރާއާ ގުޅޭ ކުރުމުއްދަތުގެ ކޯސްތަކާއި ތަމްރީން ސެޓްފިކެޓްތަކުގެ ކޮޕީ.\nމަޤާމަށް އެދި ހުށައަޅަންޖެހޭ ތަކެތި ހުށައަޅާނީ 25 ސެޕްޓެމްބަރ 2019 ވާ ބުދަ ދުވަހު ގެ 13:00 ގެ ކުރިން، ފޮއްދޫ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected]މެދުވެރިކޮށްވެސް ބަލައިގަނެވޭނެއެވެ. އަދި އިޢުލާންގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭފޯމް ބަލައިގަނެވޭނެއެވެ.\nމިމަގާމަށް މީހަކު ހޮވުމަށް ބޭއްވޭ އިންޓަރވިއު 29 ސެޕްޓެމްބަރ 2019 އާއި 01 އޮކްޓޯބަރ 2019 އާ ދެމެދު ފޮއްދޫ ސްކޫލް ގައެވެ.


Israel Aa Eku Gulhun Gaaim Kuran Ehbasvumun Sudan Ah5Million Dollar Ge Godhan Fonuvanee - Vaguthu\nސޫދާނުން އިސްރާއިލް އާއެކު ހާރިޖީ ގުޅުން ޤާއިމްކުރަން އެއްބަސްވުމުން އިސްރާއިލް އިން އެޤައުމަށް ފަސް މިލިއަން އެމެރިކާ ޑޮލަރުގެ ގޮދަން ފޮނުވަން ނިންމައިފިއެވެ.\nމިކަން ހާމަކޮށް އިސްރާއިލްގެ ހައްދުފަހަނައަޅާފައިވާ ބޮޑުވަޒީރު، ބެންޖަމިން ނަތަންޔާހޫގެ އޮފީހުން ބުނެފައިވަނީ އެޤައުމަށް ލިބުނު އާ "އެކުވެރިޔާ" އާއެކު ގުޅުން ބަދަހިކޮށް ވަގުތުން އެހީތެރިކަން ފޯރުކޮށްދޭން ތައްޔާރުވަމުން އަންނަ ކަމަށާއި، މިގޮތުން ފަސް މިލިއަން އެމެރިކާ ޑޮލަރުގެ ގޮދަން ވަރަށް އަވަހަށް ސޫދާނަށް ފޮނުވާނެ ކަމަށެވެ.\nއިސްރާއިލް އިން ވަނީ ސޫދާނުގެ ނިންމުން އިއުލާނުކުރުމާއެކުވެސް އެޤައުމަށް ވިޔަފާރީގެ ދާއިރާ އިންނާއި އިޤުތިޞާދީ ދާއިރާ އިން އަދި ދަނޑުވެރިކަމުގެ ދާއިރާ އިން އެހީތެރިކަން ފޯރުކޮށްދޭނެ ކަމުގެ ޔަޤީންކަން ދީފައެވެ. ސޫދާނަކީ އެފްރިކާ ސަރަޙައްދުގެ އެންމެ ފަޤީރު ޤައުމުތަކުގެ ތެރޭގައި ހިމެނޭ ޤައުމެކެވެ.\nއިސްރާއިލް އާއެކު ގުޅުން ޤާއިމްކުރުމަށް ސޫދާނުން ނިންމީ އެމެރިކާ ސަރުކާރާއެކު ޚާއްސަ "ޑީލެއް" ހެދުމަށްފަހު އެވެ. އެމެރިކާއިން ވަނީ ސޫދާނުގެ މި ނިންމުމާއެކު ސޫދާން ނިރުބުވެރިންނަށް (ޓެރަރިސްޓުންނަށް) އެހީތެރިވެދޭ ގައުމުތަކުގެ ލިސްޓުން އުނިކުރަން ނިންމާފައެވެ.\nސޫދާނަކީ އެފްރިކާ ސަރަޙައްދުގެ އެންމެ ބޮޑު އެއް އިސްލާމީ ޤައުމެވެ. ސޫދާނުން އިސްރާއީލާއި ގުޅުން ބަދަހިކުރަން ނިންމިކަން އިއުލާން ކުރުމާއެކު ފަލަސްތީނުން ވަނީ އެކަމާ ކަންބޮޑުވުން ފާޅުކޮށްފައެވެ.\nދާދިފަހުން ޔޫއޭއީ އާއި ބަހްރޭނުން ވެސް ވަނީ އިސްރާއީލާއި ހާރިޖީ ގުޅުން ޤާއިމު ކޮށްފައެވެ. އަދި ކުރިއަށް އޮތްތަނުގައި އިތުރު އަރަބި ގައުމުތަކުން ވެސް އިސްރާއީލާއި ހާރިޖީ ގުޅުން ގާއިމު ކުރާނެ ކަމަށް އެމެރިކާ އާއި އިސްރާއީލުން ބުނެއެވެ. އެމެރިކާ އާއި އިސްރާއިލްގެ އަމާޒަކީ މެދުއިރުމަތިން ފަލަސްތީނު ބާކީކޮށް، ފަލަސްތީނުގެ މުސްލިމުންނާއި ދެކޮޅަށް ހިންގަމުންދާ ޖަރީމާތަކުގެ އަޑު ކަނޑުވާލުމެވެ.\nސޫދާން ބަޣާވާތް: ސިފައިން ބަޑި ޖަހައި މިހާތަނަށް ހަތް މީހުން މަރާލި!\nސޫދާންގައި ބަޣާވާތާއި ދެކޮޅަށް ނިކުތް ގިނަ ބަޔަކު މަރާލައިފި\nސޫދާން ބޮޑުވަޒީރު ދޫކޮށްލުމަށް ފްރާންސުގެ ރައީސް ގޮވާލައިފި\nއޮކްޓޯބަރ 26, 2020 06:54\nސުބުހާނަﷲ...ނިކަންދެކިބަލަ މިޔަހޫދީންނާ ޢައިރުމުސްލިމުންނާ ހިންދޫއިންގެ ނުލަފާކަން..ސޫދާންގެ އަމިއްލަ ބާރުކެޑި ގޮތްހުސްވެ ކާފަރުންގެ ފައިބުޑަށް ވެއްޓުމުން ސޫދާނަށް އެދެނީ ކޮންފަދަ އަގުބޮޑު އެހީއެއް...އިންސާނުން ބަޑުހައިހޫނަށް މުޅަތަކެތިވެސް ކާހިސާބަށްދޭ...އަހަރެމެން ދިވެހިން އިބުރަތެލިބޭތޯ އުޅެބަލަ މިކަމުން....ދިވެހިން ނިކަމެތިކުރަމުން މިދަނީ މިދަރަ ޖައަށް.....އިންޑިއާ އައުޓްކުރަން ޖެހެނީ ކީއްވެކަން ވިސްނާ...އަހަރެމެންގެ ގައުމުގެ ހުރިހާ މުއްސަދިކަމެ އިންޑިއާއިން ފޭރެމުންމިދަނީ...ސޫދާނަކީ އެތަކެ މައުދަނަކާ ތެލާ ގޭހުގެ މުއްސަދިކަންއޮތް ގައުމެ އެގައުމު މިހާ ނިކަމެތިކަމަށް ވެއްޓުނުގޮތް ދިވެހިން ހޯދާބަލާ ވިސްނާ ފިކުރުކުރޭ...މިދިވެހިރާއް ޖެ ސަލާމަތްކުރަން އަޒުމްއާކުރޭ...\nއޮކްޓޯބަރ 26, 2020 10:55\nޢިޒްރޭލުގެ% 20 މުސްލިމުން\nއޮކްޓޯބަރ 26, 2020 13:22\nއިސްރާއީލުގެ ރައްޔިތުކަން ހޯދައިގެން ބައެއް މުސްލިމުން އުޅޭ. އެކަމަކު އެމީހުންނަށް ކުރާ އަނިޔާ އާއި ޖެއްސުން ކުޑައެއް ނުވޭ. މިހާރު އިޒްރޭލުގައި ބަންގި ގޮވާ ނަމަ ފިޔަވަޅު އަޅާ


Hiyaa Flat finishin masahkkathah9mas dhinumah Male' City council in edhefi | ThePress\nހިޔާފްލެޓް ފިނިޝިން މަސައްކަތަށް9މަސް ދިނުމަށް ސިޓީކައުންސިލުން އެދެފި\n20 June 2021, 16:52\nމާލެ ސިޓީ މޭޔަރު ޑރ. މުހައްމަދު މުއިއްޒު / ފޮޓޯ: ޕްލޭނިން މިނިސްޓްރީ\nދިވެހިރާއްޖޭގައި ހިންގާ އެންމެ ބޮޑު ބޯހިޔާވަހިކަމުގެ މަޝްރޫއުގެ ދަށުން ހުޅުމާލެ ފޭސް2ގައި ތަރައްގީކޮށްފައިވާ ފްލެޓްތަކުގެ ފިނިޝިން މަސައްކަތްތައް ނިންމަން3މަސް މަދު ކަމަށާ އެ މަސައްކަތަށް9މަސް ދިނުމަށް މާލޭ ސިޓީކައުންސިލުން އެދެފިއެވެ.\nމާލޭ ސިޓީކައުންސިލްގެ މޭޔަރު ޑރ. މުހައްމަދު މުއިއްޒު ވިދާޅުވީ ހިޔާ ފްލެޓްތަކުގެ ފިނިޝިން މަސައްކަތްތަކަށް އަމިއްލައަށް ހަރަދުކުރަން ޖެހުމުގެ ސަބަބުން ދީފައިވާ3މަސްދުވަހުގެ ތެރޭގައި މަސައްކަތް ނިންމޭނީ މަދު ބަޔަކަށް ކަމަށެވެ. އަދި ފްލެޓް ތަކުގެ ފިނިޝިން މަސައްކަތް ނިންމުމަށް9މަސްދުވަސް ދިނުމަކީ ވަރަށްގިނަ ރައްޔިތުން އެދޭ ކަމެއްކަމަށްވެސް މުއިއްޒު ވިދާޅުވެފައިވެއެވެ.\nހިޔާ ފްލެޓްގެ ދެ ކޮޓަރީގެ އެޕާޓްމަންޓްތައް ހަވާލުކުރަން ނިންމާފައިވަނީ ފާހަނައިގައި ދޮރުފަތް ހަރުނުކޮށް، ތަށިމުށި ނުޖަހާ، ފަންކާ އަދި ލައިޓްތައްވެސް ހަރުނުކޮށެވެ. އަދި ފްލެޓްގެ އެޕާޓްމަންޓްގައި ކުލަލާންވެސް ޖެހެނީ އެ ފްލެޓް ލިބޭ ފަރާތުންނެވެ.\nފްލެޓް ހަވާލުކުރާތާ3މަސްދުވަސްތެރޭ މި އެޕާޓްމަންޓްތަކުގެ ފިނިޝިން މަސައްކަތް ކޮށް ނިންމުމަށް އެޗްޑީސީން ބުނެފައިވާއިރު އެ މުއްދަތުގެ ތެރޭގައި އެއްވެސް ފީއެއްވެސް ނުނަގާނެކަމަށާް ސަރުކާރުން ބުނެފައިވެއެވެ.\nހިޔާފްލެޓް ލިބުނު ފަރާތްތަކުން އެގްރިމެންޓްގައި ސޮއިކުރުން އޮންނާނީ މިއަންމަހު 14 ގައިއެވެ. އަދި އެއްމަސްތެރޭ ހުރިހާ އެގްރީމެންޓެއްގައި ސޮއިކޮށް ނިންމާލުމަށްވެސް ވަނީ ނިންމާފައެވެ.\nފްލެޓްގެ ޑައުންޕޭމަންޓްގެ ގޮތުގައި އެއްވެސް ފީއެއް ނުނަގަން ނިންމާފައިވާއިރު މަހުފީގެ ގޮތުގައި 7،500 ރުފިޔާ ދައްކަން ޖެހެއެވެ. އަދި މިއީ ފްލެޓްގެ އަގު 25 އަހަރަށް ބަހާލީމަ ޖެހޭވަރުކަމަށްވެސް ސަރުކާރުން ހާމަކުރެއެވެ. މަހުފީގެ އިތުރުން ސާވިސް ފީގެ ގޮތުގައި މަހަކު 1000 ރުފިޔާވެސް ނަގަން ވަނީ ނިންމާފައެވެ.\nހިޔާ ފްލެޓް އެޗްޑީސީ މާލެ ސިޓީ ކައުންސިލް މާލެ ސިޓީ މޭޔަރު ޑރ. މުހައްމަދު މުއިއްޒު